[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUtXVqf06vXxbDLC7TL8HFeuAg-xDkR0uiLlZlTqRPPsjbPIHXDTUXArbdeeSLMjIEcatwvJop8qEG1hjNkS5x0bXb34kF9il7CnSBNGxrxZPF2vWyfO8MRvXUONJFmeDE1RrSgt5iUg65xBcv5v5GLs3Uxw0n-_VlzpzbyFAi5WQ&__tn__=*NK-R)

-

كتير بتسمع الجماعة بتوع التنمية البشريّة يقولوا لك ( أحبّ ما تعمل - حتّى تعمل ما تحبّ )

خلّيني أقول لك على الطريقة اللي تحبّ بها ما تعمل

-

فكّر في النتيجة ( العاطفيّة ) لما تعمل

-

يعني ممكن حضرتك تكون شغّال في محلّ كشريّ

عادي خالص

ولا فيها أحبّ ما تعمل ولا بتنجان

لكن !!

تخيّل إنّك ( بتقدّم الأكل للناس )

بتصلب طول عامل شقيان نازل على أكل عيشه بالحلال

وبتفرّح زوج وزوجته بيحبّوا بعض - ودي طريقتهم الوحيدة للخروج والترويح عن نفسهم - لإنّهم ما يقدروش يروحوا مطعم فخم ويصرفوا لهم في الخروجة ربع مرتّب شهر

-

حتّى لو كنت حانوتي - خدها من منظور إنّك بتكرّم الإنسان - وبتنفّذ سنّة الله سبحانه وتعالى في خلقه من يوم ما أرسل الغراب ليعلّمها للإنسان

اسأل نفسك يا ترى إنتا طهّرت وسترت كام إنسان في لحظته الأخيرة

-

أنا شخصيّا شغلانتي مرهقة جدّا - لكن لمّا بقارنها مثلا بإنّي أبني مصنع بسأل نفسي - لو بنيت مصنع هشغّل كام عامل ؟!

لكن لو عملت في السنة 20 دراسة لمصانع - اشتغل منهم 5 مصانع - يبقى انا كلّ سنة بساهم في فتح 5 أضعاف البيوت اللي كنت هافتحها طول عمري لو بنيت مصنع لنفسي

-

خلّي الكلام دا بينك وبين نفسك

وتأكّد إنّ دا مش كلام بنقوله نصبّر بيه نفسنا

دا كلام حقيقيّ

-

شغّال حاليا على منتج مستلزمات طبّيّة

بسأل نفسي يا ترى كام مريض كان بيتألّم والمنتج ده هيخفّف من ألمه

لكن فلوس الدراسة آدينا أخدناها وصرفناها

اللي هيتبقّى هوّا الشعور دا - واحتساب النيّة دي

-

وبافتكر في يوم من الأيّام والدي احتاج المنتج ده - وأنا كنت معاه في المستشفى - والمنتج دا اتأخّر علينا

بافتكر كمّيّة الألم اللي كان فيها والدي يومها الله يرحمه - وباعتبر نفسي بساهم إنّ المشهد دا ما يتكرّرش مع حدّ تاني

-

ممكن تكون شغّال ممرّض في مستشفى ولادة مثلا

ما تحسبهاش كده

احسبها إنّك بتساعد في ولادة ناس تعبد ربّنا سبحانه وتعالى وتسبّحه

تخيّل فرحة كلّ أمّ وكلّ أبّ بمولودهم الجديد - وإنّك كنت سبب في ده

وتخيّل لو طلبت من ربّنا سبحانه وتعالى يجعل لك نصيب من حسنات كلّ اللي اتولدوا بمساعدتك

-

صدّقني دا مش خيال ولا كلام تنمية بشريّة