عدم قدرتك على سرد مشكلتك بشكل مرتّب ومنظّم

هو دلالة على أسباب المشكلة أصلا !!!

-

إنتا أثناء العمل في المشروع كنت غير مرتّب وغير منظّم

-

تجاوزك لشرح تفاصيل دقيقة في مشكلتك - معناه إنّك كنت خلال المشروع بتتجاوز نقاط دقيقة في الشغل

-

إخفاءك لبعض تفاصيل المشكلة - معناه إنّك كنت في مشروعك بتخفي المشاكل بردو - لحدّ ما تراكمت وانفجرت في وشّك

-

أقول لك التواصل كتابيّا فقط - تتقمص وما تكمّلش نقاش

دا معناه إنّك ما كنتش بتبعت إيميلات للشركات

كنت شغّال مع المورّدين والعملاء من غير توثيق - مقضّيها تليفونات - وبعدين تلبس بعد كده في قلت لك وقلت لي

-

بعتّ ليك فيديو طويل - ما شفتوش

دا معناه إنّك كنت كسول - ومنتظر الثمار تطيب وتسقط على راسك لوحدها

-

قلت لك فيه مقال على الصفحة بيشرح المشكلة بتاعتك - قلت لي هات الرابط

يا راجل - ما اجي أحمّيك وأليّف لك ضهرك بالمرّة

دا معناه إنّك لمّا كانت بتقابلك مشكلة في شغلك ما كنتش بتبحث عن حلّها ومنتظر حدّ يجيب لك الحلّ جاهز

-

الأخطاء الكتابيّة في كتابتك - معناها عشرات الأخطاء الصغيرة في شغلك - وترجع تستغرب ليه العميل ما عادش بييجي ياكل بيتزا عندك - وانتا بتحطّ الزيتون في البيتزا ببذره

يا مفتري كسرت ضرس الراجل

-

كبّاية القهوة الورق خامتها وحشة - وكارفة على القهوة - وإنتا مستغرب العميل ما عادش بيجيلك ليه

كانز الحاجة الساقعة نزل للعميل وعلى شفّته تراب من التخزين

-

الغلطات البسيطة دي - بتتّرجم عندي على الواتس لأخطاء كتابيّة - ما انتا مش هتقعد تفلّي الكلام حرف حرف

وبردو ما كنتش بتفلّي منتجك تفصيلة تفصيلة

فالعملاء قرفت منّك - بسّ طبعا همّا الغلطانين

-

بدء كلامك من غير سلام - معناه إنّك كنت داخل ع المشروع بردو من غير ما تسمّي ولا تتمهّل

-

تسرّعك في النرفزة عليّا وأنا بسألك الأسئلة المملّة - معناه إنّك كنت بتعمل كده بردو مع عمّالك وعملائك - بسّ عمّالك ما كانوش يقدروا يعملوا لك بلوكّ

-

أسألك راس مالك كام - تلفّ وتدور

دا معناه إنّك كنت مخبّي بياناتك الماليّة عن المحاسب بتاعك

وبعدين تلبس في الحيطة - فتقول ( كلّه من المحاسب اللي لغبط لي شغلي )

ههههههههه - يا راجل

-

الضحك والهزار وسط النقاش عن المشكلة - معناه إنّك كنت مقضّيها كده بردو في مشروعك

-

استعجالك على الإجابة على سؤال سألته من ساعة وأنا قمت دخلت الحمّام مثلا فاتأخّرت في الردّ عليك - أرجع ألاقيك كاتب ؟؟؟؟؟

؟؟؟؟؟؟؟؟؟؟؟

؟؟؟؟؟؟؟؟؟؟؟؟؟؟؟؟؟

دا معناه إنّك كنت عايش في مشروعك كده بردو - مكهرب نفسك ومكهرب الناس حواليك

وبعدين تيجي الكهربا تفرقع في وشّك - تقوم تقول ( المناخ السياسيّ في مصر غير داعم للاستثمار ) - يا ولا - هههههه

-

دا غير الكثير والكثير من الصفات السيّئة الأخرى اللي بتطلع في وسط الكلام

مثل التذمّر والشكوى - طيّب إنتا قافل إيدك - هسلّم عليك إزّاي

إنتا مزمزق من العيش والعيشة واللي عايشينها - ابعد عني يا عمّ - هتعديني - مع السلامة

-

اتّهام الناس بالخيانة والطمع

العامل اللي سابك بعد ما شتمته - بقى خاين - كإنّك كنت متجوّزه

والعامل اللي طلب زيادة في المرتّب - بقى طمّاع - كإنّك أبوه والمفروض يشتغل في أرضك ببلاش

الناس دي كانوا فقط عاوزين حقوقهم الأدبيّة والمادّيّة المشروعة

وانتا كنت متوقّع إنّهم المفروض يسيبوها لك عشان إنتا عندك مشاكل في المشروع

-

اليأس والإحباط ومتوقّع إنّ الناس هتطبطب عليك عشان تعيد لك الأمل

الناس بتطبطب على نفسها حضرتك - شوف حدّ يطبطب عليك

-

للأسف الناس بتيجي تشتكي من تعثّر مشاريعها - وناسيين أوّل وأكبر سبب في تعثّر المشاريع - ألا وهو - حضرتك شخصيّا

-

كتبت قبل كده إنّ المشروع في سنواته الأولى ( ممكن توصل ل 10 سنوات كاملة ) بيكون معتمد بنسبة 99 % على مؤسّسه

مؤسّسه فقط

-

لو بيل جيتس مات في أوّل 10 سنين من عمر شركة ميكروسوفت - ما كانتش بقت ميكروسوفت

بعد كده بتبقى تعمل هيكل إداريّ بقى وتفويض والكلام الكبير ده

لكن في أوّل المشروع فالمشروع هو إنتا - وإنتا هو المشروع

-

أبو سفيان ( رئيس مكّة - وقائد جيشها في هذا الوقت - قبل أن يسلم )

في غزوة أحد - بعد ما انتهى القتال - قال ( أفي القوم محمّد ؟ ) - عليه الصلاة والسلام

يعني بيسأل - أفي القوم ( القتلى ) محمّد - عليه الصلاة والسلام

أفي القوم ابن أبي قحافة ( يقصد سيّدنا أبي بكر رضي الله عنه )

أفي القوم ابن الخطّاب - رضي الله عنه

-

أبو سفيان كان فاهم إنّ الإسلام ( كمشروع ) - لو مات الرسول صلّى الله عليه وسلّم ( مؤسّس المشروع ) - لمات الإسلام

-

عرفت قيمة صاحب المشروع ؟!

-

وتتحقّق نبوءة سيّدنا أبي سفيان رضي الله عنه ثانية بعد موت الرسول صلّى الله عليه وسلّم - فلو لم يكن في القوم سيّدنا أبو بكر رضي الله عنه - لانتهى الإسلام !!

-

وتتحقّق نبوءة سيّدنا أبي سفيان رضي الله عنه مرّة ثالثة على يد ابنه - سيّدنا معاوية رضي الله عنه

فلو لم يكن في المسلمين بعد الفتنة الكبرى سيّدنا معاوية بن أبي سفيان رضي الله عنه - لانتهى الإسلام

-

ارجع لنفسك - وراجع نفسك - وشوف إنتا بتعمل إيه وبتتصرّف ازّاي

الأزمة اللي إحنا فيها دي كاشفة

هتكشف لكلّ واحد فينا قدّ إيه هوّا شغّال صحّ ولّا غلط

فخلّيك عاقل واكشف على نفسك - بدل ما تقضّيها بتنسب الخطأ للآخرين وتكيل لهم اللوم