[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUTj9gTOfgVJeRSJlB_RQcuYhZ1lrMxtfXQfR89xYK4wFNjjOzBKGkb3CRy4OGgG0LBOzGv3rKUfj2FH3X3a5b49eXwks0BpoBwaBbhEL6-B28NUwf05jiXUpi7n_AjHP7s3FhBymXaBmSjWlY-HSlULmOWgl6MQY7g4RxJsJgYAf-5YBoq4atxYBsQRs7PAtc&__tn__=*NK-R)

-

إيّاك والتأثّر بـ ( إرهاب الحجم )

يعني

حضرتك معاك 5 جنيه

وداخل تشتري كانز بيبسي أو كوكاكولا

إذن !!! حضرتك أعظم من شركة بيبسي أو كوكاكولا

-

سبب كتابة البوست ده النهارده ظهرا

هوّا إنّي كنت رايح مدينة السادات لزيارة مصنع مكرونة

في إطار دراسة لتصدير المكرونة لكينيا

وفي الطريق بأكّد على المسؤول في المصنع

فقال لي باستغراب ( هوّا حضرتك عاوز تزور المصنع ليه )

قلت له ( عشان أتأكّد منّه )

فقال لي ( هوّا حضرتك مصريّ ؟! )

فقلت له ( أيوه )

قال لي ( وعمرك ما شفت كيس مكرونة \*\*\*\*\*\* ؟! )

قلت له ( عارفه طبعا )

قال لي ( أمّال عاوز تزور المصنع ليه ؟! )

قلت له ( عشان أتأكّد إذا كان مؤهّل للتصدير )

قال لي ( مؤهّل للتصدير ؟! إحنا بنصدّر ل 80 دولة )

قلت له ( ولو - بردو يهمّنا نزور المصنع عشان نتأكّد إذا كان مؤهّل للتصدير )

قال لي ( على العموم ما فيش مانع من الزيارة )

-

الموقف ده كان سبب كتابة البوست ده

حضرتك أعظم مصنع في العالم - وأنا هادفع لك فلوس - يبقى سيبك من أعظم مصنع وأحقر مصنع دي - والموضوع يمشي سيستيماتيك - زيّك زيّ أيّ مصنع

-

فيه 80 دولة بتستورد منّك - وأنا مالي - كلامك ده يكون صحيح لو هتعطيني مكرونة وتاخد فلوسك من ال 80 دولة

لكن لو هتعطيني مكرونة وتاخد فلوسك منّي أنا - يبقي كلامك يبقى معايا أنا - مش مع ال 80 دولة

وأنا لمّا أرشّح حضرتك للمستورد - ويطلع منتجك سيء - والمستورد يلومني - هابقى أقول له ( دول قالوا لي إنّهم بيصدّروا ل 80 دولة ؟! )

-

فالنصيحة هي ( إيّاك وإرهاب الحجم )

كنت أكره جدّا شعار سوني الذي يقول ( إنّها سوني )

يقصد يقول ( إحنا سوني - فما تتلامضش معانا - إحنا منتجنا فوق النمرة واحد - فتاخده وإنتا ساكت )

وده كلام فارغ طبعا - إنتوا سوني - أعظم شركة في العالم - تبقوا مش محتاجين فلوس منّي - وتعطوني منتجاتكم ببلاش

لكن لو هتاخدوا منّي فلوس - يبقى انزلوا لي من ع المسرح كده - واقلعوا لبس بات مان ده يا عمّ الخفّاش منّك ليه - ونتكلّم راجل لراجل - مشتري لبائع - وبائع لمشتري - الاتنين سيّان - واقفين على أرض واحدة - وراسهم براس بعض

-

الجدير بالذكر أنّني في نفس اليوم زرت مصنع مكرونة آخر في مدينة السادات أيضا - يضاهي أو يفوق في الحجم المصنع الذي دار هذا الحوار بيني وبينهم صباحا - وماكيناته أحدث

والناس رحّبت جدّا وأهلاوسهلا واتفضّل شوف المصنع وشوف خطوط الإنتاج عادي جدّا

كما أنّ المصنع الثاني يتبع لمجموعة استثماريّة عملاقة - يعتبر هذا المصنع جزء صغير من استثماراتها

-

الأجدر بالذكر أنّ أيّا من هذين المصنعين لو كان رفض دخولي للمصنع كنت هامسح اسمه من قائمة المصانع والدنيا بسيطة - أنا عامل قائمة بعشرات المصانع - محتاج منها واحد فقط يكون تعامله إنجليزيّ - أو حتّى صينيّ - دانا لو كلّمت مصنع صينيّ إنّي عاوز مكرونة منهم - هيقابلوني في المطار بالليموزين

-

الأجدر بالذكر بقى !!! إنّي رجعت البيت - بقول للمدام زرت النهارده مصنع مكرونة كذا - قالت لي دي مش أحسن مكرونة - فيه أحسن منها كتير - هههههههه