[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUfd6kJVUxaKe6DXCp4rYZabc_OH6_PAAhQEutueOs7Og5I_jqvh_673LCwCD9_Fb7P2x7p-91siicDfGMsKEyV5SdpXVGqMnqmIMHqlGqk4MHxdyZKwnZFvD7R0Ak2sRXTT8Mgz7QCfOYahTm6aUEt6kvkIpCclvn94mF6h23D7HnLgz7cETajeiZ7NHf30cI&__tn__=*NK-R)

-

قلنا إنّه من أسباب ضعف القدرة على حلّ مشاكل البيزنس - إنّ حضرتك تكون داخل البيزنس من ناحية المنتج

يعني كنت شغّال فنّيّ على ماكينة في مصنع شباشب - فلمّا بقى معاك فلوس - قمت عامل مصنع شباشب

-

المشكلة دي بتخلّيك طول الوقت منجذب للجزء الفنّيّ - ولمّا تحصل لك مشكلة في دايرة البيزنس ما بتعرفش تتعامل معاها - لإنّك أصلا مش بتاع بيزنس

-

طيّب والحلّ ؟!

تعرف إنّ فيه حلّ عظيم جدّا - ألا وهو إنّك تعمل بيزنس في مجال غير مجالك الفنّيّ !!

-

مش مستوعبها ؟! صحّ ؟!

طيّب تعرف إنّ أفضل مدير للمستشفى - ما ينفعش يكون دكتور

-

ليه ؟!

لإنّ مدير المستشفى الدكتور - لمّا تحصل مشكلة مع مريض - هيلبس البالطو - ويجري ينقذ الموقف بنفسه

بينما !!! المنظومة ما زالت زيّ ما هيّا - وما زالت مؤهّلة لإعادة إنتاج مشاكل من نفس النوع

-

لكن مدير المستشفى اللي مش دكتور - هيعجز عن التدخّل بنفسه - فهيضطر غصب عنّه يصلّح المنظومة - بحيث المشكلة دي ما تتكرّرش تاني

-

وصلت الفكرة ؟!

-

أيّام الكاراتيه - كنت باسمع كلمة كتير من المدرّبين الكبار - وما كنتش فاهمها ساعتها !!!

-

كانوا بيقولوا إنّ اللاعب غير الموهوب - بيوصل لنتائج أحسن من اللاعب الموهوب !!

-

كنت بهزّ دماغي ساعتها وبقول ماشي وخلاص - لكن لا أخفيكم سرّا - ما كنتش فاهمها

دلوقتي فهمتها !!!

-

اللاعب الموهوب بيعتمد على موهبته - لكن اللاعب غير الموهوب بيضطرّ يعوّض الموهبة بالقسوة على نفسه في التمرين !!!

فتيجي بعد شويّة تلاقي اللاعب غير الموهوب المجتهد - سبق اللاعب الموهوب اللي كان قاعد مرتاح نفسيّا بسبب إتّكاله على موهبته

-

ولا نجحد فضل الله سبحانه وتعالى - فكلّ الناس موهوبون

وإن كانت الموهبة الأكبر في السياق ده - هي موهبة الاجتهاد والحرص على النجاح

فاللاعب غير الموهوب في الكاراتيه - اللي نجّحه إنّه موهوب في الغيرة وحبّ التميّز - دول اللي خلّوه يقسو على نفسه في التمرين فينجح

-

نرجع للبيزنس

فقلنا الأفضل مبدئيّا كده إنّك تدخل في بيزنس بعيد عن مجالك الفنّيّ - بحيث تضطرّ تتعامل معاه كصندوق مغلق - تتعامل معاه من الخارج كبيزنس - مش من الداخل كمنتج

-

الشخص اللي زيّ ده ما بيكونش ليه ولاء للمنتج

يعني النهارده شغّال في الشيبسي - بكره ظهر قدّامه فرصة جيّدة في الموتوسيكلات - عادي - يفتح بيزنس موتوسيكلات !!!

-

وده مؤهّل بعد كده إنّه يبقى مستثمر - مش رجل أعمال

يعني يجيب حدّ على رأس مصنع الشيبسي - وحدّ على رأس مصنع الموتوسيكلات - وهوّا يقعد يراقب التقارير الماليّة من بعيد - ويدخّل شركاء ويطلّع شركاء ويعمل تحالفات و و و

-

بينما من تحت - هوّا مش عارف فلوسه شغّالة في إيه أصلا

هوّا ليه ولاء للفلوس - مش للمنتجات

-

أنا مهندس ميكانيكا شاطر جدّا الحمد لله - لكن !!! المنتجات اللي بفكّر في تصنيعها بنفسي قريبا إن شاء الله - هي منتجات كهربيّة !!

-

طيّب

افرض إنّي فعلا شاطر فنّيّا في منتج - ومش قادر اعمل بيزنس في منتج تاني

هنا أقول لك ادخل البيزنس اللي انتا شاطر فيه فنّيّا ده على حذر - وحاول تكتّف وتفرمل مهارتك الفنّيّة في التعامل مع البيزنس بتاعك

مش كلّ ما تحصل مشكلة فنّيّة - تشمّر وتنزل تحلّها بنفسك

-

من حوالي أسبوعين - كان مطلوب تصميم بعض المنتجات ببرنامج سوليدووركس

أنا خبير معتمد دوليّا في التصميم بالبرنامج ده - رجعت خطوة للخلف - وطلبت مصمّمين فريلانس

والدراسة اتأخّرت حوالي أسبوعين - عادي - لكن مش هاجي عند لحظة وأقول ما بدّهاش بقى - وأقوم فاتح البرنامج وراسم الأجزاء دي في ساعتين تلاتة وخلاص

-

كذلك

إنتا شاطر جدّا في تصميم الملابس مثلا - عملت مصنع ملابس - لو سمحت - إيدك ما تمسكش مقصّ ولا قلم رصاص

هات باترونست - هات مقصّدار - إعطيهم مرتّبات كويّسة

وانتا اطلع اقعد في المكتب فوق - وركّز في [#صناعة](https://www.facebook.com/hashtag/%D8%B5%D9%86%D8%A7%D8%B9%D8%A9?__eep__=6&__cft__%5b0%5d=AZUfd6kJVUxaKe6DXCp4rYZabc_OH6_PAAhQEutueOs7Og5I_jqvh_673LCwCD9_Fb7P2x7p-91siicDfGMsKEyV5SdpXVGqMnqmIMHqlGqk4MHxdyZKwnZFvD7R0Ak2sRXTT8Mgz7QCfOYahTm6aUEt6kvkIpCclvn94mF6h23D7HnLgz7cETajeiZ7NHf30cI&__tn__=*NK-R) الملابس - مش [#تصنيع](https://www.facebook.com/hashtag/%D8%AA%D8%B5%D9%86%D9%8A%D8%B9?__eep__=6&__cft__%5b0%5d=AZUfd6kJVUxaKe6DXCp4rYZabc_OH6_PAAhQEutueOs7Og5I_jqvh_673LCwCD9_Fb7P2x7p-91siicDfGMsKEyV5SdpXVGqMnqmIMHqlGqk4MHxdyZKwnZFvD7R0Ak2sRXTT8Mgz7QCfOYahTm6aUEt6kvkIpCclvn94mF6h23D7HnLgz7cETajeiZ7NHf30cI&__tn__=*NK-R) الملابس !!!