إنتا مش ( مش لاقي مشروع تعمله )

-

إنتا مش لاقي مشروع ( بدون راس مال )

مش لاقي مشروع ( يشتغل لوحده من غير ما يفرهدنا معاه )

مش لاقي مشروع ( أرباحه كبيرة من أوّل يوم )

مش لاقي مشروع ( مش محتاج منّك تركيز مستمرّ )

مش لاقي مشروع ( منتجه يتباع من غير ما تتعب في تسويق ومبيعات وجري ومشاوير - لياقتك لا تسمح )

مش لاقي مشروع ( يبدأ كبير عشان البريستيج - وضعك لا يسمح )

مش لاقي مشروع ( على قدّ علامك - ومش محتاج يرجّعك تلميذ تاني - سنّك لا يسمح )

مش لاقي مشروع ( تديره من البيت - وبالليل - عشان بتحبّ تنام بالنهار )

مش لاقي مشروع ( مش محتاج انتباه لتتسرق )

مش لاقي مشروع ( ما فيهوش منافسة )

-

إنّما المشاريع مترمّيّة في كلّ حتّة - من أوّل الولد اللي عنده 10 سنين وبيبيع منديل في الإشارات - دا عنده مشروع - وله راس مال - وعنده لوكيشن - وعنده تسويق - وعنده إعلان - وعنده مبيعات - وعنده علاقات - وعنده منافسين - وعنده مخاطر

-

مرورا بسوّاق التاكسي وسوّاق الربع نقل

-

وصولا للّي عنده عربيّة فول - كلّ واحد من دول عنده كلّ مقّوّمات المشروع والبيزنس

-

من أوّل إدارة المشتريات - لإدارة المخزون - لإدارة السابلاي تشين - لإدارة العمليّات - لإدارة الجودة - للتسويق للإعلان للمبيعات للحسابات لخدمة العملاء - ولخدمة ما بعد البيع كمان لو عاوز - للعروض - للخصومات - لمراقبة المواسم - للعلاقات للتحالفات للمنافسين لكلّه

-

صاحب عربيّة الفول ده بيشتري فول وزيت ومخلّل - إدارة مشتريات

عنده مخزون فول في البيت - وبيديره ب بوليسي الـ فيفو

FIFO = first in first out

يعني ( ما يأتي أوّلا يخرج أوّلا ) - عشان الفول ما يركنش عنده ف ما يسوّسش

بيدير السابلاي تشين بتاعة شراء الفول والزيت والعيش والبصل والتوابل و و و

بيدير العمليّات - بيولّع ع القدرة قبل ميعاد الشغل بوقت محسوب

بيدير الجودة بمراقبة جودة الفول على مدار اليوم

بيعمل تسويق إنّه بيقف قدّام مصنع مثلا - بيختار الموقع - أنا باعرف المناطق الصناعيّة لمّا ألاقي طريق مكسّر وعربيّات فول كتر - بسّ خلاص كده احنا وصلنا - هههههههه

بيعمل تسويق - بيدرس شريحة العملاء المستهدفين - مش هيروح يقف قدّام بنك - بينما انتا يا متعلّم يا بتاع المدارس فاتح محلّ أحذية فخمة في حارة حندق

بيهتمّ بالمكان - أو الـ physical evidence

ف هتلاقيه واقف تحت شجرة في الضلّ - وراشش ميّه قدّام العربيّة

بيدير المبيعات - عارف كلّ سندوتش بكام - والطلب بكام - وباع بكام لحدّ دلوقتي - وإمتى وصل لنقطة التعادل - break-even point - وباقي اليوم مكسب - أو بلغة التجّار عارف إمتى بـ ( يكيّت )

بيدير الحسابات - بيحمّل المخلّل والطحينة والبصل على سعر السندوتش والطلب

عامل إعلان طبعا

يافطة فوق العربيّة مكتوب عليها ( الفول غدا مجّانا ) - كرييتيفيتي دي ولّا مش كرييتيفيتي

أو مكتوب عليها ( إن خلص الفول - أنا مش مسؤول ) - فومو دي ولّا مش فومو

FOMO = fear of missing out

بيهتمّ بخدمة العملاء - عارف مين من عملاؤه طلبه حارّ ومين طلبه عادي - ومين بيحبّ المخلّل كتير

عارف خدمة ما بعد البيع - لو عميل من عملاؤه غاب يومين ورا بعض - هيسأل زمايله عنّه - فولو أب ده ولّا إيه

عارف شرايح العملا - لو واحد بيه وقف بعربيّة ملّاكيّ ومعاه المدام - هيعرف إنّ ده A class

هتلاقيه عمل له طلب مخصوص

و للمدام - هتلاقيه عمل لها صينيّة تروح لها لحدّ العربيّة - ومعاها مناديل - وكيس شيبسي بدل المخلّل - المدام هتاكل مخلّل بردو - دي تاكل مارون جلاسيه

لكن البيه هيدّيه مخلّل إكسترا - وبصل - ما هي حارماه من الحاجات دي في الفيلّا - مش بقول لك دارس عملاؤه

وهتلاقيه جري جاب لهم قزازة ميّه معدنيّة من السوبر ماركت اللي جنبهم بدل كوز الميّه

كوز إيه لسعادة البيه ؟!

وطبعا البيه مش هيعمل بيه - ويدّيه جنيه - ال 100 جنيه المقفولة هتطلع وهيتقال له خلاص كلّ سنة وانتا طيّب - يعني ما تجيبش باقي

بيعمل عروض ترويجيّة - ال 5 طلبات عليهم لتر ساقع مثلا

بيعمل خصومات على الكمّيّات - يعني ال 20 طعميّاية عنده بيحطّ عليهم طعميّايتين بونص

بيراقب المواسم - في الشتا هتلاقي عنده بصل أخضر مثلا

في رمضان بيفتح قبل الفجر

بيبني علاقات مع أفراد الأمن اللي في المصنع اللي واقف قدّامه - وللبيه أمين الشرطة اللي في المنطقة

بيعمل تحالفات مع السوبر ماركت اللي جنبه - بياخد منّه قزايز ميّه معدنيّة للزباين الطيّاريّ بخصم - ولتر الساقع ده بيسحب منّه في اليوم كرتونة بخصم - أنا مش زبون - وكرتونة الشيبسي بتاعة المدامات دي بردو بخصم

عارف إنّ المنافس بتاعه مش بس عربيّة الفول اللي في الشارع التاني - ولكن مطاعم البيتزا دي منافس بردو - ف هتلاقيه حاطط كاتشب مع سندوتش البطاطس - عندنا كاتشب بردو وبنعرف نقول زيّ العالم - الكاتشب ده ما أنزلش للبتايز بسّ يعني - و ما حرمش على البطاطس

عارف إنّ ( مراتك ) منافس ليه - ف هتلاقيه عامل لها اكياس فول تحطّها في التلّاجة ع التسخين على طول - ولا وجع القلب يا ستّ الكلّ - فيه حدّ أحرف من اللي يبيع لمنافسه ؟!

-

طبعا انتا نسيت الموضوع - ودماغك داخت مع الفول دلوقتي - هههههههه - والفول بتاع العربيّة بالذات - هههههههههههه

-

الموضوع هو - ما فيش حدّ مش لاقي مشروع - لكن فيه حدّ مش لاقي مشروع ( على مزاج مزاجه )

-

لكن - اللي عاوز يعمل مشروع - هيعمل المتاح

-

واللي عاوز يعمل مشروع - هيعمل المشروع بـ ( واجباته والتزاماته )

-

لكن عاوز تعمل مشروع من ابو ع الانترنتّ وفين تيك وريادة أعمال وكافيهات ولابطوبّات وبين باجز وبوني تيلز وشغل الشبحنة ده - تبقى قدّه

يا تبقى قدّه - يا تعمل اللي على قدّك

-

واللي يمشي على قدّه - ما حدّش قدّه

واللي يحسب الحسابات - في الهنا يبات

وفول علينا بكره

-

بوست في حبّ مدرسة أستاذي حسين بكري