إنتا ليه بتحتدّ على الناس اللي باعتين سؤال مش واضح - ليه ما بتلتمسش ليهم العذر إنّهم مش قادرين يعبّروا

-

حلو جدّا

موضوع ( القدرة على التعبير ) ده - هوّا عنصر من عناصر البيزنس

ف معنى إنّك مش قادر تعبّر - إنّك مالكش في البيزنس

ما فيش حدّ ينفع يدخل البيزنس من غير ما يكون ( بيعرف يعبّر )

-

ما بتعرفش تعبّر دي تقولها لمّا مراتك تقول لك ( ما بتقولّيش كلام حلو ليه )

-

لكن في البيزنس - مش عارف تعبّر - يعني

1 - مش هتعرف تشتري

2 - مش هتعرف تتفاوض ( تفاصل )

3- مش هتعرف تعلن عن منتجك

4 - مش هتعرف تقنع عميلك

5- مش هتعرف تاخد حقّك

-

يعني - مش هتعرف ( تعمل بيزنس ) أصلا حضرتك

ما هو كلّ اللي فات ده بيتعمل بالكلام - يعني بـ ( التعبير )

-

اللي عاوز يشتغل في البيزنس وبيقول إنّه ما بيعرفش يعبّر - زيّ اللي عاوز يشتغل في البيزنس وبيقول إنّه ما بيعرفش يشتغل في البيزنس - إكنعني حدرطك

-

ثمّ إنّ

الإنسان أساسا بيعرف يعبّر - غيرش بسّ الناس بتتمرقع - بتكسّل - وبتستخسر صحّتها

-

لسّه هنقعد نفكّر نصيغ الكلام ازّاي - ما احنا نرمي أيّ كلام في حجر الطرف التاني - ونرمي عليه هوّا مسؤوليّة ترجمة الكلمات المتقاطعة بتاعتنا دي

أقول لك - طاب طفاصيل

-

وجبتها منين تعميمة إنّ الإنسان بيعرف يعبّر دي ؟!

جبتها من القرآن

قال تعالى

الرَّحْمَنُ (1) عَلَّمَ الْقُرْآنَ (2) خَلَقَ الْإِنْسَانَ (3) عَلَّمَهُ الْبَيَانَ (4)

-

ف ربّنا سبحانه وتعالى علّم الإنسان البيان - تيجي انتا النهارده تقول لي ( أصل انا ما باعرفش اعبّر )

-

أهو دا في حدّ ذاته تعبير أصلا - إنتا لو ما بتعرفش تعبّر كنت ما قدرتش تقول إنّك ما بتعرفش تعبّر

-

على رأي الخواجة بيجو لمّا كان بيقول ( خضرتك ) - ف اللي معاه بيقول له ( تقصد حضرتك ) - قال له ( أنا خواجة - بقول الحاء خاء )

-

ف الخواجة بيجو بيعرف يقول الحاء عادي - بسّ ( بيمثّل ) إنّه خواجة

وحضرتك بتعرف تعبّر بردو - بسّ بتكسّل - بتستخسر صحّتك

-

أو - السبب الرئيسيّ - إنّك أساسا مش مهتمّ بالموضوع اللي بتسأل عنّه

-

اللي ما بيعرفش يقول لمراته كلام حلو - هتلاقيه بيقول شعر لزميلته في الشغل اللي بيلفّ ويدور عليها عاوز يزني معاها

-

ليه

لإنّه ( محتاج ) يعبّر مع زميلته - لكن مراته - أهي مرميّة في البيت هتروح فين يعني

ف هوّا مش ما بيعرفش يعبّر - هوّا ( مش محتاج ) - مش مضطرّ - مش عاوز

-

كنت باستغرب جدّا من المدام لمّا تقول لي على حاجة شرحتها غلط أو بشكل غير واضح - لمّا تقول لي ( أصل انا ما باعرفش اعبّر ) - بينما في نفس ذات الوقت - لمّا تكون متضايقة - ممكن تقول لك كلام يحرق دمّ قبيلة بحالها - ما انتي بتعرفي تعبّري اهو !!

-

ولو كان النساء عموما أقلّ قدرة في التعبير عن الرجال

قال تعالى

أَوَمَنْ يُنَشَّأُ فِي الْحِلْيَةِ وَهُوَ فِي الْخِصَامِ غَيْرُ مُبِينٍ

-

يعني البنات بتنشّأ في الحلية - الخواتم والغوايش إلخّ - وفي الخصام - أي الجدال والمنطق - ف همّا غير مبينين - يعني غير فصيحات ولا بليغات

-

و عموما إحنا بنتقبّل فكرة إنّ الستّات ما بيعرفوش يعبّروا دي عشان الدنيا تمشي - استمتعوا بهنّ على عوج - لكن همّا بيعرفوا يعبّروا كويس جدّا لمّا يكونوا متضايقين من حدّ

-

همّا ما بيعرفوش ( يجادلوا بمنطق ) - لكن بيعرفوا يعبروا

-

يعني - لو متضايقة منّك - هتعبّر إنّها متضايقة

-

لكن - لو الموقف اللي هيّا متضايقة فيه ده هيّا معاها حقّ فيه - ف مش هتعرف تبني أدلّة منطقيّة إنّها على حقّ - هيّا هيكون كلّ غرضها ( تضايقك )

-

وهيّا شاطرة جدّا في الحتّة دي - أشطر منّك - لإنّ انتا لمّا بتتكلّم بيكون غرضك توضّح الموقف - مش تضايقها

-

ف اللي بينرفز التاني في النهاية هوّا هيّا - لإنّها من البداية بانية الماتش على فكرة المضايقة - ف تخيّل واحد بيلعب على حاجة والتاني ما بيلعبش عليها - مين اللي هيكسب الحاجة دي ؟!

-

لكن المجادلة لإثبات الحقّ دي مش منطقتها - عقلها ما بيفكّرش كده - عقلها بيفكّر بقلبها - ف هيّا يهمّها تضايقك أكتر ما يهمّها تقنعك - في وقت الخناق يعني

-

وبالمناسبة - السلاح دا ذو حدّين - يعني انتا بردو تقدر تاخد من نقطة قوّتها دي وتقلبها لنقطة ضعف - إنّك وقت الخناق تقلب الموضوع لعاطفة

-

رحمة بنتي جات لي امبارح بتقول لي ( أميرة شدّتني من شعري )

ف قلت لها - ما هو عشان شعرك جميل -ف ضحكت الهبلة ونسيت الشندوتش - هههههههه

بلا منطق بلا بتنجان

-

نرجع لموضوعنا

ما ينفعش حدّ يدخل البيزنس ويكون ما بيعرفش يعبّر

أو بمعنى أصحّ- ما ينفعش حدّ يدخل البيزنس ويستخسر يبذل المجهود الكافي في التعبير

-

إنتا مش مطلوب منّك فقط تعبّر

إنتا مطلوب منّك تعبّر بكلام ( يشبه العقود )

-

عشان كده - من بداية شغلك في البيزنس - تجنّب استخدام الكنايات - أو الكلام مزدوج المعنى

-

يعني ما ينفعش يكون حدّ عمل حاجة غلط مثلا - ف تقول له ( إيه الحلاوة دي ) كنوع من التهكّم يعني

هوّا ممكن يفهمه إنّه مدح

-

لأ

في البيزنس - عاوز تنتقد عامل عندك - إنتقده بشكل مباشر

-

ما ينفعش تكون بتطلب طلبيّة من مورّد مثلا - وتقول له - شوف لنا حاجة تمشّي حالنا بسّ دلوقتي - هوّا ممكن فعلا يشوف لك أيّ حاجة ( رديئة ) تمشّي حالك دلوقتي

-

ولكن - تقول له - أنا عاوز حاجة بمواصفة كذا بكمّيّة كذا في مدّة كذا

-

في البيزنس كلامك لازم يكون ((( زيّ كلام العقود )))

-

والموضوع ده هينتقل معاك بعد كده بالمناسبة لكلامك العادي

وساعتها هيقولوا عليك معقّد طبعا - براحتهم - معقّد ورجل أعمال أحسن من مفلّس ولسانه زيّ السكّر