لو سألت عن مشروع ولقيت راس ماله أكتر بكتير من المتوفر معاك

ف بدل ما تضع العربة أمام الحصان . وتتنطط عشان تجمع راس مال المشروع الكبير

أو تتهمنا إننا احنا اللي بنعقد الأمور

أو تلعن الظروف

.

بدل دا كله . غير المشروع لما يتناسب مع مقدرتك

.

يعني مثلا

.

معاك ٥٠٠ ألف جنيه . وعاوز تعمل مصنع علف مثلا

ف لقيت مصنع العلف محتاج ٥ مليون ( مثلا )

.

ف بدل ما تتنطط عشان تعمل مصنع العلف

ما تغير هدفك لإنك تفتح محل بيع أعلاف في قريتك

.

معاك ٥ مليون وعاوز تعمل مصنع مركزات وصلصة

ولقيت المصنع محتاج ٥٠ مليون ( مثلا )

.

ف بدل ما تدور على ممولين أو شركاء . أو تورط نفسك في البنك والربا . وتدخل نفسك في قصص كبيرة

ما تعمل مصنع تخفيف الصلصة فقط دلوقتي

.

إشتري المركزات من مصنع كبير ( زي اللي كنت عاوز تعمله ) . وانتا اعمل التخفيف فقط

.

بس دا مش طموحي

ما هو طموحك دا بردو مش إمكانياتك

.

مين اللي قال لك تطمح بحاجة خارج قدرتك

دا من تسلط الشيطان عليك

.

معاك ٢٠٠ ألف جنيه وعاوز تعمل مصنع عصير

ما تعمل عصارة قصب

.

إنتا عاوزني أبقى بتاع عصارة !!

ما انتا فلوسك على قد بتاع عصارة

.

هيا فشخرة ع الفاضي

بتتكلم بأمارة إيه يعني

.

يا تخليك قد حلمك

يا تحلم على قدك

.

وانتا مش قد حلمك دلوقتي

يبقى احلم على قدك

.

واعرف إن الخطوة الصغيرة دي . قدرتها على توصيلك لحلمك . أفضل بكتير جدا من عدم أخذ أي خطوات . والاكتفاء بالحلم