من العجائب !!

إنّ حدّ يقول لي أنا عاوز اعمل مشروع - وما فيش معايا غير 5 مليون جنيه - بسّ دول تحويشة العمر !!

-

مش العجيب إنّ حدّ معتبر ال 5 مليون جنيه تحويشة العمر - الواحد بقى بيسمع أرقام عملت له بلادة من الناحية دي

حاجة كده زيّ مسرحيّة عادل إمام لمّا كانت بتقول له ( الخابور بربع )

أنا سمعت بودني واحد بيقول للتاني ( ما جاتش على نصّ مليون جنيه )

ههههههههه

-

لكن مش دا الموضوع

الموضوع هو

إزّاي حضرتك فضلت تحوّش في فلوس لحدّ ما بقوا 5 مليون جنيه

المفروض حضرتك من أوّل مليون كنت تحوّل لمجال الاستثمار بدلا من الإدّخار

-

المفروض حضرتك لمّا بتجمّع المليون الأوّل - المليون ده زيّ الفحمة اللي بتولّعها على البوتوجاز - بتصبر عليها لحدّ ما تولع - وبتصرف عليها غاز

لكن اللي بعد كده - الفحم الباقي يعني - حضرتك هتحطّ في وسطه الفحمة اللي ولعت دي - وهتسيبه يولّع بعضه ببعضه

هوّا ده الاستثمار

-

لكن تخيّل واحد ولّع الفحمة الأولى على البوتوجاز

وبعدين خد الفحم كلّه بقى فحماية فحماية - وقعد يولّعه على البوتوجاز !!!