[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWRuMjDcFatoDK_cb9UJUPOHIluFZr8_6A_VYZB30NNnmaITAUx3bFWa9kdO95EQ520ePU-rjmhIwR3IIUB-FLXPDAidlyBJxGvUaPRbnsfjtyRjrO4h_0MQTsdTNvz1S7F_q3AVXReIrCX5dJFuG3A0BzyknQKwm1e82W4qiwGsQ&__tn__=*NK-R)

-

تخزين قيمة الفلوس في الذهب هو تجارة خاسرة على المدى القصير

-

شوف حضرتك

فيه 4 أنواع من الذهب - كلّ نوع ليه خسارة بنسبة مختلفة

-

1 - السبائك - ودي بتخسر حوالي 1 %

2 - الجنيهات - ودي بتخسر حوالي 3 %

3 - الذهب المستعمل - وده بيخسر حوالي 5 %

4 - الذهب الجديد - وده بيخسر كمتوسّط حوالي 10 %

-

الخساير دي بتيجي من المصنعيّات

-

فلو حضرتك اشتريت ذهب جديد ب 110 ألف جنيه مثلا

ال 110 ألف دول فيهم 100 ألف سعر الذهب نفسه - و 10 آلاف مصنعيّة

فلو عاوز تبيعهم تاني يوم - هتبيعهم بسعرهم الأصليّ - اللي هوّا 100 ألف

فحضرتك كده خسرت 10 آلاف جينه في يوم !!

-

لو حضرتك صبرت سنة مثلا - هيكون الذهب زاد 10 % ( أنا باتكلّم عن الزيادات الطبيعيّة مش اللغبطة اللي احنا فيها دلوقتي )

فهيكون الذهب الأصليّ نفسه اللي سعره السنة دي 100 ألف وانتا دفعت فيه 110 ألف بقى ب 110 ألف

-

فكده حضرتك خسرت بردو !!

لإنّ ال 110 بتوع السنة الجايّة قيمتهم الفعليّة أقلّ من ال 110 بتوع السنة دي

-

مع المدى الطويل ممكن تعوّض خسارة المصنعيّة

لكن في النهاية إنتا أقصى أحلامك هو إنّك ( تحافظ على قيمة الفلوس على المدى الطويل )

لكن على المدى القصير - حضرتك بتخسر

-

طيّب سهلة

نشتري سبايك - أو جنيهات ذهب

فعلا سهلة

لكن غالبا معظم الناس ما تعرفش طريق السبايك - وإن كان الموضوع سهل

فيه حلقة للمخبر الاقتصاديّ كان مصوّرها من محلّ ذهب في كفر الشيخ - كان شارح فيها الموضوع ده

-

المشكلة التانية إنّك عشان تدخل في السبايك - هتكون محتاج مبلغ كبير - مش كبير قويّ طبعا - لكنّه كبير

-

المشكلة التالتة هو القلق من بيع السبائك - يعني يا ترى هاعرف أبيعها ولّا لأ - وهل هاحتاج اروح لنفس المحلّ اللي اشتريت منّه ولّا لأ

نفس الكلام ينطبق على الجنيهات الذهب

-

بتنضاف مشكلة رابعة - الا وهي إنّ الستّ تحبّ تلبس الذهب اللي اشترته

فبيكون الذهب المستعمل هو الخيار الأفضل

-

لكن هنا مشكلة بردو

ألا وهي - الصايغ نفسه لو طلبت منّه ذهب مستعمل - هيقول لك ما عنديش - وهوّا عنده جوّا !!!

لإنّه هيبيعه ليك بمصنعيّة 5 % - بينما ممكن يلمّعه ب 10 جنيه - ويبيعه بمصنعيّه 10 %

-

عشان كده لو هتشتري ذهب - تأكّد إنّ فيه اللزقة بتاعة المصنع - مش الختم

الختم دا مفروغ منّه

لكن أنا باتكلّم عن اللزقة البيضة اللي بتكون على الذهب - ده معناه إنّ الذهب دا خارج من المصنع

-

المشكلة في الذهب المستعمل بردو إنّ الستّ ما تحبّش تلبس حاجة من ورا ستّ تانية - أو تخاف يكون فيه عدوى جلديّة مثلا - أو لو اشترت 3 غوايش مستعملة على 3 مرّات - فمش هيكونوا شكل واحد !

فبنقول لها - إنتي شارية الذهب للإدّخار - مش للزينة - وبردو بتلبسيه على سبيل الزينة - فبتستفيدي بيه - فطبيعي تخسري ميزة قصاد ميزة

وعلى العموم - حضرتك هتروحي في محلّ الفضّيّات - اللي في الشارع اللي ورا محلّ الذهب - تقولي له لو سمحت لمّع لي ده

هيلمّعه ليكي ب 10 جنيه - وهيبقى زيّ الجديد

-

ونصيحة منّي ليكي يا ستّ الكلّ

لو رايحة مناسبة وعاوزة تتفشخري بدهبك

خديه كلّه لمّعيه - هتصرفي 100 جنيه ولّا حاجة

لكن هيبقى عامل كإنّك شارياه امبارح

-

مش حارمكم من حاجة أهو

هنزّل نصايح في الطبخ بعد كده

هههههههه