من أسبوع اشتريت شاشة وكومبيوتر بتوع الشركة الجديدة

-

النهارده حجزت دومين موقع الشركة الجديدة

-

البدايات كده - خطوات صغيرة جدّا

-

الشركة الجديدة إن شاء الله هتبدأ في صيف 2025

من هنا لصيف 25 - دي فترة الدراسة للشركة الجديدة

-

الحمد لله ما بانصحش بحاجة وما بطبّقهاش على نفسي

-

من حوالي 6 شهور وانا بادّخر راس مال الشركة الجديدة - وقدّامي كمان حوالي 6 شهور

-

يعني لمّا تقول لي معايا راس مال كذا واقول لك ما ينفعش - أنا بقول الكلام دا بردو لنفسي - ما بيكونش قصدي أحقّر منّك يعني

-

لمّا اقول لك انتا غير مؤهّل دلوقتي - وتزعل منّي أو تعتبرني باتكبّر عليك - طيّب - هل أنا دلوقتي باتكبّر على نفسي ؟!

-

هبدأ إن شاء الله بمنتجات بسيطة جدّا - كنت بدردش مع صديق عنها - بقى يتململ ويقول لي ( دي حاجات ما تليقش بيك ) - أقول له أنا موافق يا سيدي ما تشغلش بالك

-

ف لمّا بقول لك ابدأ صغيّر - أنا بردو بالزم نفسي بده

-

المدام بتقول لي خد فلوس من معايا على اللي معاك وابدأ - بقول لها فلوسك هيّا احتياطيّ المشروع - ما ينفعش أصرف راس المال والاحتياطيّ مع بعض - هيبقى إيه الاحتياطيّ بتاع الاحتياطيّ ساعتها

-

ف لمّا بقول لك إبدأ بنص المتوافر معاك فقط - ما بابقاش بعقّدها

-

صديق بيقول لي - خد فلوس من الناس اللي تعرفها - بقول له لأ - لحدّ ما المشروع يتجرّب ويثبت جدواه

-

يقول لي يعني خايف إنّ تفكيرك يكون نظريّ - بقول له لأ هوّا مش نظريّ - لكنّه لسّه ما اتطبّقش

-

تقصد وقت التطبيق الكلام هيختلف

لأ - مش هيختلف إن شاء الله - لكنّه بردو ما اتطبّقش

-

زيّ ما يكون ليك فلوس عند حدّ أمين - ولسّه ما جابهاش

إنتا مش خايف عليها تتسرق - لكن ما تقدرش تشتري حاجة آجل دلوقتي وتقول هادفع لمّا الفلوس بتاعتي تيجي - إلّا لمّا تيجي فعلا

-

ف لمّا بقول لك ما تدخّلش شركاء على الفكرة - التمويل بيروح لمشروع صغير عاوز يكبر - مش فكرة عاوزة تتحوّل لمشروع - ف أنا بردو بطبّق ده على نفسي - مش بمارس عليه تسلّط الخبير يعني

-

هتنافس بإيه ؟

بالولا حاجة - هنافس فقط بإنّ أكون ( العادي ) - هسلّم لك حاجتك في وقتها وبمواصفتها إن شاء الله - بسّ

-

إنتا مش محتاج أفكار من خارج الكوكب - إعمل دا بسّ - وهتلاقي معظم الناس ما بتعملوش - ف هتبقى إنتا المميّز - مميّز لإنّ كلّ الي حواليك أقلّ من العادي