[#البيزنس\_مش\_هندسة](https://www.facebook.com/hashtag/%D8%A7%D9%84%D8%A8%D9%8A%D8%B2%D9%86%D8%B3_%D9%85%D8%B4_%D9%87%D9%86%D8%AF%D8%B3%D8%A9?__eep__=6&__cft__%5b0%5d=AZWzHU_w5nq9iFhSwa7NTe92gx-bPRwxNy_JdDhxgQb85vCb05n4OnGSH92bnI6NIxqjqlLNKd5N7KsTtYkgPmr3dcfT4mypkmqzRoT5d8a8DRYVwpY_6J6dqGZvwsHM9C9luGqa3AmpyC8FjXoMthsreyJe7MMeO4IwMai8sC5d9Md3TMfuUUXj2Iipr_QDQCk&__tn__=*NK-R)

-

قلت قبل كده إنّ المهندس اللي عاوز يدخل البيزنس - لازم يكفر بالهندسة الأوّل

-

من ضمن العقد اللي بتسيبها الهندسة في طريقة تفكير الشخص وهوّا داخل البيزنس - إنّه بيبقى عاوز يشوف المرحلة الأولى كاملة قبل ما يدخل في المرحلة التانية - وإلّا هنقف هنا لحدّ ما نكمّل المرحلة الأولى

-

الكلام دا صحّ ولّا غلط ؟

-

السؤال دا إجابته تختلف حسب انتا في الهندسة ولّا في البيزنس

-

في الهندسة طبعا مستحيل تدخل على المرحلة التانية قبل ما تخلّص الأولى

-

لكن في البيزنس عادي جدّا تدخل على المرحلة التانية بينما المرحلة الأولى لسّه غير مكتملة - ولسّه غير واضحة المعالم

-

البيزنس فيه حاجة اسمها ( عدم التأكّد ) - دي مستحيل تشتغل عليها في الهندسة

-

الهندسة فيها قاعدة كفريّة بتقول worst case scenario

لكن البيزنس فيه قاعدة إيمانيّة بتقول most likely

وبين دي ودي ياما ضاعوا مهندسين على مقصلة البيزنس

-

التفكير في البيزنس بعقليّة الهندسة - زيّ التفكير في الحبّ بعقليّة الفيزيا - ساعتها البوس هيبقى احتكاك ينتج حرارة

-

يعني

في الهندسة ما ينفعش تبني عمارة على أرضيّة مثلا وانتا لسّه مش عارف الأرضيّة دي هتستحمل ولّا لأ

-

لكن في البيزنس ممكن تنزّل منتج السوق وانتا مش متأكّد إذا كان السوق هيقبله ولّا لأ

-

إنتا عامل دراستك ونتيجة الدراسة بتقول إنّه الاحتمال الأكبر إنّ السوق هيقبل المنتج - لكن ما فيش دراسة هتقول لك السوق ( أكيد ) هيقبل المنتج

-

بينما في الهندسة ممكن جدّا تقول أكيد التربة د هتشيل العمارة دي - زيّ ما هو أكيد إنّك لو غليت الميّه هتتبخّر - ما فيهاش احتمالات دي - وأكيد لو مسكت السلك عريان هتتكهرب - لو مش مصدّق جرّب

-

البيزنس فيه قاعدة مهمّة جدّا بتقول ( الطريق لا يتّضح إلّا لسائر )

-

يعني - مستحيل تعرف الطريق ده وضعه إيه قدّام بمسافة كيلو من هنا - إلّا لمّا تمشي فيه

-

وما ينفعش تحكم على الطريق بالمسافة اللي انتا فيها دلوقتي

-

يعني كتير بيحصل معانا في الشتا مثلا نكون ماشيين على طريق مشمس - وبعدين ندخل في حتّة بتشتي - وبعدين نخرج من تحت السحابة اللي بتشتي دي - أيّ حدّ بيسوق من فترة ممكن يقول لك إنّه حصل معاه الموقف ده - بل إنّك ممكن تكون ماشي في حارة عليها شتا - والطريق الناحية التانية ناشف

-

كذلك الشبّورة - ممكن جدّا تمشي على طريق فيه حتّة فيها شبّورة وحتّة لأ - خصوصا لو ماشي على طريق زراعي - بتلاقي الوصلات اللي جوّا البلاد ما فيهاش شبّورة - والوصلات اللي على الزراعات فيها شبّورة

-

ف كذلك البيزنس - ما تقدرش تحكم على مسار مشروعك وانتا واقف هنا - لازم تمشي في الطريق - وتتفاعل مع كلّ مسافة في الطريق حسب ظروفها

-

في الشبّورة بتهدّي السرعة وتشغّل الانتظار

-

في المنطقة اللي فيها شتا بتهدّي السرعة وما بتضربش فرامل قويّة

-

في المنطقة السالكة بتجري - في المنطقة المكسّرة بتبطّأ

-

لكن في كلّ المناطق ((( ما بتقفش ))) - إلّا لو فيه مشكلة حقيقيّة زيّ إنّ العربيّة فيها عطل مثلا أو الطريق مقفول تماما

-

طبعا المهندس اللي هيقرأ الكلام ده هيعتبره ضرب من الجنون - هوّا فعلا كده بالنسبة للهندسة - لكن احنا هنا مش في الهندسة

-

التعليق الأوّل فيه رابط بوست كتبته في سياق متشابه من حوالي سنتين

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWzHU_w5nq9iFhSwa7NTe92gx-bPRwxNy_JdDhxgQb85vCb05n4OnGSH92bnI6NIxqjqlLNKd5N7KsTtYkgPmr3dcfT4mypkmqzRoT5d8a8DRYVwpY_6J6dqGZvwsHM9C9luGqa3AmpyC8FjXoMthsreyJe7MMeO4IwMai8sC5d9Md3TMfuUUXj2Iipr_QDQCk&__tn__=*NK-R)