وانا في الكلية . حكى لينا أحد الدكاترة . اللي كان يعتبر الأحب لقلبي وقتها . وكان مثلي الأعلى في الميكانيكا . وأنا كنت طالبه النجيب . لدرجة إنه طلب مني مرة أعمل له حل نموذجي لامتحان كان عامله لدفعة قبلنا . بحيث يقارن حلول الطلبة على الحل بتاعي . ف لك أن تتخيل مدى الارتباط اللي كان بيني وبينه . حكى لينا هذا الدكتور إنه اتطلب في استشارة لشركة الشرقية للدخان . وشرح لنا ازاي قدر يحل المشكلة اللي كانت موجودة في الشركة وقتها . وكان حل هندسي محترم يعني

.

وقتها سألت نفسي لو كنت انا في نفس الموقف كنت هاعمل إيه

.

أول ما فتحت المكتب . اتطلبت في استشارة في شركة في اسكندرية كانت عاوزة تعمل مصنع بلاستيك

.

رحت زيارة للشركة . وإذا بالشركة كانت بتتاجر في المعسل . وكانت عاوزة تعمل ( شيشة بلاستيك )

.

أنا اتحطيت في الموقف . وما بقيتش عارف اعمل ايه . لكن كملت الكلام مع أصحاب الشركة عن مجال البلاستيك والحقن عموما . من الناحية الفنية يعني . ومشيت وانا عقلي عمال يودي ويجيب . أعمل الدراسة دي ولا لأ !!

.

والحمد لله أصحاب الشركة ما كلمونيش تاني

.

النهارده كنت بفكر في آية

.

فمن يكفر بالطاغوت ويؤمن بالله فقد استمسك بالعروة الوثقى

.

كنت بفكر في ( ليه الكفر بالطاغوت . مقدم على الإيمان بالله سبحانه وتعالى ؟!! )

.

الكفر بالطاغوت لازم يحصل الأول . بحيث لما تؤمن بالله سبحانه وتعالى . يكون ما فيش منازع في قلبك للإيمان بالله سبحانه وتعالى

.

الطاغوت أنواع . منها . طاغوت الفلوس

.

ف لو قلبك لسه فيه شوية من طاغوت الفلوس . واتحطيت في موقف . هتلاقي الإيمان بالله سبحانه وتعالى . وطاغوت الفلوس . الاتنين بيتنازعوا قلبك . دا بيشدك يمين . ودا بيشدك شمال . دا اللي حصل لي في موقف الاسكندرية

.

النهارده . كلمتني شركة عاوزة تعمل دراسة لمنتج بيدخل في صناعة السجائر . ف رديت بسهولة إنه أنا اسف مش هاقدر !!

.

أسأل الله سبحانه وتعالى أن يكون أنعم علي بنعمة الكفر بالكاغوت . النعمة دي هيا اللي خلتني أرفض المرة دي بسهولة . يعني ( ما حصلش نزاع ) في قلبي قبل الرفض

.

مش مصدق موضوع النزاع ده . طيب لو قلت لك إن صاحب الطلب أثنى على رفضي للطلب !!

.

ليه ؟!

لإنه هوا شخصيا عنده النزاع ده !!

.

هوا شخصيا بينازع نفسه إنه يترك مجال السجائر

وإلا . ما كانش أثنى على رفضي

.

[#التخلية\_قبل\_التحلية](https://www.facebook.com/hashtag/%D8%A7%D9%84%D8%AA%D8%AE%D9%84%D9%8A%D8%A9_%D9%82%D8%A8%D9%84_%D8%A7%D9%84%D8%AA%D8%AD%D9%84%D9%8A%D8%A9?__eep__=6&__cft__%5b0%5d=AZWyrFcbYycPVBfhXqd8jYS40BiYVEpvh9tRNrQzK9lybgiowxrpQHWb5mt-6W7NGhMk_zTxDADLS8Uk9xeTzf7Jgr-m4-NSjFMtgfjMGrwlfHG7lGDS-CQrEm8e717DZM13WEdQ09YYrDPnxFBeVjCCnKDy-zzhQe6SIdplonfhjoysl1X0Num9zMi7bXpAH24&__tn__=*NK-R)