[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWEtmPTgv4NSjJPFFjl4JFQqITRidfFeV7o3ktTCXT8xLsQIsYQkcVkOZh3I3LSMfAugEq--l25os30bpmvBlrijVfEm5wnQ-oLZeTk5OhRdWFF2-PChKqWYnver5KMhzdLghQ4Q8y4oAAh_qnrxRB9U5i6PUH1cV0vZSiZTg4oqA&__tn__=*NK-R)

.

الموسم بيضغط عليك

هل تتوسع ولا لأ ؟

وتتوسع إمتى ؟

.

لو الموسم ضاغط عليك

احسب تكلفة السنة كاملة بما فيها ضغط الموسم

.

يعني مثلا عندي ٤ شهور موسم . و ٨ شهور عاديين

وعندي ١٠ عمال أجورهم محسوبة على أساس الشهور العادية

وباجي في الموسم باعطيهم أوفرات تعادل ضعف المرتب مثلا

.

ولا أعين ٤ عمال كمان وما يبقاش فيه أوفرات

.

والله احسب

١٠ عمال في ٨ شهور

زائد ١٠ عمال في ٤ شهور في ٢

يساوي ١٦٠ شهر

.

طيب ١٤ عامل في ١٢ شهر

يساوي ١٦٨ شهر

.

يبقى الوضع الأول أقل في أجور العمال

.

لكن احسب بردو فروق تأجير مساحات جديدة للتخزين مثلا

واحسب الضغط الذهني في الحالة الأولى

فممكن تلاقي تعيين عمال جداد وتسطيح منحنى الشغل على مدار السنة هيكون أفضل

.

يعني إيه تسطيح منحنى الشغل ؟!

يعني هاشتري خامات قبل الموسم

يعني هصنع أجزاء من شغل الموسم واخزنها قبل ما الموسم ييجي

وفي الموسم هجمع الأجزاء دي بسرعة عشان ألاحق على الطلب الزائد

.

الله يمسيه بالخير د حسن سلطان . أحد دكاترة الهندسة الصناعية . كان بيشرح لنا مادة اسمها التخطيط المتكامل

عملت له مشروع في المادة دي كان من أجمل الحاجات اللي عملتها في الكلية

وخدت في المادة بتاعته ٧٤ من ٧٥

بينما هوا كان بيسقط الطلبة اللي معديين قدام المدرج أساسا . هههههههه

.

مفاد مادة التخطيط الشامل أو المتكامل دي هو حاجة زي كده

هاشتري خام إمتى

الطلب هيزيد إمتى

هتعين عمال جداد بارت تايم

ولا نفس العمال وهتعطيهم أوفر تايم

إلخ

.

الهندسة الصناعية غير هندسة التصنيع

الهندسة الصناعية مهتمة بإدارة العملية الصناعية

غير هندسة التصنيع المهتمة بالتصنيع نفسه

.

وعندنا في هندسة المنصورة ما كانش فيه قسم مستقل للهندسة الصناعية

فكانوا بيضيفوها علينا في القسم

يعني قسم تصميم وتصنيع وصناعة . على ما يعملوا قسم صناعة

هههههههه

.

السؤال التاني

لو خدت قرار التوسع . أتوسع جوا الموسم ولا بعده ؟!

فبقول لحضرتك . توسع خارج الموسم

.

ما تبقاش في سحلة الموسم . وتتوسع !!

.

التوسع بطبيعته هيعمل لك مشاكل . حلها في وقت الراحة

لكن لو المشاكل ظهرت لك وانتا جوا ضغط الموسم . مش هتعرف تتعامل معاها بسبب الضغط