إمبارح في محاضرة المعرض - قابلني حدّ لطيف جدّا - قبل المحاضرة لقيته بيحاول يساعدني في تجهيز اللاب والكاميرا وكده - وبعد المحاضرة سلّم عليّا - وقال لي انا جاي عشان اسلّم عليك - واقول لك إنّ مشروعي اللي كلّمتك عنّه السنة اللي فاتت وإنّي عاوز اجيب مكنة أوتوماتيك عشان أكبّر الإنتاج الحمد لله لسّه شغّال وبقى تمام - وانا جاي مخصوص عشان اقول لك إنّي مش [#جبان](https://www.facebook.com/hashtag/%D8%AC%D8%A8%D8%A7%D9%86?__eep__=6&__cft__%5b0%5d=AZVlldM1p9APlKs47DRCyRUFcHOIjUhBMtqRu7vBfv3tLQ3k-6k7uSacHe-q59cZ0vZTYXKGQ6dkvX6evtqM4VLKnJrfJcweZ7J2dRKXD6RVkZS5OPW2HqYlbQYA2hD6dtYN8J7WumSZbR9IK_GNbBuToG9ySs3uSX9qK7pM6tMu8Xl_eRxzMaJzf2kQq0J4_OA&__tn__=*NK-R) زيّ ما قلت لي السنة اللي فاتت

-

طيّب اشتريت المكنة ولّا لسّه ؟

لأ لسّه

ههههههه

-

طيّب

يعني إيه كلمة ( جبان ) في البيزنس

-

أوّلا - دي مش شتيمة - ولكنّها توصيف لحالة

زيّ ما تقول فلان طفل - صبيّ - شابّ - رجل - عجوز

-

ف لو واحد عنده 25 سنة مثلا - وأنا قلت عليه شابّ - ف أنا كده مش باشتمه واقول إنّه مش راجل يعني

-

ولو واحد عنده 70 سنة وقلت عليه عجوز - ف بردو انا كده مش باشتمه

-

كلمة ( جبان ) في البيزنس - هي توصيف الشخص اللي ( مؤهّل ) يعمل حاجة معيّنة - لكنّه ما عملهاش

-

وانتا تقول عليه جبان ليه - ما ممكن يكون لسّه مش مؤهّل ليها

ودا واحد هياخد بلوكّ عشان بيقرأ من غير ما يقرأ

-

بيفكّرني باللي تقول له ( إنّ الله مع الصابرين )

فيقول لك ( إذا صبروا )

-

يا راجل - يعني الصابرين لو صبروا يبقوا صابرين - أمّال الصابرين اللي ما بيصبروش يبقوا إيه - أفندينا أنعم عليهم بلقب الصبريّة يعني ولّا إيه

-

زيّ ما تقول لحدّ ( المرحوم فلان ) - فيقول لك ( هوّا مات ؟! )

لأ واخد لقب المرحوم عشان هوّا من الرحمانيّة قبليّ

-

الناس دي اتعلّمت الكلام في حضانة المدرّسة بتاعتها كانت بتغيب كتير

-

نرجع لموضوع ( الجبان ) في البيزنس

-

الجبان في البيزنس هوّا اللي يكون وصل بالأرقام والحسابات والطبّ الشرعيّ إنّه مؤهّل يعمل الخطوة الفلانيّة - وبعدين تلاقيه واقف ما بيعملهاش بدون سبب

-

ما بتعملهاش ليه - أصلي خايف - بسّ خلاص - هوّا ده الجبان

-

المكنة الأوتوماتيك مثلا بتنتج 1000 قطعة في اليوم - وانتا شغّال مانوال بتنتج 1000 قطعة في اليوم - والطلب بيزيد - ومحتاس مع العمّال - وعاوز تعمل ورديّة تانية

ف أقول لك ( في اللحظة دي إنتا المفروض تجيب الماكينة الأوتوماتيك )

-

طيّب الماكينة سعرها كذا - طيّب أنا معايا الكذا ده

-

وبعد ده ألاقيك بردو واقف خايف تجيب المكنة - ف إنتا كده [#جبان](https://www.facebook.com/hashtag/%D8%AC%D8%A8%D8%A7%D9%86?__eep__=6&__cft__%5b0%5d=AZVlldM1p9APlKs47DRCyRUFcHOIjUhBMtqRu7vBfv3tLQ3k-6k7uSacHe-q59cZ0vZTYXKGQ6dkvX6evtqM4VLKnJrfJcweZ7J2dRKXD6RVkZS5OPW2HqYlbQYA2hD6dtYN8J7WumSZbR9IK_GNbBuToG9ySs3uSX9qK7pM6tMu8Xl_eRxzMaJzf2kQq0J4_OA&__tn__=*NK-R) - خلصانة

-

طيّب - بنسمع كتير جملة ( راس المال جبان )

-

الحقيقة إنّ الجملة دي خطأ محض - ليس فيها شيء من الصحّة

-

يعني انتا اللي بتفكّر قبل ما تفتح قزازة الميّه المعدنيّة في المطعم - بتتهّم رجال الأعمال اللي بيستثمروا آلاف الملايين إنّهم جبناء - يا ولا - ههههه

-

رأس المال بيقف يحسب - لو لقى الحسابات بتقول ( نفّذ ) بينفّذ

-

لقى الحسابات بتقول لأ لسّه ما وصلناش للخطّ اللي ننفّذ بعديه - بيقف ما ينفّذش

-

ليه ؟! عشان جبان ؟!

لأ - عشان حكيم

-

ف الحكمة ليست جبن

-

إنتا بتبقى واقف ع البرّ وفاكره ما بيعملش الخطوة الفلانيّة عشان جبان

-

أو انتا بتكون عاوزه يدخل معاك شريك - وهوّا رافض - ف انتا بتقول إنّه رافض عشان إيه - عشان جبان

-

بينما الموضوع وما فيه إنّه هوّا حسب الحسابات - ولقى مشروعك اللي انتا عارضه عليه ده غير مجدي

-

المشروع مشروعك انتا - لكن انتا مش عارف هوّا مجدي ولّا لأ

والمموّل - راس المال - مع إنّه مش مشروعه - إلّا إنّه حسبه ووزنه ولقاه غير مجدي - ف رفض يموّلك

-

ف انتا تقول إيه - تقول ( أصل راس المال جبان )

ما هو اللي ما يعرفش يقول عتس

-

الجملة دي زيّ ما قلت لك ( خطأ محض )

-

ولو فعلا راس المال شاف الموضوع مجدي ووقف - في الحالة دي هقول له بصراحة - وببساطة - وف وشّه ( إنتا جبان )

-

ملحوظة أخيرة /

-

المكنة اللي الأخّ ده ما اشتراهاش السنة اللي فاتت - سعرها تقريبا اتضاعف - وكان بيكلّمني امبارح إنّه بردو هيشتريها لإنّه ما زال محتاجها

-

ودي تكلفة الجبن في الوقت اللي المفروض فيه ما تجبنش

-

قال الشاعر

إذا كنت ذا رأي فكن ذا عزيمة - فإنّ فساد الرأي أن تتردّدا

-

وقال تعالى

وشاورهم في الأمر فإذا عزمت فتوكّل على الله

-

حسابات - قرار - تنفيذ

-

[#شاور](https://www.facebook.com/hashtag/%D8%B4%D8%A7%D9%88%D8%B1?__eep__=6&__cft__%5b0%5d=AZVlldM1p9APlKs47DRCyRUFcHOIjUhBMtqRu7vBfv3tLQ3k-6k7uSacHe-q59cZ0vZTYXKGQ6dkvX6evtqM4VLKnJrfJcweZ7J2dRKXD6RVkZS5OPW2HqYlbQYA2hD6dtYN8J7WumSZbR9IK_GNbBuToG9ySs3uSX9qK7pM6tMu8Xl_eRxzMaJzf2kQq0J4_OA&__tn__=*NK-R)

[#عزمت](https://www.facebook.com/hashtag/%D8%B9%D8%B2%D9%85%D8%AA?__eep__=6&__cft__%5b0%5d=AZVlldM1p9APlKs47DRCyRUFcHOIjUhBMtqRu7vBfv3tLQ3k-6k7uSacHe-q59cZ0vZTYXKGQ6dkvX6evtqM4VLKnJrfJcweZ7J2dRKXD6RVkZS5OPW2HqYlbQYA2hD6dtYN8J7WumSZbR9IK_GNbBuToG9ySs3uSX9qK7pM6tMu8Xl_eRxzMaJzf2kQq0J4_OA&__tn__=*NK-R) ؟

[#توكّل](https://www.facebook.com/hashtag/%D8%AA%D9%88%D9%83%D9%91%D9%84?__eep__=6&__cft__%5b0%5d=AZVlldM1p9APlKs47DRCyRUFcHOIjUhBMtqRu7vBfv3tLQ3k-6k7uSacHe-q59cZ0vZTYXKGQ6dkvX6evtqM4VLKnJrfJcweZ7J2dRKXD6RVkZS5OPW2HqYlbQYA2hD6dtYN8J7WumSZbR9IK_GNbBuToG9ySs3uSX9qK7pM6tMu8Xl_eRxzMaJzf2kQq0J4_OA&__tn__=*NK-R)