من الكلمات اللي بنكرّرها دايما كاستشاريّين في مجال البيزنس - كلمة ( اشتغل في اللي بتفهم فيه )

لكن - فيه معلومة ناقصة هنا

ألا وهي - ممكن تشتغل في اللي ما بتفهمش فيه - بشرط - إنّك تتعلّم تفهم فيه

-

لمّا نقول لك ( إشتغل في اللي بتفهم فيه )

-

وفي نفس الوقت نقول لك ( لو المجال بتاعك بيقفل لازم تكون عندك المرونة للتغيير - والقدرة على تعلّم المهارات الجديدة - وتجدّد أو تبدّد - والثابت الوحيد في الحياة هو التغيير - وإنّ التكيّف هو أقوى الصفات البشريّة )

-

حضرتك لمّا بتسمع النصيحتين دول مع بعض - دماغك بتجيب إيرور !!

-

يعني منين بتحذّرني أشتغل في اللي ما بافهمش فيه

ومنين بتقول لي تجدّد أو تبدّد - ما هي تجدّد دي يعني اشتغل في مجال جديد !!

-

ما هو دا البوست بتاع النهارده - إنّك بردو هتشتغل في اللي بتفهم فيه لمّا تيجي تنقل وتتجدّد عشان لا تتبدّد

-

لو مجالك بيقفل - قبل ما يقفل بفترة لازم تحسّ - وإلّا تبقى مش صاحي لمجالك

-

يعني هل انتا ع الأقلّ مش صاحي لدخلك يعني - ما دا أبسط مؤشّر على رواج المجال ؟!!

-

فمن وقتها - تبتدي تشوف إيه هوّا التطوّر الطبيعيّ لمجالك - ومن وقتها تاخد قرار إنّك تسيب دفا الكومفورت زون - وتطلع لبرد منطقة التعلّم - وتتعلّم المجال الجديد بينما المجال القديم لسّه ما قفلش خالص - لسّه ما اتبرشمش

-

بحيث على ما تفوت السنة أو السنتين الأخيرين في عمر مجالك الحالي - تكون خلاص بقيت بتفهم في مجال تاني - فتيجي تتجدّد عشان لا تتبدّد - تبقى بتنقل بردو لمجال بتفهم فيه - فتبقى طبّقت النصيحتين

-

سنة 2018 - حسّيت إنّ مجال الكورسات بيقفل على اللي فيه - الشعب كلّه بقى بيدّي كورسات !!

وقتها بدأت المكتب - سنة 2018

المكتب تقريبا ما جابش ولا جنيه إلّا في 2020

-

من 2018 ل 2020 - كانت الكورسات بتجيب أقلّ القليل - كنت عايش منّه

في 2020 - لمّا الكورسات خدت رصاصة الرحمة مع بداية الكورونا والحجر ومنع التنقّلات - كان المكتب بدأ تجيله أوّل طلب لدراسة فعليّة

-

( بالمناسبة المصنع ده شغّال من وقتها وبيصدّر منتجاته الحمد لله - ومن سنة عملت لنفس العميل دراسة تانية لمصنع تاني بغرض التصدير بردو )

-

ففيه مجال كان بيقفل - ومجال كان بيفتح

لا أنسب الفضل لنفسي - لكنّها كانت فيه إشارات عام 2018 إنّه خلاص مجال الكورسات دا آخره - لو عاش سنة كمان مش هيعيش التانية

-

تقريبا أكتر نصيحة سمعتها وآلمتني ( وأفادتني ) - إنّ قيمة الإنسان بتنزل للنصف كلّ 4 سنين !!

نعم ؟!

تقصد قيمته بتزيد للضعف !

لأ - بتنزل للنصّ

-

المهارات - سلعة

-

مهاراتك - هي سلعك اللي بتبيعها - إنتا شاطر في المحاسبة مثلا - فدي السلعة اللي بتبيعها

-

مع الزمن - السلع بتتوافر أكتر - وقانون العرض والطلب بيقول إيه ؟!

بيقول إنّه كلّ ما يزيد العرض - يقلّ السعر

-

ما هيّا دي بالظبط النصيحة بتاعة إنّ قيمتك هتنزل للنصف كلّ 4 سنين !!

-

فاكر أوّل خطّ محمول كان بكام - كان ب 1500 جنيه تقريبا - وكان الدولار وقتها ب 3 جنيه تقريبا - يعني كان بحوالي 500 دولار

يعني بسعر النهارده يساوي حوالي 25 ألف جنيه

-

أهو أبو 25 ألف جنيه ده - بقى ب 150 جنيه تقريبا !!

-

ليه ؟!

عشان بقى متوافر - قانون العرض والطلب

-

فاللي كان مميّز عندك - بقى موجود ومتاح عند الجميع - فقيمته قلّت - فسعره نزل

-

وحتّى لو فضل عندك لوحدك - فاحتياجاتك اتضاعفت أصلا في ال 4 سنين - فحتّى لو فضلت محافظ على دخلك - فمصاريفك اتضاعفت - يبقى قيمة دخلك نزلت للنصف

هيّا هيّا - ما فيش حلّ - تجدّد أو تبدّد

-

اللي مجاله قفل عليه - مهموم

لكنّه - لو اختار بمزاجه إنّه يكون مهموم في الوقت اللي مجاله فيه رائج - مهموم بمراقبة المجال بتاعه والتريند بتاعه رايح فين - طالع ولّا نازل - ولمّا تحصل البوادر - يشوفها - ويحسّ بيها - ده مش هيعيش مأساة قفلة المجال على صباعه

-

زيّ السوّاق اللي بيفوّل عربيته لمّا مؤشّر البنزين ينزل للنصّ - عمرها ما تقطع منّه بنزين على الطريق

-

البحّار الماهر - يحسّ بالعاصفة قبل ما توصله بساعة - ويعرف لو المركب هتغرق - إنّها هتغرق - فينطّ منها بمركب نجاة قبل ما تغرق بيه وهوّا في غرفة داخليّة ما يعرفش يطلع منها - ويموت بالصبر

-

الحياة ما فيش فيها اختيارات

مش هتنجح في مجال ما بتفهمش فيه - ومش هتعيش لو لم تتجدّد

-

[#إنتبه\_للمؤشّرات](https://www.facebook.com/hashtag/%D8%A5%D9%86%D8%AA%D8%A8%D9%87_%D9%84%D9%84%D9%85%D8%A4%D8%B4%D9%91%D8%B1%D8%A7%D8%AA?__eep__=6&__cft__%5b0%5d=AZXC1jHLjbBeI7PhN4_xqlDCmjLjFwJTXrk1oAH_di7_7XqQQcjTufJUNlc0epZhr3lx_h0Bt7InhrVU1d6o5Meo5KqFussZgQfmRb6ZCBw52C_f4H927OP5qwgQndEwc8ZBcvXQwWSgcp_ItrW6iNuRx4XNhLSdad3xHtE88YiDfWJyWUn730Pl6UbfiHntIkQ&__tn__=*NK-R)

[#تجدّ\_أو\_تبدّد](https://www.facebook.com/hashtag/%D8%AA%D8%AC%D8%AF%D9%91_%D8%A3%D9%88_%D8%AA%D8%A8%D8%AF%D9%91%D8%AF?__eep__=6&__cft__%5b0%5d=AZXC1jHLjbBeI7PhN4_xqlDCmjLjFwJTXrk1oAH_di7_7XqQQcjTufJUNlc0epZhr3lx_h0Bt7InhrVU1d6o5Meo5KqFussZgQfmRb6ZCBw52C_f4H927OP5qwgQndEwc8ZBcvXQwWSgcp_ItrW6iNuRx4XNhLSdad3xHtE88YiDfWJyWUn730Pl6UbfiHntIkQ&__tn__=*NK-R)

[#قبل\_الرماء\_تملأ\_الكنائن](https://www.facebook.com/hashtag/%D9%82%D8%A8%D9%84_%D8%A7%D9%84%D8%B1%D9%85%D8%A7%D8%A1_%D8%AA%D9%85%D9%84%D8%A3_%D8%A7%D9%84%D9%83%D9%86%D8%A7%D8%A6%D9%86?__eep__=6&__cft__%5b0%5d=AZXC1jHLjbBeI7PhN4_xqlDCmjLjFwJTXrk1oAH_di7_7XqQQcjTufJUNlc0epZhr3lx_h0Bt7InhrVU1d6o5Meo5KqFussZgQfmRb6ZCBw52C_f4H927OP5qwgQndEwc8ZBcvXQwWSgcp_ItrW6iNuRx4XNhLSdad3xHtE88YiDfWJyWUn730Pl6UbfiHntIkQ&__tn__=*NK-R)

[#أن\_ترد\_الماء\_بماء\_أكيس](https://www.facebook.com/hashtag/%D8%A3%D9%86_%D8%AA%D8%B1%D8%AF_%D8%A7%D9%84%D9%85%D8%A7%D8%A1_%D8%A8%D9%85%D8%A7%D8%A1_%D8%A3%D9%83%D9%8A%D8%B3?__eep__=6&__cft__%5b0%5d=AZXC1jHLjbBeI7PhN4_xqlDCmjLjFwJTXrk1oAH_di7_7XqQQcjTufJUNlc0epZhr3lx_h0Bt7InhrVU1d6o5Meo5KqFussZgQfmRb6ZCBw52C_f4H927OP5qwgQndEwc8ZBcvXQwWSgcp_ItrW6iNuRx4XNhLSdad3xHtE88YiDfWJyWUn730Pl6UbfiHntIkQ&__tn__=*NK-R)

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXC1jHLjbBeI7PhN4_xqlDCmjLjFwJTXrk1oAH_di7_7XqQQcjTufJUNlc0epZhr3lx_h0Bt7InhrVU1d6o5Meo5KqFussZgQfmRb6ZCBw52C_f4H927OP5qwgQndEwc8ZBcvXQwWSgcp_ItrW6iNuRx4XNhLSdad3xHtE88YiDfWJyWUn730Pl6UbfiHntIkQ&__tn__=*NK-R)