[#إحذر](https://www.facebook.com/hashtag/%D8%A5%D8%AD%D8%B0%D8%B1?__eep__=6&__cft__%5b0%5d=AZW2UIfkLtEEw5igCcWveqwk0TxjLWS8dMYRcUztM0EVOj-v9SKD_y0gopsNZfoZqJGpwdWcBUzJG7j8xH0ACAjFLJK9a9gxD-SD9cYym05GmNRWgp2MKld0hA9oHN7KmNa6CYfKskD5QGO-w67o7HwBBBBvBCI3H46GtkVYah40mXsmMqImfTdsVyKYrR2TQMvEaG7Wa1CcDUi6i5fAPn-g&__tn__=*NK-R) !

[#الفرص\_ليست\_للمبتدئين](https://www.facebook.com/hashtag/%D8%A7%D9%84%D9%81%D8%B1%D8%B5_%D9%84%D9%8A%D8%B3%D8%AA_%D9%84%D9%84%D9%85%D8%A8%D8%AA%D8%AF%D8%A6%D9%8A%D9%86?__eep__=6&__cft__%5b0%5d=AZW2UIfkLtEEw5igCcWveqwk0TxjLWS8dMYRcUztM0EVOj-v9SKD_y0gopsNZfoZqJGpwdWcBUzJG7j8xH0ACAjFLJK9a9gxD-SD9cYym05GmNRWgp2MKld0hA9oHN7KmNa6CYfKskD5QGO-w67o7HwBBBBvBCI3H46GtkVYah40mXsmMqImfTdsVyKYrR2TQMvEaG7Wa1CcDUi6i5fAPn-g&__tn__=*NK-R) !!

-

شغّال مع أحد العملاء على دراسة لاستيراد منتج معيّن

واتعرض علينا خصم مفاجيء من إحدى الشركات - ومتاح لفترة قصيرة - يا تلحقه يا ما تلحقوش

-

وهنا تبان نصيحة مهمّة جدّا

ألا وهي ((( الفرص ليست للمبتدئين )))

-

لو انتا مبتديء - فامشي على الطريق المعتاد - لو ظهرت قدّامك غرزة في الطريق - ما تاخدهاش

-

بسّ المحترفين جنبي واخدين الطريق سبعات في تمانيات

ولو - دول محترفين - لكن احنا مبتدئين - إحنا نمشي على الصراط المستقيم لحدّ ما نتودّك - بعد كده نبقى نشوف الفرص

-

وما تندمش على الفرص

شرحت قبل كده في مقال طويل خرافة إنّ ( الفرص بتيجي مرّة واحدة )

دي خرافة - الفرص موجودة كلّ يوم وكل ساعة وكلّ دقيقة

-

ومعنى إنّ الفرصة جات لك - فده معناه إيه ؟!

معناه إنّها بتيجي

-

مش عارف إزّاي دي مش معلومة بديهيّة عند الناس

يعني معنى إنّها جات لك تبقى إيه ؟ تبقى بتيجي حضرتك - بسيطة اهي

-

لأ طبعا - الناس بتفهم معنى إنّ الفرصة جات إنّها مش هتيجي تاني

ليه ؟! هيّا عرض

دا حتّى العروض بتتكرّر طول الوقت

-

الفرصة لو انتا متخيّل إنّها مجرّد فرصة - ففيه جزء غامض فيها - ألا وهو - إنّها بتحتاج مهارة للتعامل معاها

إنتا كمبتديء - ما عندكش هذه المهارة

ليه ؟! عشان مبتدأ

إيه البديهيّات دي !!

-

يعني

كمثال

مورّد ألومينيوم كان جايب 10 طنّ ألومينيوم لشركة كبيرة - سعر الطنّ 100 ألف جنيه مثلا

الشحنة اترفضت من المصنع الكبير

-

وانتا عندك مصنع حقن ألومينيوم صغيّر

فالمورّد كلّمك وقال لك عندي شحنة ألومينيوم 10 طنّ ببيعها ب 90 ألف جنيه

وقدّامك يوم تفكّر - يا حدّ تاني هياخد الشحنة

-

في الحالة دي - لو انتا مبتديء - أنصحك ما تاخدش الشحنة

-

ليه ؟!

لإنّ الشحنة اترفضت من المصنع الكبير عشان فيها عيب - فيها نسبة عنصر معيّن زايدة مثلا

فانتا كمصنع صغيّر - لو خدت الشحنة دي باعتبارها فرصة - فقلت لك فيه جزء غامض من الفرصة مش هتعرف تتعامل معاه

ألا وهو - في حالتنا دي - إنتا مش هتعرف تتخلّص من العنصر الزايد ده في الشحنة

-

لكن

لو مصنع كبير - فممكن ياخد الشحنة بالسعر الحلو ده - وهوّا - باعتباره مصنع كبير وعنده خبرة - يقدر يتعامل مع الألومينيوم ده ويعالجه ويتخلّص من العنصر الزايد ده

-

البي إمّ اللي خدت الغرزة قدّامك - تقدر تاخد الغرزة دي - موتورها يسمح لها - وفراملها تسمح لها

لكن انتا بالنيسان الصني دي هنجيبك من الترعة - دا لو ما لبّستش العربيّتين التانيين في الرصيف

-

يعني إيه

يعني الغني يزداد غنى والفقير يزداد فقر ؟!

يا ابن اللعيبة - قرأتها فين في كتب الاقتصاد دي

-

هيّا دي في كتب الاقتصاد كمان ؟!

طبعا

-

الفرص من نصيب الكبار دائما

طيّب والصغار - يموتوا يعني ؟!

-

هيموتوا لو حشروا نفسهم وسط الكبار

أمّال يعملوا إيه ؟

-

يكبروا ببطيء - وبالتدريج - لحدّ ما تبقى عندهم القدرة ياخدوا الفرص

لكن - قبل ده - يمشوا بالتدريج

-

الموضوع يشبه إنّك تكون في وسط البحر - وهتغرق - وانتا بتعرف تعوم ببطيء

لو فضلت تعوم ببطيء - هتوصل للشطّ

لكن !! لو حرقت طاقتك في التطبيش عشان توصل للشطّ بسرعة - هتغرق

-

قال رسول الله صلّى الله عليه وسلّم

إنّ المنبتّ لا أرضا قطع ولا ظهرا أبقى

-

يعني واحد في الصحرا ماسك الحصان بتاعه ضرب ضرب عشان يوصل بسرعة

فالحصان مات

فلا هوّا وصل

ولا حافظ على الحصان

-

من بين كلّ الصفات اللي درستها في الصفات الشخصيّة لرجال الاعمال الناجحين - لم أجد صفة تستحقّ أن توضع رقم 1 في القائمة إلّا صفة ( طولة البال )

الصبر

وعدم التطلّع لما في أيدي الآخرين

-

قال تعالى

ولا تمدن عينيك إلى ما متعنا به أزواجا منهم

-

بصّ في ورقتك - وركّز في طريقك - ولا تنشغل بالفرص اللي بيجنيها الناس اللي في الطرق الموازية لطريقك

لمّا ييجي وقتها - إبقى اغتنمها

-

المشروع في بداياته بيكون غاية - وليس وسيلة

-

لأ لحظة - اشرح لنا دي

-

حاضر

-

المشروع في بدايته بيكون هدف صاحب المشروع فيه هوّا إنّه أصلا يستمرّ - المشروع نفسه يستمرّ

وده معنى إنّ المشروع في بدايته بيكون غاية

-

بعد فترة - بيكون المشروع خلاص استمر واستقرّ - فتبتدي تفكّر إزّاي تخلّي المشروع وسيلة لغاية - وهي الربح والثروة

-

فلو فكّرت في المشروع نفسه في البداية كوسيلة للثروة - هتخسر

-

تخيّل عندك شجرة برتقال مثلا

في بداية زراعتها - بيكون غرضك مش إنّها تطرح لك برتقال - ولكن - بيكون غرضك هوّا إنّك تحافظ عليها أصلا بحيث تكبر

-

لمّا الشجرة تكبر - بتبتدي تفكّر في جدول الريّ والتسميد بقى عشان توصل لموسم حصاد البرتقال

-

فالمشروع في بدايته - فكّر فقط في استقراره - ما تتلهوجش وتروح تجري عشان تجيب منّه ثروة مفاجئة

هتبقى عامل زيّ اللي في نصّ مرحلة شجرة البرتقال - جات له فرصة يبيع خشب مثلا - قام قاطع الشجرة وبايعها على إنّها خشب !!

-

وللأسف السينما بروزت عند الناس فكرة ( الطفرات ) في البيزنس

إنّ فلان كان ماشي كده - فظهرت له فرصة - فبقى مليونير

نفسي اشوف نموذج زيّ ده في الحقيقة

ما حدّش وصل كده

-

أيّ مشروع بياخد وقته - وبيعدّي على فترات الغاية والوسيلة دي

-

طيّب والفترات دي كام ؟

-

المشروع له فترتين

أوّل سنتين - بيكون غرضك هو إنّ المشروع فقط ينجو ولا يموت

بتبقى على ال survival mode

-

يعني - لو مشروعك عدّى سنتين - فبنسبة كبيرة مش هتقفل إن شاء الله

-

عشان كده بننصح في الفترة دي تكون شغّال في مكان صغيّر - ما تعيّنش موظّفين - ولو احتجت موظّفين استعين بناس فريلانس

لسّه سامع امبارح مقابلة لنجيب ساويرس - بيقول فيها إنّه قعد فترة في بداية حياته واخد غرفة في مكتب عمّه عاملها مكتب ليه عشان ما يصرفش

-

الفترة التانية هي 5 سنين - لو مشروعك كمّل 5 سنين - بنسبة كبيرة خلاص هتبتدي تحقّق أرباح كبيرة إن شاء الله

-

عشان كده بحذّر أيّ صاحب مصنع إنّه يفكّر في امتلاك مصنع خاصّ قبل 5 سنين

-

ابتدي ال 5 سنين اللي في الأوّل في مصنع إيجار

بسّ دي مخاطرة

ما هي دي مرحلة المخاطرة

-

لمّا تبقى تخاطر - وتستحمل الضغط في الخمس سنين اللي في الأوّل - وتعيش التوتّر ده - لحدّ ما توصل لبرّ الأمان - إبقى فكّر في الراحة بقى

لكن عاوز ترتاح في مرحلة التعب !!

-

عاوز تفكّر في تأمين فلوسك في مباني وانتا لسّه باديء ؟!

لأ طبعا - لمّا المشروع يستقرّ ويبتدي يجيب أرباح - وقتها فكّر هتخزّن الأرباح دي في صورة أصول بقى - هتبني مصنع - ولّا هتتوسّع ولّا هتعمل إيه

لكن بتفكّر في تخزين الأرباح وانتا أساسا مشروعك لسّه لم يستقرّ ؟!

أمّال هتخاطر امتى ؟!

-

طيّب وفي مرحلة السنتين والخمس سنين دول - هكون ما باكسبش يعني ؟!

لأ طبعا - هتكون بتكسب - -بسّ يا دوب مكاسب تعيّشك

لا هتجيب لك عربيّة ولا فيلّا ولا مصنع ملك ولا الخيال ده

-

بعد ال 5 سنين بقى ابتدي فكّر في الأرباح الكبيرة

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZW2UIfkLtEEw5igCcWveqwk0TxjLWS8dMYRcUztM0EVOj-v9SKD_y0gopsNZfoZqJGpwdWcBUzJG7j8xH0ACAjFLJK9a9gxD-SD9cYym05GmNRWgp2MKld0hA9oHN7KmNa6CYfKskD5QGO-w67o7HwBBBBvBCI3H46GtkVYah40mXsmMqImfTdsVyKYrR2TQMvEaG7Wa1CcDUi6i5fAPn-g&__tn__=*NK-R)