[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZW-f-htoi7uAhtbD4K44PfF1Wfnvd2doc7iod7fxuo5FpQmKfoZxfuHmBhaYKpRT9_zZg0P2mmleSyQzqWN75mV0HpGhxfc65UlhLrIlh6MRLV8_t1oyMfpZdfIeuuGi9BiaoVStSR_rdtcgUrmCNAZYqPPN7IjoqPP7vCvXymnhIw4S4YfbSRjoLn6Z-zNP6CRhjjxmccIQa5hzj_ibBUW&__tn__=*NK-R)

-

لو انتا فقير - أرجوك ما تنصحش إبنك عن الفلوس

كامل احترامي ليك - بسّ انتا كده هتضرّ ابنك - إنتا عاوز تضرّ ابنك ؟!

-

معظم الفقراء متخيّلين إنّهم عندهم معلومات عن الفلوس - ومتخيّلين إنّهم فقراء فقط لإنّ دا حظّهم !! ودي شخصيّا معلومة غلط عن الفلوس بالمناسبة

-

الفلوس ليها ثقافة - بتتناقلها العائلات الغنيّة بدون ما تكون عارفة إنّ دي ثقافة

-

زيّ ما انتا تقعد مع واحد ابن عيلة غنيّة - تلاقيه دايما ريحته حلوة - مثلا يعني

هوّا ما حطّش بيرفيم الصبح على فكرة - هوّا ريحته حلوة وهوّا مش واخد باله

ولا عيلته بتبقى واخدة بالها إنّ ريحته حلوة على فكرة

همّا بيحسّوا إنّ ريحته حلوة فقط لو فيه حفلة مثلا أو فرح - بيشمّوا منّه ريحة حلوة قويّ - فبيسألوه عنها

لكن الريحة العاديّة بتاعته - الحلوة - هيّا عاديّة - عاديّة منّه - وعاديّة عندهم - وتوارثوها لأجيال - وهمّا مش واخدين بالهم

-

شفت المثال ده - أهي ثقافتهم عن الفلوس كده بردو - بيتوارثوها ويتناقلوها من جيل لجيل - ويفضلوا أغنيا طول الوقت - وهمّا مش حاسّين إنّهم بيمارسوا ممارسات مختلفة عن النورم

-

أهو انتا لو قلت وسطهم كلمة نورم - هيكمّلوا كلام عادي - ومش هياخدوا بالهم إنّهم سمعوا كلمة غريبة

مع إنّك لو قلت لك انتا كلمة نورمال - هيبقى الموضوع نورمال

-

يا حبيبي - فيه مستويات - وفيه ثقافات - وانتا نورمال - فما تنصحش ولادك عن الفلوس أرجوك

-

يا أهل الخير - الغنى له ثقافة - إحنا مش بسّ مش بنسيب ولادنا يتعلّموها بالاحتكاك - لأ - إحنا من إجرامنا - بنعلّمهم ثقافة الفقر أصلا !!

-

يعني مش بسّ بنسيبهم على الفطرة - وهمّا هيتعلّموا بالفطرة والاحتكاك

لأ - إحنا بنشوّه فطرتهم أصلا - عشان حتّى في يوم من الأيّام لو قدّر ليهم يتعلّموا ثقافة الغنى بالاحتكاك - تلاقيهم رافضينها !!! فما يتعلّموهاش !!!

-

إحنا مثلا بنهتمّ بتعليم ولادنا - أهي دي من ثقافة الفقر

إنتا بتدخّله 16 سنة منظومة مصمّمة تعمله موظّف - وبعدين تقول له يلّا يا بابا عاوزك تبقى رجل أعمال !!!

-

يعني همّا الأغنيا مش بيعلّموا ولادهم ؟!

لأ طبعا بيعلّموهم - لكن بيعلّموهم في منظومة مصمّمة تعملهم رجال أعمال

-

إنتا متخيّل إنّهم بيودّوا ولادهم الجامعة الأمريكيّة عشان مستوى التعليم هناك عالي؟!

لأ طبعا

همّا بيودّوهم هناك عشان مستوى زمايلهم هناك عالي - زمايلهم دول اللي هيعملوا معاهم بيزنس بعد كده

-

طيّب وإيه ثقافة الغنى دي ؟!

يا خبر أبيض !

ع العموم هاتكلّم عنها في مرحلة من مراحل لايف مرزوقيّات في البيزنس إن شاء الله

-

لكن حاليا - ومؤقّتا - شوف حلقة كتب البيزنس - من سلسلة مفاهيم مهمّة في البيزنس - على قناة المكتب على اليوتيوب - هتلاقيني عامل فيها جزء كامل عن الكتب اللي بتجاوب على السؤال ده

-

وطبعا ما تطلبش الرابط - وإلّا هتاخد بلوكّ

-

دا من ثقافة الغنى بردو بالمناسبة - الغنيّ عارف إنّ كلّ طلب هيطلبه من حدّ - هيلزمه قصاد الحدّ ده بردّ قيمة ما

وهوّا مش عاوز يكون مديون لحدّ بحاجة - فما بيطلبش حاجة من حدّ

-

إلّا لو كان دافع للحدّ ده فلوس - فهيعتبر الحدّ ده ملكه لغاية ما يحقّق له المتّفق عليه - دي من ثقافة الغنى بردو

-

ثقافة الفقر بقى إنّ اللي ما دفعتلوش فلوس - يبقى بينك وبينه عشم غير مبرّر - تطلب منّه أيّ حاجة عادي - ولو ما عملهاش يبقى خسيس وقليل الأصل

ليه - ما نعرفش - هيّا كده وخلاص

-

واللي دفعت له فلوس - بينك وبينه كسوف - بيخلّيك محروج تطلب منّه حاجة !! ليفتكرك اشتريته بفلوسك ولّا حاجة