بعيدا عن الهزار . كنت عاوز اكتب بوست عن الموضوع ده من فترة . وانشغلت . والكوميك ده فكرني

.

أنا كتبت قبل كده إني بقسم الحياة لمراحل . مدتها ٥ سنوات

ممكن جدا حضرتك تقول إن دا أسلوبي الخاص . ودا مريحك على كده . والناس مش ملزمة كلهم يعملوا زيك

ولا كل واحد يقدر يغير حياته خلال ٥ سنين

.

الحقيقة

والصدمة !!

إنك حتى لو مش بتتبع أسلوب دورة ال ٥ سنين بتاعتي

فالحياة هتطبق عليك أسلوب ( دورة ال ١٠ سنين ) بتاعها !!!!!

.

مش بمزاجك

غصب عنك

الحياة هتقلبك كل ١٠ سنين

مش بمزاجك

دا غصب عنك

.

حضرتك لو ظليت في نفس شغلانتك لمدة ١٠ سنين . هتكتشف الآتي . أو واحدة من الآتي

.

١

حضرتك بقيت أضعف بدنيا من إنك تكمل في نفس الشغلانة

.

٢

فيه شباب جداد ظهروا مستعدين يشتغلوا بنصف راتبك

.

هيا مش كده بالظبط

هيا إن نصف راتبك كافي ليهم في بدايات حياتهم . لكن إنتا التزاماتك هيا اللي تضاعفت

وراتبك زي ما هوا . لإنك ما زلت بتقدم نفس القيمة

.

وصاحب الشغل مش بيعطي الراتب على السن . هوا بيعطيه على القيمة

إلا لو كنت في الحكومة . ودي ضعف الراتب فيها ضعيف أصلا

.

٣

اكتشفت الحقيقة متأخر . جيت تنتقل لشغلانة أعلى . ما عرفتش

الشغلانة الأعلى محتاجة معرفة زيادة إنتا ما اشتغلتش على اكتسابها خلال ال ١٠ سنين

.

أنا بالنسبة لي لما حد بيبعت لي السي في بتاعه . والاقيه خبرة أكتر من ١٠ سنين في مجاله . باعتبر إن دي محاولة فاشلة إني ألاقي له شغل

.

أبسط تعليق من صاحب العمل . إن دا حد خلاص اشتغل ١٠ سنين في المبيعات مثلا . فلازم ييجي عندي يشتغل مدير مبيعات . مش هينفع اشغله مندوب مبيعات . ما عادش عنده طاقة . وأنا ما عنديش مكان فاضي لمدير مبيعات

.

دا مهندس إنتاج خبرة أكتر من ١٠ سنين . دا لازم ييجي يمسك مدير إنتاح . وأنا مش محتاج مدير إنتاج . ولا هوا هينفع يشتغل مهندس إنتاح تاني

.

إنتبه الحقيقة دي

الدنيا هتقلبك كل ١٠ سنين

غصب عنك

مش بمزاجك

.

لو تقدر انتا تقلبها كل ٥ سنين يبقى أحسنت

ما تقدرش ؟ يبقى ما تعديش ١٠ سنين

وإلا هيا اللي هتقلبك

.

وافتكر مثال الضفدعة اللي حطوها في حوض فيه ميه

وبدؤوا يسخنوا الميه

.

في الأول الضفدعة قالت لما الميه تسخن هنط

مع الوقت سخونة الميه أنهكت الضفدعة . فما بقتش قادرة تنط !!