المدخل الصحيح للصناعات المغذّية للسيّارات

هوّا إنّك تكون بتصنّع حاجة في مجال مستقلّ

مالوش علاقة بالسيّارات

وبعدين ترقّي نفسك لحدّ ما تدخل مجال الصناعات المغذّية

-

يعني تكون بتحقن برانيك بلاستيك

شويّة شويّة تحقن بوديهات أجهزة منزليّة

وبعدين تروح تقول لشركات تجميع السيّارات

أنا ممكن أحقن لكوا قطع سيّارات

وده شغلي

-

تكون بتنفخ جراكن

وبعدين تفكّر تنفخ قرب مياه أو زيت فرامل للسيّارات

-

تكون بتكبس براويطات

وبعدين تكبس صاج للبوتوجازات

وبعدين تروح تقول لشركات التجميع

أنا ممكن أكبس رفارف وبيبان

-

تكون بتصنّع سلك بفيشة

وبعدين ضفيرة تكييف

وبعدين تروح تقول

أنا ممكن أعمل ضفيرة سيّارة

-

تكون بتعمل زجاج مسطّح

وبعدين تقول

أنا ممكن أعمل بربريز العربيّة وزجاج الأبواب

-

تكون بتعمل كراسي وأنتريهات

وبعدين تقول أنا ممكن أعمل كرسي العربيّة

-

تكون بتعمل مقطورات للجرّارات

وبعدين تفكّر تعمل مقطورات للتريلات

-

تكون بتحقن أطباق وجرادل

وبعدين تفكّر تحقن طاسات للعجل وبودي المراية

وبعدين تحقن الفوانيس

-

تكون بتخرط طنابير زهر وأعمدة

وبعدين تفكّر تخرط أقراص وطنابير الفرامل

أو أعمدة الكامات ثمّ الكرانكات

-

تكون بتعمل سوست عاديّة

وبعدين تفكّر تعمل سوست ورقيّة لعربيّات النقل

أو حلزونيّة للملّاكيّ

-

تكون بتعمل سيور لماكينات النسيج والملابس

وبعدين تفكّر تعمل سير كاتينة وسيور عاديّة للسيّارات

-

تكون بتعمل شباشب من مطّاط

وبعدين تفكّر تعمل دوّاسات للسيّارات

أو تفكّر تعمل كراسي موتور وفتيس من كاوتش

-

تكون بتعمل تروس

وبعدين تفكّر تورّد لشركات تجميع الفتايس

-

تكون بتتنّي مواسير

وبعدين تفكّر تعمل شكمانات

-

تكون شغّال في مواسير النحاس

وبعدين تفكّر تعمل الرادياتير

-

تكون بتعمل زحاليق من الفايبر جلاس

وبعدين تفكّر تعمل بوديهات الأوتوبيسات

أو الاكصدامات من الفايبر جلاس بردو

-

تكون بتحقن ألومنيوم

وبعدين تفكّر تحقن كبّاية البوتوجاز

وتورّد لمصانع البوتوجازات

وبعدين تحقن بودي المارش والدينامو

وطلمبة المياه

وبعدين وشّ التقسيمة وبعدين فارغة الموتور

أو تعمل حقن رأسي للجنوط

-

أو يكون معاك فلوس كتير قوي

بالمقطف

فتجيب توكيل تجميع

-

خمسة موا