نسبة المعلومات الصحيحة من مجموع المعلومات اللي في العقل الجمعيّ للناس

هيّا نسبة الناجحين من مجموع عدد الناس دول

-

يعني

لو مصر فيها 100 مليون مواطن - منهم مثلا 5 % ناجحين

( وما تدخلش معايا في خناقة يعني إيه ناجح - هنفترض إنّ الناجح هوّا المليونير مثلا )

-

ف لو نسبة المليونيرات في الشعب 5 %

تبقى نسبة المعلومات الصحيحة في العقل الجمعيّ للشعب المصريّ هيّا 5 %

-

يعني

لو قعدت في قعدة من عوامّ الناس ( أتوبيس مثلا ) - اتقالت فيها 100 معلومة - إعرف إنّ 5 معلومات فقط من اللي اتقالوا صحّ - والباقي غلط - رغم إنّ الأتوبيس كلّه مصدّق ال 95 معلومة دول

-

ف - لو عاوز تبقى من ال 5 % الناجحين - وبتاخد معلوماتك من الأتوبيس - هتلاقي نفسك بعد 10 سنين قاعد في نفس الأتوبيس

-

تخيّل حضرتك واحد بياخد مياه من البحر مثلا - ويستغرب ليه هيّا مالحة

ما هو دا بالظبط اللي بياخد معلوماته من 95 % من الشعب الفقراء - وبيستغرب ليه هوّا فقير

-

أهو استغرابه دا نفسه محتاج إنّنا نستغرب منّه

-

ولمّا حدّ يصحّح لك معلومة من ال 95 معلومة الغلط - ما تقولّلوش دا 95 % من الناس بتقول غير كلامك

خلاص - خلّيك مع ال 95 % من الناس

-

الغباء هو تكرار نفس التجربة وانتظار نتائج جديدة

ورغم ذلك - بتللاقي الناس بتعاندك في إنّهم عاوزين يمارسوا نفس ممارسات الناس العاديّين - بسّ يوصلوا لنتائج غير عاديّة

-

من الجمل المثيرة للسخرية بالنسبة لي - إنّك تلاقي واحد بيقول ( المعلومات موجودة في كلّ مكان - المهمّ التطبيق )

-

لا يا كتكوت - المعلومات مش موجودة في كلّ مكان ولا حاجة

المعلومات الموجودة في كلّ مكان هيّا معلومات ال 95 % من الشعب - معلومات الفشلة يعني

-

لو عاوز توصل لنتيجة غير اعتياديّة - إعرف إنّك هيكون مطلوب منّك تعمل ممارسات غير اعتياديّة

شكلها منطقيّ خالص اهي - بسّ ما حدش يعرفها

ما انا قلت لك إنّ العامّة تجهل 95 معلومة من كلّ 100 معلومة محتاجة تعرفها - يعني كويّس إنّهم عايشين أصلا ب ال 5 معلومات الصحّ و 95 معلومة غلط

-

المعلومات والممارسات المطلوبة للنجاح هي معلومات وممارسات غير اعتياديّة - وغير معروفة - مش هبالغ واقول معلومات وممارسات سرّيّة - هي فقط غير معروفة للعامّة

-

وباعتبار الممارسات دي غير اعتياديّة - ف الناس العاديين مش هيكونوا عارفينها

لكنّهم بيفضلوا يلفّوا في حلزونة بتقول لهم إنتوا تمام - إنتوا قمامير وعارفين كلّ حاجة - بسّ الأغنياء يفرقوا عنكم في إنّهم محظوظين

-

أو حراميّة - ودا من ضمن ال 95 وهم الموجودين عند العامّة بردو

-

السخام الاسود بقى إنّ الأبّ والأمّ اللي ما يعرفوش ال 95 معلومة المطلوبين - همّا اللي بيعلّموا ولادهم - وبينصحوهم بمنتهى الإخلاص - لكن بمنتهى الخطأ بردو

-

المعلومات والممارسات الصحيحة مش موجودة في كلّ مكان ولا حاجة

ف لو قعدت تسمع للناس اللي في الأتوبيس - هيقولوا لك كلّ حاجة - ما عدا الحاجات الصحّ اللي انتا محتاجها

-

[#إحنا\_بتوع\_الأتوبيس](https://www.facebook.com/hashtag/%D8%A5%D8%AD%D9%86%D8%A7_%D8%A8%D8%AA%D9%88%D8%B9_%D8%A7%D9%84%D8%A3%D8%AA%D9%88%D8%A8%D9%8A%D8%B3?__eep__=6&__cft__%5b0%5d=AZWOYB3ptajGudJC_QYgmR4g69V-hnfG_r0xLbwWX7zDPLt2DIJGhRbru-LCs7hkju6t77MesCKfRBvm8UCv5mwI-XbuXGwxfuENz27VRXNpXDbEETuFVsE_4z5nThS7-xUS2kZ2qvBX3MJfFze2wAzy2YCw6dHMYeqGz11R2Ha51tJqCdShnCge0PwrJpzi-6w&__tn__=*NK-R)