[#الكلام\_النظريّ\_جميل\_لكنّه\_مش\_عمليّ](https://www.facebook.com/hashtag/%D8%A7%D9%84%D9%83%D9%84%D8%A7%D9%85_%D8%A7%D9%84%D9%86%D8%B8%D8%B1%D9%8A%D9%91_%D8%AC%D9%85%D9%8A%D9%84_%D9%84%D9%83%D9%86%D9%91%D9%87_%D9%85%D8%B4_%D8%B9%D9%85%D9%84%D9%8A%D9%91?__eep__=6&__cft__%5b0%5d=AZVbWvAKk_yt_UEBx21_pcNN1EDM229wcsIiWHcwjhNAyp6YUK3zfvVsKue68Ruie2AoB1pq0D83jhVpsXmzzHwMiMKesnofqs9tnv03qh-v4rzbgClt0jh0-p_sG-UBC8HDh22tDfNNh_cWLipKXhRKB8JplGqD0mrnwe7eIx8WMQ&__tn__=*NK-R)

-

دي هبدة بيهبدها الفشلة عشان يمدحوا تصرّفاتهم الخاطئة بإنّها عمليّة

-

والحقيقة أنا مش عارف إيه ميزة إنّ تصرّفات تكون عمليّة أو نظريّة !!

أنا اللي اعرفه إنّ التصرّفات بتبقى حلوة لمّا تكون ليها نتائج إيجابيّة

لكن تصرّفات حضرتك عمليّة وبتخسّرك - بقت جميلة من أنهو اتّجاه يعني ؟!!!

ولّا مجرّد إنّك بتنفّذها - فهيّا كده بقت عمليّة ؟!!!

-

عمليّة يعني ليها نتيجة يعني ؟

ولّا عمليّة يعني انتا بتعملها ؟!!

-

الكلام النظريّ جميل وهوّا نظريّ - وجميل وهوّا عمليّ

لإنّ ما حدّش بيقعد مع نفسه في البلكونة في الطراوة كده ويخترع كلام نظريّ

-

الكلام النظريّ اللي مش عاجبك ده هو خلاصة تجارب شركات ناجحة

كلّ ما في الموضوع إنك مش قادر تنفّذه - لإنّه محتاج التزام من مستوى أعلى من مستواك في الالتزام

فبدل ما تقول دا كلام أكبر منّي وانا ما اقدرش اطبّقه - فبتقول دا كلام نظريّ !!

-

لمّا اقول لك مثلا العامل المستهتر ارفده وعيّن واحد بداله

أسهل حاجة عليك إنّك تقول دا كلام نظريّ

لإنّ البديل إيه ؟!

-

البديل إنّك تقول إنّك فاشل

فحضرتك طبعا مش هتقول على نفسك كده - الأسهل ليك إنّك تقول إنّ كلامي نظريّ وخلاص

-

ما البديل بالنسبة لك معناه

-

1 - عمل نظام متابعة دقيق للعمّال لتحديد مين منهم الجادّ ومين منهم المستهتر - يعني نظام KPIs

فانتا أقلّ بكتير من إنّك تعمل نظام KPIs

إنتا مشغّل طابونة أساسا - هتروح تدرس يعني إيه KPIs

وبعد ما تدرسه وتفهمه أصلا - مش هتعرف تعمله - يبقى نحرج نفسنا ليه ؟!!

-

2 - تجهيز صفّ ثاني من العمالة المستعدّة لشغل الوظيفة اللي هتفضى في أسرع وقت

وده معناه إنّ حضرتك محتاج تعمل نظام موارد بشريّة

-

ونظام الموارد البشريّة ده يلحم فيه نظام تدريب - ما هو العمّال اللي هيجيبهم بتاع الموارد البشريّة دول محتاجين يتدرّبوا

فانتا أساسا يدوب بتجيب مصاريفك - وكويّس إنّ الدكّانة اللي انتا فاتحها ما قفلتش - هتروح تعمل موارد بشريّة وتدريب

-

يبقى إيه الأسهل ؟!!!

الأسهل إنّك تقول إنّ يا عمّ دا كلام نظريّ - خلّينا في العمليّ بتاعنا

إحنا عاملين اللي علينا - بسّ هنعمل إيه في العمّال ولاد السيّدة غير النظيفة

آدينا مستحملين لحدّ ما المخروبة دي تجيب دلفها وخلاص

-

إنتا يهمّك صورتك قدّام نفسك إنّك تكون غير مقصّر - دي اسمها ميكانيزمات الدفاع الذاتيّ

دا أهمّ بالنسبة لك بكتير من الربح

-

يقال أنّ الثعلب القزعة دخل الجنينة - فلقى العنب الجميل الناضج عالي - ولقى الليمون واطي

فالثعلب لإنّه قزعة - أكل من الليمون لإنّه ما طالش العنب

-

خرج الثعلب من المزرعة - فقابله أصدقاؤه وقالوا له ( تسيب العنب وتاكل الليمون ؟! )

فقال لهم الثعلب ( أصل العنب مرّ والليمون حلو )

-

ممكن تقرأ القصّة دي على سبيل الفكاهة - وتقول شوف التعلب بيستعبط ازّاي

بينما الحقيقة إنّ التعلب ما عملش حاجة - دي مجرّد قصة خياليّة

لكن قصّتك انتا حقيقيّة

-

قصّتك لمّا كمّلت في نفس الخطأ اللي بتعمله - وتركت الصواب - وقلت على الخطأ إنّه عمليّ وجميل - وقلت على الصواب إنّه نظريّ !!!

-

الإنسان نفسه مبرمجة إنّها تشوف نفسها كويّسة دايما - حتّى الحرامي - بيشوف نفسه هو الشخص اللي بيقرّ العدل في الأرض بأخذ الأموال من الأغنياء الحراميّة

-

طيّب لو هيسرق فقراء ؟!

ولو - هوّا جميل بردو - والفقراء دول ولاد سيّدة غير نظيفة مجرمين - ويستحقّوا إنّي أسرقهم

-

الحرامي لو شاف نفسه حرامي - هيموت

كذلك الشخص الفاشل - بيشوف نفسه شخص جميل - لإنّه بيطبّق الكلام العمليّ

عمليّ بامارة إيه يعني - ما تعرفش !!!

-

والدي الله يرحمه كان ليه صديق اسمه عمّ عطا الله

عم عطا الله ده كان بيشرب سجاير وشيشة وليلة بيضا يعني

فوالدي الله يرحمه في يوم قال له - ما تبطّل السجاير والشيشة يا عطا الله

فقال له عارف يا أستاذ أحمد - أنا طول عمري باشرب الحاجات دي

فوالدي الله يرحمه قال له - ما انتا صحّتك منيّلة بنيلة يا عطا الله !!

-

يعني يا فرحتي طول عمرك بتشرب سجاير وشيشة - بقت صحّتك كويّسة يعني فنقول إنّ السجاير والشيشة كويّسين ونتمسّك بيهم

-

وانتا يا صاحب المصنع ياللي طول عمرك ماشي بالكلام العمليّ - إيه أخبار الأرباح معاك - لعلّها تكون أرباح خياليّة يعني فنقول إنّ العكّ العمليّ بتاعك أحسن من العلم النظريّ

-

لو العكّ بتاعك بيجيب أرباح - هندخّله في العلم أصلا

ما هوّا العلم اتعمل ازّاي أصلا ؟! ما هو اتعمل كده

-

اتعمل بإنّنا شفنا الناس الناجحين نجحوا ازّاي - فيه ناس خدت النجاح ده وقلّدته ونجحت بيه وما كتبتش ورقة وراها

وفيه ناس ركّزت مع قواعد النجاح دي وكتبوها في ورق - فبقى دا اللي اسمه العلم - اللي انتا بتقول عليه نظريّ ده

-

نظريّ ازّاي يعني إذا كان هوّا خلاصة التجارب العمليّة ؟!!!

-

موضوع إنّك تلاقي واحد فاشل بينتقد العلم ده هو موضوع مضحك جدّا

ولو عاوز تقفشه - ببساطة - قول له الكتب بتقول إيه ؟!

وأتحدّى لو قدر يقول لك الكتب بتقول إيه ؟!!!

-

هوّا ما يعرفش الكلام النظريّ اللي هوّا بينتقده ده بيقول إيه أصلا

هوّا بينتقد الكتب وخلاص عشان يراضي ضميره بإنّه ماشي صحّ وخلاص

حتّى لو بيخسر - مش مهمّ اخسر- المهمّ أكون قدّام نفسي باخسر بسبب الآخرين - مش بسببي أنا

انا تمام وباعمل اللي عليّا وبنفّذ الشغل العمليّ