[#الوزن\_بميزان\_الآخرين](https://www.facebook.com/hashtag/%D8%A7%D9%84%D9%88%D8%B2%D9%86_%D8%A8%D9%85%D9%8A%D8%B2%D8%A7%D9%86_%D8%A7%D9%84%D8%A2%D8%AE%D8%B1%D9%8A%D9%86?__eep__=6&__cft__%5b0%5d=AZX0pLRdNxGUHN36Sp0jJTf3nrefnEZsoyFYZVVAM2bwLS1JgJMOIkdga4kOTCSamdodLKQ-1kSznLWIHB48P-7_hQ8U2S3gkmhvlg-R90Q7BPDbSgXbvma26RNF9t5Xey6y7BmDngL32lqzNYkTlsbWu-rQLjGK17E3caTDRPdw15j75XswZHFWvN33t6A2FGg&__tn__=*NK-R)

-

من الأخطاء الشائعة في التفكير والحكم وتقييم الأمور - إنّك تلاقي حدّ قبل منّك قيّم موضوع ما بشكل معيّن - والحدّ دا كبير أو خبير أو قديم في المجال - ف تقول - أكيد الحدّ دا ما حكمش من فراغ - دا أكيد عمل دراسات وحسابات وإحصائيّات عشان يوصل للحكم ده

-

ف أنا مش هاعمل لا حسابات ولا إحصائيّات - وهاخد حكم الشخص اللي سبقني ده - وهاعتبره حكم احترافي جدّا

-

ليه اعتبرته حكم احترافيّ ؟!

ما بقول لك اللي قبلي دا أكيد عمل دراسات وحسابات وإحصائيّات

-

أكيد منين ؟!

-

بيقابلنا النموذج دا كتير جدّا في حالة حدّ عاوز يعمل منتج ما - وليكن مثلا منتج ألبان - ف يقول - لا مش هاعمل المنتج ده - ما هو لو كان كويّس كانت زمان جهينة صنّعته - إنتا عارف جهينة دي شغّالة بحسابات ودراسات سوق وإحصائيّات جبّارة

-

مع إنّ جهينة ممكن ما تكونش حطّت المنتج دا في حساباتها لأسباب كتير جدّا - مش شغلك تعرف هيّا إيه - إنتا مش هتشاركهم

-

فيه ناس بتشتري مكنة من شركة معيّنة

تسألهم - ليه اشتريتوا من الشركة دي تحديدا

يقول لك فلان ( المنافس بتاعهم - أو أكبر لاعب في المجال ) شاري منهم

وفلان دا مش اهبل يعني عشان يشتري مكنة من غير ما يكون دارس الشركة اللي هيشتري منها

-

لا يا فندم - أكبر شركات في البلد هبلة عادي جدّا - تحديدا في موضوع شراء الماكينات ده - بيشتروا ماكينات ب 3 أضعاف سعرها عادي جدّا - ومش من أحسن مورّد

وممكن يشتروها من أعلى براند - بسعر مبالغ فيه - بينما بيكونوا عمليّا مش محتاجين الجودة المبالغ فيها دي

-

بشبّه الموضوع ده بموقف حصل معايا - كنت راكب جنب صديق وراجعين من كفر الشيخ بالعربيّة بالليل - واحنا مش حافظين الطريق - وكان الطريق بتاع كفر الشيخ القديم - كان عليه مطبّات يعني

ف صديقي ده لقى عربيّة ربع نقل سبقته - وسوّاقها بيجري

ف قال - دا شكله من البلد طالما بيجري بالليل كده - حافظ الطريق يعني

ف قام دايس وجاري وراه عشان يمشي على مشيه

-

السوّاق اللي قدّامنا كل مطبّ وطار - واحنا وراه

كل التاني وطار - واحنا وراه

ف زميلي قام مهدّي وقال لأ كفاية كده

-

دا بالظبط اللي هيحصل معاك لمّا تلغي تقييمك الشخصيّ - وتبني قراراتك بناءا على قرارات الآخرين