[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWytcMp9fYqCqPy6zPe7jtA3H2IdXoF5Mw2ShDX3H99We65UetjldRGPZ5h2jNCqAIDiA3WlnILk8fPbZye3q4smu25KvrdAB_Egi-STZ9GOkOWqhaLZcIENqLv7UssQ6a1Fka70h1R2RYqlGxKE-WqJUjzF1YOLetI8heqM_KAVSkjAtM-kqM9Aek6CS5D4RI&__tn__=*NK-R)

-

انتبه لصورة البروفايل بتاعتك

انتبه للسطرين اللي بتكتبهم تحت اسمك في الفيسبوك

انتبه لأوّل صور بتتشاف من بروفايلك على الفيسبوك

انتبه لصورة الملفّ بتاعتك على واتس آب

-

الانطباع ده مؤثّر جدّا على الشخص اللي بتتعامل معاه

كتير ناس بتكلّمني على واتس آب - أبصّ على صورتها - ألاقي واحد قاعد في كافيه ماسك فايب وبيدخّن وعامل شبّورة

خلاص كده شكرا - ده مش هاشتغل معاه ولو طلب إيه حتّى

-

في المقابل فيه ناس بتكون صورتها راجل عجوز بلحية بيضاء خفيفة ولابس جلابيّة

الوضع بيختلف معايا تماما

-

غالبا دي مش بتكون صورته - بتكون صورة والده مثلا

ولو - بردو الوضع بيختلف وباظبط نفسي في الكلام معاه

-

فيه ناس بتكلّمني ع الفيس - قبل ما اردّ عليهم بافتح بروفايل الفيس - وبشوف أوّل صور ظاهرة في البروفايل بتاعه

ممكن تلاقي واحد لابس مايوه وراكب الموزة في الساحل الشماليّ

كده دا شكرا - بحطّ عليه X

-

بينما واحد بشوف صورته لابس الروب بتاع مناقشة الماجستير أو الدكتوراه وواقف بين أساتذة جامعة

يبقى دا معاه ماجستير أو دكتوراه - يبقى اظبط نفسك واحترم نفسك في الكلام معاه

-

فيه ناس وهيّا بتتكلّم بتبقى مالية كلامها إيموجيهات - مرّة بيضحك ومرّة مكشّر

دا على طول باعتبره شخص مهرّج

-

أنا ما باستخدمش الإيموجيهات من سنة 2004 من سنة ما عرفت يعني إيه إنترنتّ

ولو حد بعت لي إيموجي بيضحك ف وسط الكلام - بقول له ( حضرتك بتضحك ليه ؟! )

ما هو يفهّمني - لنكون احنا بنتكلّم عن مسرحيّة مثلا - مش بنتكلّم عن شغل

-

ويفهمني بردو الموضوع هيكمّل على كده لمّا نبدأ الشغل ولّا لأ

يعني هييجي في نصّ الشغل والاقيه بيضحك معايا أو بيهزّر

طب ما نهزّر من الأوّل وخلّي الشغل على جنب أحسن

-

انتبه جدّا لتسمية نفسك

سمّي نفسك باسمك مجرّدا

ويفضّل يكون بالعربيّ

لو حابب تضيف سابقة مثل ( د. ) مثلا ما فيش مانع

-

الكلمتين اللي تحت اسمك على الفيسبوك يكونوا كلمتين معبّرين

لو انتا صاحب شركة يبقى الكلمتين دول ليهم علاقة بالشركة فقط

-

صورة البروفايل إمّا تكون صورة منتجات شركتك

أو لوجو شركتك

أو صورتك الشخصيّة ( والصورة هنا صورة فورمال - زيّ بتاعة جواز السفر كده )

-

وما سبق بالترتيب

يعني أفضل حاجة تحطّ صورة منتجات شركتك - دي أهمّ منّك انتا

وبتوصّل رسالة للطرف الآخر إنّ أهمّ حاجة عندك هي منتجات شركتك

أهمّ حتّى من لوجو الشركة - واهمّ منّك انتا شخصيّا

بتوصّل لي رسالة إنّ دا حدّ جاي يبيع - مش جاي يتعرّف ولا يدردش

-

ملحوظة

ما تعدّلش صور بروفايلك كتير

غير إن الناس هتحفظ الصورة القديمة وهتفتكرك بيها فالتواصل يكون أسرع

إلا إن تعديل الصورة كتير هيعطي انطباع عنّك إنك شخص ( هوائيّ كثير التقلّب وغير مستقر على اتّجاه واحد )

-

ودي أنا لاحظتها بالفعل من ناس كلّموني أكتر من مرّة . كل مرّة بصورة بروفايل مختلفة . وكل مرّة برأي مختلف !!

-

وممكن حضرتك تعمل صفحة رسميّة لإدارة شغلك

وتخلّي العلاقات العائليّة والأصدقاء على البروفايل

وإن كان غصب عنّك بعد فترة هتلاقي نفسك بتتنازل عن البروفايل الشخصيّ لحساب صفحة الشغل

-

استخدم كلام رسميّ في كلامك مع العملاء أو المورّدين

ما تستخدمش إيموجيهات خالص

ولا حتّى لايك

اللايك دي معناها إنّك مش فاضي تكتب ( شكرا )

ما تكتب شكرا يا سيدي

-

ما تكتبش كلام كتير على سبيل ( الانبهار - الإعجاب - الشكر )

قول كلمتين واخلص

-

الأخطاء الكتابيّة في كلامك معناها حاجة من اتنين - إنتا شخص ( جاهل أو مستهتر )

يعني مثلا واحد باعت يقول لى عاوز يعمل دراسة جدول

-

فهو إمّا جاهل ما بيعرفش يكتب - وده هاتجنّب التعامل معاه عشان مايزهّقنيش قدّام

-

أو مستهتر - شاف الأخطاء الكتابيّة وبعتها عادي - وده هيتّترجم قدّام لقرف ما لوش نهاية - يبقى على إيه - ما اريّح نفسي من الأوّل

-

الشخص ده بقول له يعني إيه دراسة جدول ؟

فيقول لي يعني دراسة للمكن والخامات والأسعار وكده

فده جاهل ما يعرفش أصلا إنّها اسمها دراسة جدوى

-

أو بيقول أقصد دراسة جدوى

كده خلاص - دا مستهتر - لإنّه عارف الكلمة بتتكتب ازّاي - وشافها مكتوبة غلط - وداس Enter وبعت الرسالة عادي

-

ملحوظة

لو حضرتك شايف الكلام ده مبالغ فيه

فأحبّ أقول لحضرتك إنّك انتا شخصيّا بتطبّقه - بمزاجك أو غصب عنّك

-

ممكن عقلك الواعي يكون غير مدرك ليه - لكن عقلك الباطن بيطبّقه عليك غصب عنّك

فممكن تقعد تجادل ضدّ الكلام ده لحساب عقلك الواعي - بينما عقلك الباطن بينفّذه بشكل تلقائيّ