[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUxoGJz4MkiOrWNGmLXHfaSzrdF6L5GBchNC-5uH4ZIYkWdoNSugMsTM9UK6Fzpybh1GB63iXuN7C1nuDkq9a3l1ZctM3U78d29ip6t2SzpsHA-RUi35Huli-tzFmK4-gv8ghTEgNQAQsiG35j-DXNTZJFvB6I17YNyKk3SBt6vstKiOclBCNkUyWcx7X_PIso&__tn__=*NK-R)

-

بتفكّر تصنّع قطع غيار سيّارات

الله يوفّقك

لكن تعالى أميّز لك بين مسارين مهمّين في الموضوع ده

-

قطع غيار السيّارات ليها مسارين

إمّا حضرتك هتصنّع قطع تجميع - ودي بتتباع مباشرة لمصانع التجميع - اللي هيّا مصانع السيّارات يعني

-

يعني مثلا حضرتك هتصنّع أجزاء الصاج اللي بتدخل في تصنيع شاسيه السيّارة

أو هتصنّع التروس اللي بتدخل في تصنيع الجيربوكس

او هتصنّع عامود المرفق ( الكرانك ) اللي بيدخل في تصنيع المحرّك

-

المسار التاني هو تصنيع القطع المستهلكة

ودي بتتباع لمصانع التجميع - وبتتباع بردو لمحلّات قطع الغيار

-

زيّ إيه ؟

زيّ تيل الفرامل

زيّ البوجيهات

زيّ الفلاتر

-

فيه فرق جوهريّ هنا

ألا وهو

-

لمّا حضرتك هتصنّع قطع التجميع - هيكون عميلك هو ( وهو فقط ) مصانع التجميع

وفي الحالة دي هتلاقي نفسك بتتحاسب بالتكلفة

-

ما انتا هتبيع لجينرال موتورز مثلا - ودي شركة عندها جيش شغّال في المشتريات

الجيش ده هيفرمك في التفاوض - وهتلاقي زيّك 100 شركة تانيين مصريّين وعالميّين بيخطبوا ودّ جينرال موتورز عشان يبيعوا لها نفس المنتج بتاعك - وكلّهم بينافسوك على السعر

-

دا غير إنّ جينرال موتورز نفسها أصلا قبل ما تفتح لك الباب عشان تدخل جوّا تتفرم في التفاوض - قبل ما يقبلوا يفرموك أصلا - هيبيعوا ويشتروا فيك في مواصفات المنتج

-

دا غير مواصفات مصنعك أصلا !

يعني قبل ما تخرج من مصنعك وتروح لهم عشان يقبلوا يفرموك في التفاوض - همّا هييجوا يشوفوك بتصنّع في مصنع فعلا - ولّا ورشة في مؤسّسة الزكاة وفاكر نفسك عندك مصنع

-

غير كده وكده وكده - حجم سوق تجميع السيّارات في مصر أصلا كام يعني - كام عربيّة جديدة بتتباع كلّ سنة - حوالي 200 ألف عربيّة مثلا

فانتا والمنافسين بتوعك بتتنافسوا على توريد 200 ألف قطعة في السنة

-

على الجانب الآخر

اللي اختار يصنّع القطع المستهلكة

-

أوّلا /

مش ملزم بكلّ تعقيدات المواصفات - لإنّه هيبيع لتاجر قطع غيار - مش لمصنع تجميع

-

ثانيا /

تاجر قطع الغيار ما يقدرش يعمل عليك حملة التسعير بالتكلفة دي - هوّا آخره يقارن سعرك بسعر المستورد - وبنسبة كبيرة هيكون سعرك أرخص

-

ثالثا /

قدّامك سوق فيه 12 مليون عربيّة شغّالين بالفعل

فلو كلّ عربيّة منهم غيّرت طقم تيل فرامل واحد كلّ سنة - فده معناه إنّنا محتاجين 12 مليون طقم تيل فرامل للعربيّات الموجودة بالفعل - في مقابل 200 ألف طقم تيل فرامل هيركبوا في العربيّات اللي خارجة من مصانع التجميع

عارف النسبة كام لكام ؟!

60 إلى 1

-

يعني مقابل كلّ 60 طقم تيل فرامل بيتباع في المحلّات - فيه طقم واحد بيركب في مصانع التجميع !!!

-

رابعا /

قدّامك سوق مصانع التجميع نفسها - الوحشة دي اللي كنّا بنتكلّم عنها في الجزء الأوّل من البوست

-

خامسا وأخيرا بقى

عندك فرصة تصدّر المنتجات المستهلكة - لكن ما عندكش فرصة تصدّر قطع التجميع

ودي قيمة العلم والدراسة والاستشارة قبل البداية

وإنجوي