[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUSo2L7DOz5961hv3MDlu5NZthWLl-XYzfNidRKr9DCP6VyEwPPBjynTTKXpSvh8GhaW1T36FOSY4FTW9CUdQlKt0n7lu1nUFoOUqyxUuIJOZipUlvSrxhf-FGqBB6JCpR0h7cXbE92kUXBB3Mg_QXMpdDY4SYJpreMIbEvKuGYBw&__tn__=*NK-R)

-

ابذل أقلّ مجهود

-

سبب كبير من سبب عدم إنجازك - هوّا إنّك إنسان ابن ناس ومحترم - ولازم تعطي كلّ حاجة حقّها ع الجدّ و ع المظبوط

إنّك إنسان مبدع - كرييتف - غير تقليديّ - مبتكر - ومتجدّد - وبتنوّر ف الضلمة

-

وبناءا عليه !!!

لازم كلّ حاجة تعملها تعملها بطريقة جديدة - بفكرة إبداعيّة ما حصلتش قبل كده

فقاعد مضيّع 90 % من وقتك في الاختراعات - و 10 % في الإنجاز

فبتكون النتيجة إنّ منتجك النهائيّ آخر اليوم هو 10 % !!!

-

وبتكون النتيجة إنّ كلّ فكرة جديدة - محتاجة تجهيزات مختلفة

فقاعد حضرتك مضيّع 90 % من وقتك في التجهيزات

ففي النهاية - حضرتك ما عندكش وقت تشتغل أصلا !!!

-

أي نعم بتعمل شغل فوق النمرة 1

لكن في النهاية العميل مش محتاج ده

وفي النهاية إنتا بتعمل 1 من 10

حتّى لو بعته بضعف الثمن - فإنتا حصلت على 2 جنيه - بدلا من 10

-

طيّب والحلّ

الحلّ هو ( [#التبسيط\_والتنميط](https://www.facebook.com/hashtag/%D8%A7%D9%84%D8%AA%D8%A8%D8%B3%D9%8A%D8%B7_%D9%88%D8%A7%D9%84%D8%AA%D9%86%D9%85%D9%8A%D8%B7?__eep__=6&__cft__%5b0%5d=AZUSo2L7DOz5961hv3MDlu5NZthWLl-XYzfNidRKr9DCP6VyEwPPBjynTTKXpSvh8GhaW1T36FOSY4FTW9CUdQlKt0n7lu1nUFoOUqyxUuIJOZipUlvSrxhf-FGqBB6JCpR0h7cXbE92kUXBB3Mg_QXMpdDY4SYJpreMIbEvKuGYBw&__tn__=*NK-R) )

-

يعني إيه التبسيط

التبسيط يعني اعمل الحاجة بأبسط الطرق الممكنة ( الصحيحة )

التبسيط يعني ابدأ مفركش كما يقول أستاذنا الدكتور إيهاب مسلّم

-

كمثال

حضرتك محتاج تصوّر فيديو

يبقى تعمل إيه

افتح الموبايل - اظبط الكاميرا على وضع السيلفي - وصوّر أمّ الفيديو عادي

-

حضرتك مش محتاج تبقى مخرج عشان تصوّر فيديو

لو عندك محتوى - ف content is king

المحتوى هو المهمّ

-

طيّب افرض الناس اللي بتشوفك بيهمّها الإبهار

طيّب انتا تافه وبيتابعوك ناس تافهة - جاي هنا ليه

المتابعين هنا بيقرؤوا البوستات وإيديهم متعاصة شحم من الورشة

-

حضرتك شغّال ع الأرض - وعندك محتوى - صوّر فيديو بالمحتوى بتاعك

اكتب بوست عن المحتوى بتاعك

-

طيّب وخلفيّة الفيديو

أفضل خلفيّة للفيديو - خلّي وراك حائط أبيض - أو أزرق

أيّ لون - المهمّ يكون لون واحد

ما تخليش المشاهد يفكّر في تناسق الديكور وراك

عندك محتوى - قلت لك content is king

-

مجهودك بيضيع في عكس طريق التبسيط

مجهودك بيضيع في ضبط الإضاءة - ضبط تناسق الألوان بين القميص والجاكت

يا فندم

رصّ التيشيرتات بتاعتك جنب بعضها في الدولاب - قوم من النوم - خد أوّل تيشيرت ع اليمين

رجعت البيت - التيشيرت اتغسل - حطّ التيشيرت على الشمال - وهكذا

دور داير زيّ بتاع الجيش

-

ما تقومش من النوم الصبح تفكّر هالبس تيشيرت إيه يليق على مناسبة النهارده - هوّا انتا رايح تخطب

بسّط الأمور - كلّ ما يزيد التبسيط - كلّ ما تزيد الإنتاجيّة

وكلّ ما تزيد المثاليّة - كلّ ما تقلّ الإنتاجيّة

-

دا غير طبعا اخواننا ( المرضى ) بالمثاليّة

دا مرض فعلا - أنا كنت كده - والحمد لله شفاني الله سبحانه وتعالى من هذا المرض

-

المثاليّة - أو perfectionism تعني إنّك لو زرار من القميص مش ملفوف على 0 درجة أو 90 درجة - يبقى امسح أمّ الفيديو وصوّره تاني

-

من ضمن المثاليّة - التماثليّة - أو symmetry

يعني - لو اكتشفت بعد تصوير الفيديو إنّ مناخيرك مش جايّة في نصّ الكادر بالظبط - يبقى ايه ؟!

معروفة - امسح أمّ الفيديو - وصوّره تاني

-

دي المثاليّة - اللي عكسها التبسيط

-

طيّب إزّاي تتخلّص من المثاليّة الوحشة دي ؟!

تتخلّص منها بعكسها

سهلة أهي

-

يعني تجبر نفسك تصوّر فيديو ملغبط - وتنشره

تجبر نفسك تصوّر فيديو وانتا مطلّع لياقة القميص فوق الجاكت من ناحية آه وناحية لأ

زيّ فطّوطة كده

وترفع الفيديو وانتا عامل كده

-

تجبر نفسك تلغبط تماثليّة الكادر

لفّ الكادر شويّة - خلّي اللي بيشوف الفيديو طول الوقت حاسس إنّه رقابته واجعاه - ههههههههه

-

حضرتك كده بـ ( تكوي ) المثاليّة عندك - لغاية ما تموت

تهانينا

كان عندك مثاليّة وراحت

-

أنا عملت كده - والحمد لله الطريقة نجحت

لدرجة إنّي بقيت بالعكس - لو لقيت الشغل مثالي - لازم ابوّظ منّه حاجة - ههههههههه

يعني مثلا كلمة مثاليّ في الجملة السابقة - شلت منها الشدّة اللي على الياء

زمان كنت لو شفتها كده - كنت ممكن أكسّر الكيبورد - ههههههههه

-

ده التبسيط

-

القاعدة التانية للإنجاز هي ( التنميط )

-

يعني إيه التنميط ؟

-

التنميط يعني تعمل كادر ثابت - ما تأبدعش - مش كلّ يوم تجدّد في أمّ الكادر

هيّا حيطة بيضاء - وأباجورة ع اليمين

-

أقول لك - شيل أمّ الأباجورة

-

اعمل 3 نقاط بقلم ماركر ع الأرض - دي النقاط اللي بتثبّت عليها رجول الترايبود بتاع الكاميرا - مش هنغيّر - إحنا هننمّط

وبعدين انتا ليه تشيل الترايبود من مكانه أصلا - سيبه مكانه - هوّا قافل المرور في القوضة مثلا - سيبه مكانه - نمّط

-

اعمل برزنتيشن باور بوينت ثابتة - بنفس الخلفيّات - بنفس الفونت ( مش الفونتات - هوّا فونت واحد ) - بنفس حجم الفونت - بنفس لون أمّ الفونت

سمّي البرزنتيشن ده مثلا ( نموذج برزنتيشن )

وكلّ ما تيجي تعمل فيديو - خد كوبي من النموذج ده - وغيّر فقط في الصور

حطّ الترايبود على ال 3 نقط اللي في الأرض - نفس أمّ الكادر - نفس أمّ الإضاءة - نفس أمّ البرزنتيشن - بنفس أمّ الخطوط والأحجام والألوان - و rec يا معلّم

-

بسّط - ونمّط - وادعي لي