شيّرت بوست عن تجربة كوريا الجنوبيّة في الصناعة

فكانت معظم تعليقات الناس تشاؤميّة - تدور حول إنّ الفكرة تمام - بسّ احنا مش هنقدر نعملها - عشان الروتين وعشان الفساد وعشان وعشان ...

-

وهنا نوصل للحقيقة الأهمّ في الموضوع

ألا وهي إنّ قبل ما تعمل أيّ حاجة محتاج تصلّح ( نفسيّة ) الناس

الناس اتضغطت كتير - وبناءا عليه بقى ردّ الفعل الطبيعيّ عندهم هو التشاؤم - رؤية الجانب السلبيّ من الموضوع

الناس مش مستعدّة تشتغل وتجتهد وبعدين تلاقي نتيجة جهدها بتتوزّع بشكل غير عادل !! ودا اللي متوقّعينه - لإنّهم شايفينه من عشرات السنين

-

قبل أيّ حاجة إنتا محتاج تأمّن نفسيّة الناس

وده يوصّلنا لمفهوم مهمّ جدّا - ألا وهو الفرق بين ( الشعب والأمّة )

إحنا في مصر شعب - لكنّنا لسنا أمّة

-

إيه الفرق ؟!

الفرق هو الفرق بين ناس عايشين في فندق - وناس عايشين في بيت عيلة

-

اجتماع مجموعة من البشر في مكان - دول يبقى اسمهم شعب

لكن لو مجموعة البشر دول ليهم حلم واحد - وطموح واحد - وبرنامج واحد - وخطوات تنفيذيّة واحدة - للوصول لهدف واحد - دول يبقوا أمّة