[#تعب\_العمّ\_غير\_تعب\_الأبّ](https://www.facebook.com/hashtag/%D8%AA%D8%B9%D8%A8_%D8%A7%D9%84%D8%B9%D9%85%D9%91_%D8%BA%D9%8A%D8%B1_%D8%AA%D8%B9%D8%A8_%D8%A7%D9%84%D8%A3%D8%A8%D9%91?__eep__=6&__cft__%5b0%5d=AZXZ7SzO7sw_axFI9OD09riGP9JNkj5b_BrgwuXVr1S9gy1AwwEWOXNq5uX2du5j8AIbj2dg9iFRnfXX6dScGbWK0uQb7hzszLHk20cBayTrZ7vKBXQAvVEPE8k174xxatd5KProq48G9drbsnhwHJMnm01wC-EaelhR7QvVJcgC_5Jb4zhL_rHGm-uZ0fdP2gY&__tn__=*NK-R) !!

-

مش كلّ حدّ عطاك نصيحة لطيفة رقيقة جميلة تقوم انتا تعتقد إنّ دا الناصح الأمين - وإنّ دي النصيحة الصحيحة

ومش كلّ حدّ شدّ عليك في الكلام والنصيحة تعتبر إنّه لا يحسن النصح - أو إنّ كلامه غلط

-

تخيّل إنّ طفل رايح مشوار مع أبوه - ونفس الطفل في يوم تاني رايح مشوار مع عمّه

-

اليوم اللي كان فيه مع عمّه - عمّه كان معاه في منتهى اللطف - جاب له كلّ الحاجات اللي طلبها - وما زعّقلوش لمّا غلط ( الطفل يعني )

-

بينما اليوم اللي كان فيه مع أبوه - أبوه جاب له حاجات ورفض يجيب له حاجات - ولمّا الطفل غلط - أبوه شدّ عليه وعنّفه

-

الطفل ( لإنّه ساذج ) بيتخيّل إنّ عمّه أحسن من أبوه !!

-

بينما الحقيقة - إنّ عمّك إنتا بالنسبة له في اليوم ده هديّة - مصدر فرحة فقط - ف هوّا عاوز يلعب معاك ويجيب لك اللي انتا عاوزه كلّه - وما يهمّوش في اليوم دا يربّيك - أبوك وامّك يبقوا يربّوك - ف لو غلطت - مش هيعاقبك

-

بينما أبوك - أبوك دا مسؤول عنّك - ف يهمّه يعلّمك إنّ مش كلّ الحاجات اللي عاوزينها هنحصل عليها - ولو شافك بتغلط - ف هوّا ما عندوش حدّ تاني هييجي يربّيك - تربيتك دي مسؤوليّته هوّا - ف لو غلطت - هيعنّفك - وممكن يعاقبك

-

نفس الموضوع بيتكرّر في النصيحة

-

بشوف ناس بتقدّم نصايح بمنتهى اللطف - بينما في الحقيقة النصايح دي غلط

غلط - بسّ متقالة مع ابتسامة رقية وهادية - وبنبرة حانية - تنمّ عن حكمة عميقة

-

ف للأسف - المتلقّي بيعتبر إنّ دا الصحّ !

-

طيّب - أنا كمتلقّي - أفرّق ازّاي بين نصيحة الأبّ ونصيحة العمّ ؟!

-

ببساطة - تخيّل إنّ اللي بيعطيك النصيحة وابتسامته جايبه ودانه دي لودانه دي ده - وفيه دباديب وقلوب بتتنطّط حواليه - إعتبر إنّه هوّا اللي في الموقف اللي بينصح عنّه - وشوف - هل هوّا فعلا هيكون مثاليّ زيّ ما بيشرح كده - ولّا لأ

-

في المقابل - لو لقيت حدّ بينصحك بالنصيحة اللي كان هوّا نفسه هيعملها لنفسه لو اتحطّ في الموقف ده - ف ده تسمع نصيحته - بدون أيّ تقييم لطريقته ولا لعصبيّته ولا لألفاظه القاسية

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXZ7SzO7sw_axFI9OD09riGP9JNkj5b_BrgwuXVr1S9gy1AwwEWOXNq5uX2du5j8AIbj2dg9iFRnfXX6dScGbWK0uQb7hzszLHk20cBayTrZ7vKBXQAvVEPE8k174xxatd5KProq48G9drbsnhwHJMnm01wC-EaelhR7QvVJcgC_5Jb4zhL_rHGm-uZ0fdP2gY&__tn__=*NK-R)