[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXyQPJmSdQ11RZJ6zTN09QiBjRRQA1LukzGSz8ccHlDNescpQGoutZqnxb7AntCXLdBmUGPwB7W7kG5rEJpPfs2UwLHkNMznkXy-KGDsqa8yE625BAh6HUONlUe5zp7lz98UGP3fGzibXugWaUcB16WXOnitPdh1rb48OisdNadctWUUp4oKnoPB6uI5CJutDE&__tn__=*NK-R)

-

تعمل إيه لو معاك راس مال كبير جدّا - جدّا يعني جدّا

-

تعمل اللي في الصورة ده - تصنّع خامات الصناعات - مش منتجاتها

-

تصنّع ألواح صاج مدرفلة مثلا - مش أبواب صاج

-

تصنّع خامات أسمدة - مش أسمدة

-

تصنّع زجاج مسطّح - مش أكواب زجاجيّة مثلا

-

تصنّع بويات - مذيبات - أحماض - الكيماويّات دي سحر

-

تصنّع قضبان نحاس - مش محابس وخلّاطات

-

تصنّع ورق كرتون - مش كرتون

-

تصنّع دقيق - مش مكرونة

-

تعمل مضرب رزّ - مش مصنع تعبئة رزّ

-

تصنّع ألواح خشب إمّ دي إفّ - مش موبيليا

-

كده انتا بتروح لحاجة بنسمّيها اقتصاديّات الحجم

أو ال economics of scale

-

يعني هتصنع حاجة هامش ربحها صغيّر جدّا - لكن حجم بيعها ضخم - ف بتكسب من الحجم

-

وتبعد وقتها عن الصناعات الفنّيّة - الأجهزة المنزليّة مثلا

-

دي صناعات هامش ربحها كبير - لكن حجم بيعها محدود - وتفاصيلها كتير

-

دا غير إنّك هتبيع الأجهزة المنزلّة لتجّار - لكن هتبيع الخامات لمصانع - والبيع للمصانع أفضل من البيع للتجّار طبعا

-

المصانع أكثر التزاما - وأقلّ صداعا - لكن التاجر فاضي لك - هيزهّقك

-

الخامات تفاصيلها قليّلة - بخلاف المنتجات - وبناءا عليه بيعها سهل

-

سهل جدّا تبيع عامود نحاس مثلا - بتكون مواصفته كذا - وبيطلع من المصنع عليه كارت بالتركيب الكيميائيّ بتاعه - بيروح مصنع الخلّاطات أو المحابس بالكارت ده - بيتمّ إعادة الاختبار في مصنع المنتج - بنتأكّد إنّه النحاس مطابق للكارت فعلا - خلصنا

-

لكن - صنّع خلّاط الميّه بقى - تيجي العروسة تشتريه في المعرض - تقول لك لأ المطبخ عندي الديكور فيه بمبي - عندكوا خلّاطات بمبي ؟!

-

لوح ال إمّ دي إفّ مثلا هيتعرّف بسماكته وكثافته وخلصنا - حمّل لي ترلّة إمّ دي إفّ يا عمّ الحاجّ

-

لكن - الموبيليا اللي هتتصنّع منّه - هتجضّ من الحموات الفاتنات اللي هيفاصلوا مع مصنع أو معرض الموبيليا وهمّا بيعضعضوا في الخشب عاوزين يعرفوا دا زان ابيض ولّا احمر - دا زان بنّيّ يا حاجّة

-

بسّ طبعا كلّ ما سبق لمين - للّي معاه ثروة ضخمة

يعني فيما فوق ال 500 مليون جنيه وانتا طالع

-

بتقول لنا احنا الكلام دا ليه ؟! احنا مش معانا 500 ألف جنيه

-

إنتا اللي مش معاك 500 ألف جنيه - لكن فيه ناس كتير معاها أكتر من ال 500 مليون جنيه بكتير - لكن ممكن مايكونوش عارفين بالحجم ده من راس المال يتوجّهوا في أيّ اتّجاه

-

وممكن تلاقيهم قاعدين بيعافروا مع الشباب الأشبال الغلابة اللي معاهم عشرات الملايين فقط - بينما همّا مكانهم مش هنا

-

[#مشي\_الرجال\_غندرة](https://www.facebook.com/hashtag/%D9%85%D8%B4%D9%8A_%D8%A7%D9%84%D8%B1%D8%AC%D8%A7%D9%84_%D8%BA%D9%86%D8%AF%D8%B1%D8%A9?__eep__=6&__cft__%5b0%5d=AZXyQPJmSdQ11RZJ6zTN09QiBjRRQA1LukzGSz8ccHlDNescpQGoutZqnxb7AntCXLdBmUGPwB7W7kG5rEJpPfs2UwLHkNMznkXy-KGDsqa8yE625BAh6HUONlUe5zp7lz98UGP3fGzibXugWaUcB16WXOnitPdh1rb48OisdNadctWUUp4oKnoPB6uI5CJutDE&__tn__=*NK-R)