أكتر من تعليق جاء على موضوع ( عدم ارتباط الرزق بالسعي )

بيقول إنّ

( سبب الخلط اللي حاصل عند الناس - هو إنّهم بيعتبروا إنّ الرزق هو الفلوس فقط - بينما فيه أرزاق تانية كتير مش بتدخل في المعادلة - الصحّة رزق - الأولاد رزق - إلخّ )

-

الحقيقة إنّه حتّى التعليق ده - تشوبه شائبة عدم إيمان بأنّ الرزق محتوم من الله سبحانه وتعالى

ألا وهي

( الظنّ بأنّ رزق الفلوس تحديدا - مرتبط بالسعي - بينما باقي الأرزاق ( الصحّة - الأولاد - إلخّ ) بتيجي من غير سعي )

-

فانا باكتب البوست ده عشان أقول لحضرتك إنّه ( حتّى رزق الفلوس بييجي من غير سعي )

-

وعندي على ذلك أمثلة - منها :-

-

أوّلا /

الميراث /

-

100 % من الناس تقريبا ورثت فلوس من آبائها وأمّهاتها بعد موتهم - فين السعي اللي سعيته ليأتيك رزق ( الفلوس ) ده

مع العلم إنّه في أغلب الأوقات - لو قارنت رزق الفلوس من الميراث - برزق الفلوس اللي انتا كسبتها بنفسك - بسعيك - بأخذك بالأسباب - هيطلع ميراثك أكبر - ممكن ميراثك يساوي 10 سنين شغل

-

يعني يبقى شغّال موظّف ب 3 آلاف جنيه - يعني بيجيله في السنة 36 ألف جنيه - ييجي يورث 360 ألف جنيه مرّة واحدة

فيبصّ لل 3 آلاف جنيه اللي بيقبضهم - ويقول لك أمّال إيه يا ولاد - ما هو ده الفرق بين التوكّل والتواكل - أمّال - والسعي مش عارف إيه - والأخذ بالأسباب مش عارف إيه - يا واد يا مؤمن

ويعمل عبيط قدّام مرتّب 10 سنين ( ميراثه ) - اللي جاله بدون سعي ولا أسباب ولا توكّل ولا تواكل ولا حاجة

هو رزق مباشر من الله سبحانه وتعالى بدون أخذ بالأسباب وبدون سعي - رزق ((( فلوس ))) تحديدا - اللي انتا كنت متخيّل إنّ دي استثناء وما بتجيش إلّا بالسعي

-

ثانيا /

تكاليف الزواج /

-

أو بمعنى أصحّ - كلّ الفلوس اللي أهلك بيصرفوها عليك من بعد ما تبلغ ( لو إنتا ذكر )

الأنثى ملزم عائلها بالإنفاق عليها - وتنتقل هذه المسؤوليّة من الأبّ للزوج - ومن الزوج للأخّ لو توفّي زوجها ( وهذه فيها تفاصيل ) - ومن الأخّ لوليّ الأمر لو لم يكن لها عائل

-

المفروض إنّك من يوم ما بلغت - فانتا مسؤول عن العمل بنفسك وكسب دخلك بنفسك

فالواحد من دول ( الذكر ) في الفترة ما بين بلوغه - لحين ما يبدأ يشتغل ويجيب فلوس بنفسه - كلّ الفلوس اللي صرفها عليه أهله - بما فيها تكاليف زواجه - اللي ممكن توصل ل 300 ولّا 500 ألف جنيه - كلّ دي فلوس إنتا رزقتها بدون سعي ولا أخذ بالأسباب ولا حاجة !!

-

هتقول لي ما ده بسعي أبويا !

أقول لك أبوك سعيه لنفسه - ولو أبوك سعى سعيه الشخصيّ - فجاله رزقه ورزقك - فالرزق بتاعك اللي نزل في إيد أبوك ده ووصل ليك - وصل ليك بدون سعي منّك انتا شخصيّا

أبوك سعى سعيه الشخصيّ - فرزق برزقه الشخصيّ - وانتا نزل لك رزق خاص بيك ( فلوس) في إيد أبوك - بدون سعي منّك

-

المشكلة إنّ الأرقام دي كبيرة

يعني لو حسبتها هتلاقيها مثلا 400 ولّا 500 ألف زواج - و 200 ولّا 300 ألف مصاريف أخرى على مدار 10 سنوات ما بين بلوغك وشغلك

وممكن يكون أبوك بنى لك شقّة في بيت العيلة كمان - الشقّة دي لوحدها ( بدون تشطيب ) تعمل لها 200 ولّا 300 ألف

يعني داخل في المليون جنيه - بسّ انتا طبعا ما حسّيتش بيهم - اسأل أبوك وهوّا يقول لك - هههههههههه

فكلّ ده رزق ( تحديدا فلوس ) من اللي انتا معتبرها استثناء وما بتجيش إلّا بالسعي

مليون جنيه وصلوا لواحد شغّال مثلا بمرتّب 5 آلاف جينه في الشهر - يعني محتاج 200 شهر شان يكسبهم بنفسه

يعني حوالي 5 سنة شغل من حضرتك - حضرتك رزقتهم بدون سعي - وبعدين تعتبر إنّ ( الفلوس تحديدا - ما بتجيش إلّا بالسعي ) !!

الإنسان كائن هجّاص

-

الإنسان بيقف قدّام المرتّب ال 5 آلاف جنيه - وتتفشخر بيه قويّ - عشان انتا شايف فيه جزء من تأليهك لنفسك - إنتا شايف فيه فكرة إنّ ( انا اللي صنعت الفلوس دي بشطارتي وباجتهاديّ )

وتيجي عند المليون جنيه بحاله !! - اللي بيمثّل لك كمال ربوبيّة الله سبحانه وتعالى عليك - إنّه بيرزقك فقط لأنّه ربّك سبحانه وتعالى - فانتا هنا هتبان عبد - هتبان ضعيف

فنفسك ترفض العبوديّة دي والضعف ده مع المليون جنيه - وتبروز لك مفاهيم السعي والأخذ بالأسباب قدّام ال 5 آلاف جنيه !!

مش بقول لك كائن هجّاص بطبعه

-

المثال الثالث /

صافي الأرباح

-

صافي الربح هي فلوس حضرتك بترزقها بدون سعي

حضرتك اشتريت حاجة ب 10 جنيه - بذلت فيها مجهود ب 2 جنيه

فسعيك وأخذك بالأسباب كان مقابله 2 جنيه

-

طيّب - حضرتك بعت الحاجة دي ب 15 جنيه

ففيه 3 جنيه هنا ( فلوس ) دخلت جيب حضرتك بدون سعي ولا أخذ بالأسباب

-

وبعدين أصلا ما ال 15 جنيه اللي انتا بعت بيهم ما كلّهم منّة من الله سبحانه وتعالى عليك

ما كان ممكن تجارتك كلّها تبور أصلا ومخزنك يولع - أو مزرعتك تولع

مين اللي حفظ عليك المال ده - ومين اللي يسّر ليك إنّك تبيع أصلا فتاخد ال 15 جنيه

-

لكن أنا هاتجاوز معاك في دي - وهقول لك انتا بعت ب 15 جنيه - منهم 10 جنيه ثمن البضاعة - و 2 جنيه مقابل سعيك وأخذك بالأسباب ( اللي همّا التكاليف والمجهود اللي انتا صرفتهم على البضاعة من نقل وتخزين وتسويق إلخّ - الأسباب يعني اللي أخذت بيها )

طيّب ال 3 جنيه فرق الربح دول انتا خدتهم مقابل إيه ؟!! فين السعي اللي فيهم ؟!!

السعي كان في ال 2 جنيه

لكن ال 3 جنيه همّا رزق مباشر من الله سبحانه وتعالى ليك

-

حتّى الموظّف اللي بيقبض 5 آلاف جنيه - هل هوّا بذل مجهود مقابل ال 5 آلاف كلّهم ؟!

لأ طبعا

-

لو وظيفة مجهودها 5 آلاف - ومعروض فيها راتب 5 آلاف - ما حدّش هيروحها - ولّا إيه ؟!

الموظّف بيروح الوظيفة اللي راتبها 5 آلاف - عشان هوّا شايف مجهودها 3 أو 4 آلاف - وهوّا هيكسب منها ألف أو ألفين جنيه صافي

طيّب المكسب دا مقابل إيه ؟!

المكسب دا هو رزق مباشر ليك

-

إنتا سعيت سعي وبذلت مجهود ب 4 آلاف - فجولك ال 4 آلاف ( هنقول مقابل سعيك - مع إنّهم مش كده ) - وجالك 1000 جنيه كده لا محلّ له من الإعراب من منظور السعي

ال 1000 جنيه ده هو رزق مباشر من الله سبحانه وتعالى ليك

-

طبعا ما حبّيتش أستشهد بأمثلة أخرى على رزق ( الفلوس ) اللي بيجيلك بدون سعي

زيّ إنّك تلاقي فلوس مثلا

لإنّ الناس هتقول دي حالة استثنائيّة

لكن حاول كده تنقض الحالات المذكورة في البوست

أقول لك - أنقض حالة الميراث فقط - إن استطعت !!!

-

الإنسان يبقى عايش طول عمره في زحام من نعم الله سبحانه وتعالى عليه ( بما فيها الفلوس )

نعم بتجي له بأكبر بكتير من سعيه

فيفتكر فقط ال 1 % اللي جوله بسعيه - ويتناسى الباقي

ليه ؟!

عشان دول اللي بيحسّ فيهم بإنّه هوّا اللي ( بيرزق نفسه ) والعياذ بالله

وبينسى ال 99 % من الأرزاق ( بما فيها الفلوس ) - اللي جات له بدون سعي - لإنّ دوال اللي هيفكّروه ( بربوبيّة ربّنا ) سبحانه وتعالى عليه - وهيفكّروه ( وبعبوديّته ) - وهوّا لا حابب كلمة الربوبيّة ولا العبوديّة

-

كَلَّا إِنَّ الإِنسَانَ لَيَطْغَى \* أَنْ رَآهُ اسْتَغْنَى

-

ووقت ما الإنسان يظبّط عقيدته - ويدرك أنّ الأرزاق من الله سبحانه وتعالى بغضّ النظر عن السعي والأخذ بالأسباب - تلاقيه يطبّق ده على كلّ الأرزاق - ما عدا الفلوس

فيقول - الفلوس دي بقى بالذات - ربّنا مش بيعطيها ليّا إلّا بسعيي الشخصيّ ومجهودي الشخصيّ !!

-

بلاش تنتقل من حالة ضعف الإيمان - لحالة تانية من ضعف الإيمان

حالة ضعف الإيمان الأولى - هي أن تظنّ أنّ جميع الأرزاق مرتبطة بالأسباب

حالة ضعف الإيمان الثانية - هي أن تظنّ أنّ هناك أرزاق كثيرة غير مرتبطة بالأسباب - لكن رزق ( الفلوس ) تحديدا - مرتبط بالأسباب

-

بينما الإيمان الكامل هو أن تعتقد أنّ جميع الارزاق ( بما فيها الفلوس ) - هي أرزاق مباشرة من الله سبحانه وتعالى

وأنّ السعي هو أمر إلهيّ - ننفّذه لأنّه أمر - وليس لأنّه هو الذي يصنع الرزق