[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWgRlGGxtPW2LZc2rSMRaRfaPgtTP2KWiAmcX0ND1F491QVV8aH09Rzt72FDS-7P_kxQ8kFRI9WnFch2FWrcL2-ZtwMXGzHfE6JbU8a9KnXEtnirBqAczDRrUGOy1c3rhee_0yW0kSRWyIqLzFd5iKqPWSO8yxlSUSfyPKuirClWj1MUJ68Z42AdKf51Fb-Sk8&__tn__=*NK-R)

-

لو اعتبرت إنّك فاشل عشان السوق وحش

فالحلّ هو إنّنا نعمل لحضرتك سوق حلو - أو إنّ حضرتك تكمّل في فشلك

-

لو اعتبرت إنّ العملاء وحشين - فالحلّ إنّنا نجيب لحضرتك عملاء من كوكب تاني

-

بالعقل كده وبالمنطق - حضرتك قدّامك حاجة من الاتنين

-

1 /

إمّا إنّك تكمّل فاشل بسبب السوق والعملاء - لكن المحصّلة إنّك هتبقى فاشل

-

2 /

أو تظبط نفسك على نغمة السوق - وعلى نغمة العملاء

-

السوق زيّ الفرخة اللي بتدبحها وبتنضّفها - مستحيل تتّاكل كده !!

-

تخيّل رجعت لزوجتك آخر النهار - ما عملتيش الفرخة ليه ؟! - فقالت لك - دي فرخة وحشة - كلّها ريش

-

حتّى لمّا فتحت بطنها من جوّه - لقيت كلّها قرف

-

ده اللي حضرتك بتعمله لمّا بتقول السوق وحش

-

بينما السوق ده تقدر حضرتك ( بتعاملك معاه ) تعمل منّه أحلى فراخ وشوربة

-

العملاء وحشين - ماشي - لكنّهم معاهم فلوس - واحنا عاوزين ناخد منهم الفلوس دي

إيه رأيك نقول عليهم وحشين - ونعاقبهم بإنّنا ما ناخدش فلوسهم ؟!

-

إحنا لمّا بنقول لك العميل على حقّ - بنقول لك ( داديه عشان تاخد منّه فلوس ) - بسّ ما ينفعش نقولها لك بالوقاحة دي يعني - فبنغلّفها لك بكلمة ( العميل على حقّ )

تيجي حضرتك تتخانق معانا عشان بنقول لك خد فلوس

عنّك ما خدتها يا سيدي - ولا تزعل

-

نفس العميل ده اللي كان بيشتري منّك جزمة مثلا - وقلنا لك إنّه على حقّ عشان تاخد منّه فلوس - وخدتها

نفس العميل ده لو طلع من عندك ودخل محلّ تاني يشتري قميص مثلا - واختلف مع البيّاع - فانا بقول لك هوّا مش على حقّ ولا حاجة - طالما اللي هيخسر فلوسه هوّا حدّ تاني مش انتا

-

فحضرتك احتار واختار يعني

-

السوق اللي مش عاجبك ده - فيه غيرك بيعمل منّه ملايين

فكّر كده

فكّر ازّاي تاخد الفلوس دي ( وبالحلال طبعا )

لكنك حضرتك محتاج جنب الحلال ده - القليل من الحكمة