[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXaGq9Ke6KkOCg21MfMQS3kdFEx7RXxdAGrnCo8kOuYb4Q4xiHp6XmR4pqzmddRes9YcxGfZqrD-p0zDKygHMDOpYkE9KV4JSKpOnhgpffFxzTBzaHF4O08zx8VSIVFCZAHWNZ0x2F1502mKbIFMgQPUUuBkyB29E3AXxTy7lj5ui1XpjmURd6PoVv4rKWgJL8&__tn__=*NK-R)

-

إختار من الوسط المحيط بيك - غالبا أسرتك - أعمامك وأخوالك - وممكن أبوك - وجدّك - مقاييس للمستقبل

-

يعني إيه ؟!

يعني بتشوف حدّ وصل 50 سنة - أو 60 سنة - وتلاقيه متفاجيء باللي حصل معاه في الدنيا - وبالوضع اللي هوّا وصل ليه وما كانش متوقّعه

-

ف أنا بقول لك - إنتا مش محتاج توصل للسنّ ده عشان تتفاجيء

-

هاعمل إيه يعني - هاعرف الغيب ؟!

لأ - مش هتعرف الغيب - ولكن إنتا مثلا عندك 30 سنة - عاوز تعرف هيحصل لك إيه وانتا عندك 40 و 50 و 60 سنة

خد أخوك الكبير مثلا مقياس على سنّ ال 40

خالك مقياس على سنّ ال 50

عمّك مقياس على سنّ ال 60

واقعد إدرس حالة كلّ واحد من دول عاملة ازّاي

-

هتلاقي نفسك في سنّ ال 30 مثلا متزوج وعندك طفل

-

أخوك الكبير في سنّ ال 40 متزوّج - وعنده 3 أطفال - منهم 2 في ثانوي - وواحد في إعدادي

ف هتعرف إنّك مطلوب منّك بعد 10 سنين تتعامل مع الموقف ده ( بالتزاماته الماليّة أقصد )

ف مش هتستنّى لمّا تبقى في ال 40 وتشتكي

-

خالك في سنّ ال 50 عنده 3 أولاد في الجامعة - منهم اتنين في كلّيّات عمليّة محتاجين مصاريف للأدوات وكده

-

ف مش هتنتظر لمّا توصل لسنّ ال 50 - وتحتاس في مصاريف ولادك - هتبدأ من دلوقتي تأهّل نفسك إنّك في سنّ ال 50 يكون عندك دخل يكافيء المتطلّبات دي

-

عمّك في سنّ ال 60 جوّز واحد من عياله - صرف على جوازته كلّ ما يملك - وعنده لسّه 2 مش عارف يجوّزهم ازّاي !!

-

مش بقول لك شيل همّ المستقبل من النهارده - ده غلط - وربّنا سبحانه وتعالى حذّرنا منّه في قوله تعالى

الشيطان يعدكم الفقر ويأمركم بالفحشاء

-

أنا مش بقول لك هتبقى فقير - ولكن بقول لك المواقف دي هتقابلك - ف بدل ما تتشائم منها - أو تدفن راسك في الرمل وتتهرّب منها - شوف ممكن تعدّل إيه من سلوكك دلوقتي عشان ما تقعش في الموقف ده

-

وانتا أكيد عندك حاجات كتير في سلوكك محتاجة تتعدّل - بسّ انتا ما بتعدّلهاش لإنّك مش شايف اضطرار لتعديلها

ف لمّا هتشوف نماذج الناس اللي سبقتك وكان عندهم نفس السلوكيّات - وسلوكيّاتهم دي وصّلتهم لإيه - هينشأ عندك الاطرار للتعديل

-

أخوك اللي عنده 40 سنة كان شغّال في عمل بدنيّ وهوّا قدّك - دلوقتي قوّته بتقلّ وجسمه بيضعف - ممّا يؤثّر على شغله - بينما هوّا فنّيّا بيزداد شطارة - لكن جسمه ما بقاش مساعده

-

ف هتعرف إنّك من النهارده لو انتا شغّال في شغل بدنيّ - ف لازم تتحوّل ل مقاول - وتجيب تحت إيدك صنايعيّة - بحيث همّا يدّوا الجزء البدنيّ - وانتا تدّي الجزء المهاريّ فقط

-

خالك اللي عنده 50 سنة كان شغّال في الخليج ورجع مع موضوع السعودة والاستغناء عن الأجانب - ف تعرف إنّك لو شغّال في السعوديّة ممكن تتعرّض لنفس الموقف ده

-

رجع هنا محاسب مثلا بخبرة كبيرة جدّا - إكتشف إنّه في مصر بيسمّوه أوفر كواليفايد

يعني شاطر أكتر من اللزوم - ف هياخد مرتّب أكتر من المتاح

-

إحنا معظم شركاتنا شركات صغيرة محتاجين محاسب خبرة من سنة ل 10 سنين

فيما فوق ذلك هتبقى مدير حسابات - محتاجاك شركة متوسّطة عندها 5 محاسبين وانتا هتديرهم

فوق من كده هتبقى مدير ماليّ - محتاجاك شركة كبيرة بتدير ملايين أو عشرات الملايين

-

ف من النهارده تأهّل نفسك إنّك حتّى لو هتكمّل في الوظيفة - ف لازم تعرف إنّ الوظيفة دي درجات في سلّم - مش كفاية أبدا إنك تكون محاسب كده وخلاص

-

وتعرف إنّ الوظيفة الدنيا ماشية فيها بالعكس - كلّ ما تزيد خبراتك وقدراتك - هتقلّ عدد الفرص المتاحة ليك لتشغلها كموظّف

-

عمّك اللي عنده 60 سنة - كان شغّال في الحكومة بيقبض 10 آلاف جنيه في الشهر مثلا - طلع ع المعاش - فجأة بقى بيقبض 2000 جنيه - ف تعرف إنّ موضوع إنك توصل لحافّة المعاش دا مستحيل - لازم تعمل شغلانة تكمّل معاك بعد ال 60 وال 70 وطول ما انتا عايش

-

أنا شخصيّا حاطط ناس معيّنين قدّام عيني - بقول ( مش عاوز ابقى زيّ ده )

-

الناس دي ليها فضل كبير جدّا عليّا - أكتر من اللي بقول انا عاوز أبقى زيّهم

-

وأختم بموقف شخصيّ حصل معايا - وكان الحلّ الذهبيّ فيه هوّا موضوع ( هنبقى فين كمان 10 سنين ده )

-

في مرّة من المرّات - وفي خلاف عائليّ كبير جدّا كان واصل لحافّة الطلاق

وحمايا اللي طول الوقت بيكون عاقل وبيلمّ الموضوع - لقيته هوّا كمان متربس دماغه على الطلاق !

-

فقلت للعيلة كلّها لو سمحتوا اتفضّلوا عاوز اقول كلمتين لحمايا

-

و قلت له - خلّينا اتطلّقنا دلوقتي - تعالى نشوف كلّ فرد من العيلة هيكون فين كمان 10 سنين أو 15 سنة

-

إنتا وحماتي هتكونوا متتوا

أخو زوجتي هيكون كبر ومشغول بولاده - كذلك أختها

أنا هكون اتجوّزت

بناتي هيكونوا اتجوّزوا

بنتك بقى هتكون فين ؟!

-

هتكون واحدة ستّ قاعدة لوحدها بين 4 حيطان - لا أبّ ولا أمّ ولا أخّ ولا أخت ولا زوج ولا ولاد - لو ماتت مش هيعرفوا إنّها ماتت إلّا لمّا ريحتها تطلع

-

أنا خايف على بنتك أكتر منّك - ولو انتا خايف على مصلحة بنتك - شيل من دماغك موضوع الطلاق دا خالص

-

الراجل خد الكلمتين دول زيّ دشّ الميّة الساقع في فجر يوم شتويّ ماطر - ورجع لعقله - وبدأ يهدّي زوجتي لحدّ ما الموقف عدّى الحمد لله - ورجعت الدنيا زيّ الأوّل وأحسن الحمد لله

-

ف نظريّة ( هنبقى فين كمان 10 سنين دي - و 20 سنة - و 30 سنة ) هي نظريّة ذهبيّة

-

وزيّ ما قلت لك - إنتا مش هتعرف الغيب - لكن هتقدر تشوف نماذج لناس في الأعمار دي قدّام عينك

وهتعرف كلّ عمر من دول متطلّباته إيه وظروفه إيه

-

ولست بعلّام الغيوب وإنّما - أرى بلحاظ الرأي ما هو واقع