هل راس المال جبان ؟

لأ

.

إزاي بقى . دا احنا طول عمرنا بنسمعها كده

عادي . ما انتا طول عمرك بتسمع حاجات غلط أكتر ما بتسمع حاجات صح

أمال ليه الفشلة أكتر من الناجحين ؟!!

ما هو بسبب كده

.

راس المال حريص

حريص إنه يتصرف ( في اتجاه الهدف )

.

إتكلمنا قبل كده عن ( البخل التكتيكي )

بمعنى إنه مش من الكرم إنك تصرف مليم في غير اتجاه الهدف

ومش من البخل إنك ما تصرفش مليم في غير اتجاه الهدف

.

كذلك راس المال

.

المستثمر اللي مش شايف وحاسب الربح من شراء ماكينة ب ١٠ آلاف جنيه . فما اشتراهاش

هوا هوا نفس المستثمر اللي لما بيبقى شايف وحاسب الربح من شراء ماكينة ب ١٠ مليون جنيه . هيشتريها

مش هيقول لأ انا جبان فمش هاشتريها

.

الموضوع مش موضوع شجاعة وجبن

الموضوع موضوع حسابات

.

ولو هنرجح الموضوع

فالترجيح هيروح أكتر لاتجاه الشجاعة . مش الجبن

.

يعني المستثمر المخضرم لو شاف ٥٠ ٪ مؤشر إيجابي للخطوة . هياخدها

لو مخضرم أكتر . هياخد الخطوة لو شاف ٣٠ ٪ مؤشر إيجابي

ولو مخضرم أكتر وأكتر . هياخد الخطوة بمجرد ما يشوف ١٠ ٪ فقط مؤشر إيجابي

.

وفيه مستثمرين بيوصلوا لإنهم يستثمروا في ١٠٠ مشروع . وعاملين حسابهم ٩٩ مشروع منهم يفشلوا . وواحد يكسب يعوض خسارة ال ٩٩ . ويحقق ربح ١٠٠٠ مشروع

دول بقى طلعوا من مقياس الخضرمة

.

إيه ده . دانا اعرف مستثمرين ما بياخدوش خطوة إلا لما يشوفوا ٩٠ ٪ مؤشر إيجابي

أيوه . ما ده سببه إنك ما بتشوفش مستثمرين مخضرمين أساسا

هما اصحابك اللي بتقعد معاهم ع القهوة بالليل دول حسبتهم مستثمرين ؟

ومخضرمين كمان ؟!!

.

دول مستثمرين غلابة . فقاعدين يحسبوها بوجهة نظر تشاؤمية

ويقول لك ما هو راس المال جبان

كلمة كده سمعها من آبائه الأولين . وما فكرش فيها . واهي ماشية وخلاص

.

مع إن الحقيقة إن البيزنس مبني على التفاؤل

.

هوا مش هندسة . الهندسة مبنية على التشاؤم

.

وهوا مش دراسات . الدراسات مبنية على الحيادية

.

لكن البيزنس . مبني على التفاؤل

.

محدثين الاستثمار بيقولوا ( راس المال جبان )

في حين إن المستثمر المخضرم يعرف إن راس المال حريص

والأخضرم من اللي فات بيعرف إن ( راس المال . مخاطر )

.

ويفوز باللذات كل مغامر . ويموت بالحسرات كل جبان