باتفرّج على بودكاست لواحد ملياردير

بيقول إنّه بدأ من الصفر

واتعرض عليه مشروع كان محتاج 30 مليون دولار

فاجتهد وعمل نفسه بنفسه والكلام ده

-

نفسي أعرف إيه العيب إنّك تكون وارث - وتقول إنّك خدت ميراث عيلتك كبّرته من عشرات الملايين لمئات الملايين

ما ده إنجاز على فكرة

-

ولّا هوّا ما يبقاش إنجاز إلّا لو بدأت من الصفر ؟!

-

ما فيه ناس بتاخد ثروة عيلتها من عشرات الملايين توصّلها لمديونيّات

-

المشكلة مش في الكوميديا - المشكلة إنّك لمّا بتشيل فصل من القصّة وبتعدّي عليه بالسرعة دي - بتعمل خلل عند الشباب اللي لسّه باديء - إنّه بيقول لنفسه إنّه ممكن تبدأ من الصفر وتوصل لمئات الملايين - ولو ما عملتش كده - يبقى العيب فيك

-

مهما كنت عبقريّ - فالربح ليه منحنى

-

اللي بدأ من الصفر ممكن يوصل لعشرات الملايين - لمئات الملايين - لكن لازم ليه سقف هيوصل له

-

مش عشان إمكانيّات ذكائه - ممكن يكون عبقريّ

ولكن عشان إمكانيّات معرفته ( تعليمه وخبراته ) - وعشان إمكانيّات صحّته - وإمكنيّات عمره

-

ما انتا على ما تظبط إمكانيّات عقلك لو كانوا أهلك فقراء - هتكون بين ال 30 وال 40

فأصبح كده كده المنحنى بتاعك هيبدأ بأوّل مليون وانتا عندك 35 أو 40 سنة

-

إزّاي عاوز المنحنى بتاعك يكون زيّ منحنى واحد بدأ في ال 25 - بنصف المعلومات والخبرات اللي انتا وصلت لها في ال 40 - من خلال تعليم أهله ليه - وإعطائهم خبرات ليه

-

الشاب ده باديء المنحنى عند 20 أو 25 سنة - بعشرات الملايين - وبنصف معلومات وخبرة

وبشركة - أو شركات - قائمة ومستقرّة وكلّ موظّف عارف شغله فيها

وبعلاقات بتفتح له اقفال - وبتجيب له فرص

-

هتقارنه ازّاي بحدّ باديء في ال 35 أو ال 40 - بمليون واحد أو اتنين

ولسّه هيقعد له 3 أو 5 سنين يناهد في موظّفين عشان يحوّلهم لشركة منتظمة ؟!

وهتقابله الاقفال اللي ماعاهوش علاقات تفتحها - وهيحارب عشان يجيب فرص من غير علاقات

-

فيه قيود طبيعيّة ما ينفعش تكابر معاها - الموارد زيّ الطبيعة - زيّ الزلزال والإعصار - ما ينفعش تكابر معاها

-

فما تظلموش الشباب معاكم لمجرّد إنّ عندكم كبرياء بيمنعكم تقولوا إنّكوا بدئتوا بثروات عائلاتكم !!