رفعنا الصورة دي امبارح عشان نشوف تعليقات الناس عليها

لكن للأسف معظم الناس ما وصلتش للهدف الأصليّ المقصود من هذه الصورة

فخلّينا النهارده نوضّح إيه أهمّ الاستدلالات من الصورة دي

-

أوّلا /

أكبر دول مستوردة في العالم هي ( أمريكا - الصين - ..... )

إذن

حضرتك يوم ما تحبّ تصدّر - يبقى أوّل دول تستهدفها هي أمريكا والصين

-

معظم الناس عقلها ما راحش للفكرة دي -اللي هوّا انتا عاوزني أنا أصدّر لأمريكا والصين - دانا غلبان

-

تبقى الإحصائيّة بتقول له إنّ دي أكبر دول مستوردة في العالم - لكنّه يتعامى عنها تمامااااااااا - ويخضع لإيه ؟! يخضع لمؤثّر نفسيّ - مؤثّر نفسيّ فقط

-

أيّام المغول - كان الجندي المغوليّ يقابل جماعة من المسلمين وهوّا ما فيش معاه سيف - فيقول لهم اقفوا مكانكم لحدّ ما أروح اجيب سيف - فيقفوا مكانهم - فيروح يجيب سيف وييجي يقتلهم !!!

طيّب ليه همّا ما قتلوهوش ؟!!! هوّا ما فيش معاه سيف - وهمّا أكتر منّه

طيّب ليه ما جروش حتّى ؟!!!

-

دا بالظبط اللي حاصل حاليا - تبقى الإحصائيّة بتصرخ وبتقول لك أكبر دولة مستوردة في العالم هي أمريكا - لكن خيالك مقفول تماما عن فكرة التصدير لأمريكا

-

كذلك الصين - فيه شركات مصريّة كتير بتصدّر للصين - أنا شخصيّا قعدت مع صاحب شركة قال لي أحسن شغل تصدير عملته كان للصين - 1.4 مليار إنسان يا هندسة - سوق مهول

-

لكن بردو انتا خيالك عمره ما هيروح لإنّك تصدّر للصين - ولا حتّى هتسأل أصدّر لها ازّاي

إنتا عندك حاجز وهميّ

-

عملوا تجربة جابوا فيها برطمان - وحطّوا فيه براغيت - وقفلوا البرطمان عليهم - وسابوهم فترة

البراغيت بقت تنطّ - تخبط في الغطاء - وتنزل تاني

-

بعد فترة - فتحوا غطاء البرطمان - وكانت النتيجة إنّ البراغيت فضلت تنطّ داخل البرطمان وما تطلعش منّه !!! لإنّهم متخيّلين إنّ الغطاء ما زال موجود !!!

-

دي حواجز وهميّة - وللأسف الناس بتخضع ليها زيّ البراغيت بالظبط !!!

-

السبب الثاني من إنّك بتصرف نظر عن التصدير لأمريكا والصين - هو إنّك متخيّل إنّ دي دول متقدّمة - تبقى أكيد بتستورد خامات - وتصنّعها - وتصدّرها في صورة منتجات تامّة

-

والسؤال هو ( حضرتك جبت التصوّر ده منين ؟! )

-

أقول لك أنا ؟!

حضرتك جبت التصوّر ده من فكرة ( أمريكا التي في خاطري وفي فمي )

-

يعني انتا بتبني تصوّرك عن الدول المتقدّمة - بناءا على ما تتخيّله أنت عن الحالة التي يجب أن تكون فيها الدولة المتقدّمة - مش بناءا على الحقيقة اللي فيها الدولة المتقدّمة بالفعل

-

فانتا خيالك بيقول لك إنّ المفروض الدولة المتقدّمة دي تكون بتستورد خامات وبتصدّر منتجات

فخلاص بتقوم طابع ده على الواقع - وصانع واقع افتراضيّ من خيالك الخاصّ إنّه أكيد دي دول مش بتستورد منتجات - دول بيستوردوا خامات فقط - وأنا ما بصنّعش خامات - يبقى دول مش عملائي

-

بينما الحقيقة إنّ أمريكا والصين بيستوردوا منتجات عادي

بدليل !! إنّ رقم الواردات والصادرات متقارب عندهم

-

يعني !

لو همّا بيستوردوا خامات وبيصدّروا منتجات - هتلاقي رقم الصادرات أضعاف رقم الواردات

لإنّهم بيستوردوا خامة بدولار - يصنّعوها ويصرفوا عليها دولار ويبيعوها ب 3 دولار على الأقلّ - يبقى المفروض تلاقي رقم الصادرات أكبر بمراحل من رقم الواردات

بينما الحقيقة مش كده - الأرقام قدّامك اهي - همّا في الحقيقة بيستوردوا خامات ومنتجات - وبيصدّروا خامات ومنتجات عادي جدّا

-

أنا أيّ منتج بادخل اشوف إحصائيّات استيراده وتصديره من موقع تريد ماب - بشوف في الأوّل مين أكبر مستوردين ومصدّرين ليه على مستوى العالم - حتّى لو النقطة دي مش داخلة في دراستي - لكن من باب الفضول

-

دايما بلاقي أمريكا في قمّة قائمة المستوردين لهذا المنتج !!

شباشب بقى إندومي بسكويت - هتلاقي أمريكا أكبر دولة بتستورد أيّ حاجة - حتّى لو كانت سجاجيد صلاة !!!

-

النكتة إنّ أمريكا لمّا بتستورد حاجة - بتستوردها غالية جدّا

يعني اللي يخلّيك تصدّر منتج لليبيا مثلا أو السودان و العراق بدولار - لو صدّرته بجودة أعلى شويّة لأمريكا - يعني هيكلّفك 2 دولار - هتبيعه لأمريكا ب 5 دولار - هياخده التاجر الأمريكيّ يبيعه للشعب الأمريكي ب 15 دولار

-

همّا متفاهمين على ده - الحاجة اللي بدولار هنا - هتلاقيها ب 15 دولار هناك عادي - والشعب بيشتريها عادي - همّا متفاهمين على ده

وساعة الشغل اللي هنا بدولار - عندهم ب 15 دولار عادي

فهمّا بيقبضوا كتير جدّا - وبيشتروا الحاجات غالية جدّا - وآخر الشهر مرتّبهم بيخلص عادي - عشان ينزلوا الشغل تاني طبعا - دا سيستم يا باشا

-

والأنكت من كده إنّه ممكن يشتري الحاجة دي - ويرميها وهيّا لسّه شغّالة - ويشتري حاجة تانية عشان بسّ تغيير في الشكل

شعب عويل مستهلك بشكل جبّاااااااااار

تقوم تسيب كلّ ده - وتحرق جاز مع الدول اللي ضاربها السلك أصلا - الناس اللي لو اشترت منتج مش هترميه إلّا لمّا يبوظ - ولمّا يبوظ بيصلّحوه أصلا

-

تاني بعيد وبكرّر - إنّ الحاجز اللي عند الناس هو حاجز وهميّ

زيّ القيد الوهميّ اللي كان بيقيّد الناس أمام الجنديّ المغوليّ

-

أنا شفت فيديو لفارس ساحب حصان من غير لجام !!!

الفارس فقط ماشي قدّام الحصان - وحاطط إيده مكان اللجام - والحصان ماشي وراه كإنّه مربوط في لجام فعلا - بينما ما فيش لجام ولا حاجة !!!

-

أخيرا بالنسبة للنقطة الأولى والأهمّ - شوف باقي سلسلة الدول المستوردة - هتلاقيهم كلّهم دول متقدّمة - استهدف دول في تصديرك بردو - مش أمريكا والصين بسّ يعني

-

الاستدلال الثاني من نفس الجدول - إنّ ما فيش حاجة اسمها إنّ التصدير حلو والاستيراد وحش

مين قال ده ؟! وقاله فين في صفحة كام في كتاب الاقتصاد ؟!!!

-

أيّ دولة في العالم بتستورد عادي وبتصدّر عادي

لو قدّامك فرصة للاستيراد - استورد - إنتا كده مش خاين للوطن ولا حاجة

-

وأنا كحدّ بتاع صناعة - هشجّعك جدّا

لإنّك لمّا تستورد النهارده - بكره هيبقى معاك راس مال - وهتبتدي تحسّ إنّك بتستورد الحاجات بأغلى ممّا تتكلّف - فهتجيلي عشان تصنّعها بشكل محلّيّ - وانتا معاك راس المال الكافي لعمل المصنع

فلو عاوز تستورد النهارده - أنا بشجّعك بشدّة - كلّها سنتين تلاتة وتجيلي عشان تصنّع - نظريّة التوستر

-

الاستدلال الثالث /

إنّ مصر مش دولة مستورد ولا حاجة

لإنّه ببساطة - هنستورد منين يا حسرة ؟!! إحنا ما عاناش فلوس نستورد بيها أصلا - هههههههه

-

إحنا كلّ وارداتنا شاكب راكب بمواصلاتنا لا تتعدّى ال 100 مليار دولار

بينما أمريكا بتستورد قدّنا ب 33 مرّة !!!

-

فإذا علمت أنّ عدد سكّان أمريكا قدّنا 3 مرّات فقط

فده معناه إنّ المواطن الأمريكيّ بيستورد 11 ضعف ما يستورده المواطن المصريّ - وفي الآخر يقولوا علينا احنا شعب مستهلك !!!

-

فبلاش جلد للذات

أيوه عاوزين نصدّرأكتر؟! أيوه فعلا

لكن ده من منطلق إنّنا عاوزين نكون أحسن - مش من منطلق إنّنا شعب عويل وما بيشتغلش

-

المفاهيم دي محتاجة تتظبّط عند الناس - فنفسيّة الناس تتحسّن

-

بدل ما همّا منقوعين في النكد - فبتكون النتيجة إيه - نكد هيجيب إيه ؟! بيجيب خمول وعجز والناس تقعد في مكانها أكتر وما تشتغلش !!!