الطريق من نزلة الإقليمي للمنصورة حاليا بيتعمل له ازدواج

طريق جديد شرق الرياح التوفيقي مخطط يكون اتجاه واحد من بنها للمنصورة

والطريق القديم مخطط يكون اتجاه واحد من المنصورة لبنها

.

كنت راجع من العاشر النهارده . فخدت الطريق الجديد كالمعتاد

الطريق جديد وواسع وشبه فاضي . فكنت ماشي بالعربية بسرعة

ولاحظت في الجانب الآخر الناس الملتزمين بالرجوع من الطريق القديم متكدسين عند كمين كفر شكر وكمين ميت غمر

فده شغل بالي بالأفكار التالية

.

أولا /

الطريق الجديد ده عرفته بالاستكشاف

كنت بانزل امشي عليه . وأحول للطريق القديم من أول بلد

تاني مرة أسوق لتاني بلد . لقيت الوصلة شغالة . أحول من عند تاني بلد

تالت مرة أطول لتالت بلد . لقيت الوصلة مقفولة . أرجع

وبعد شهر أجرب تاني

.

وبعدين بطلت اعمل كده . بقيت بسوق على الطريق القديم . وأبص الناحية التانية . لقيت عربيات ماشية عليه . تبقى الوصلة دي اشتغلت

.

ثانيا /

الطريق الجديد ده العربيات ماشية عليه رايح جاي . وبسرعتها . فاللي هيعمل عليه حادثة !!

.

غير الطريق القديم . هوا مكسر أصلا . فما فيش جري . دا غير إن العربيات ماشية فيه اتجاه واحد

.

ثالثا /

الطريق الجديد لسه ما فيش عليه نور

.

رابعا /

الطريق الجديد كل يوم بحال . الطريق فيه شغل في أكتر من منطقة . فيوم تلاقي كوبري شغال . وتاني يوم الكوبري وجنب الكوبري مقفولين . تقوم تلف وترجع . وتالت يوم الكوبري مقفول وجنب الكوبري مفتوح . فتمشي من جنب الكوبري بدل ما تطلعه

.

خامسا /

الطريق فيه وصلات مكسرة جدا . بس بتضطر تمشيها

.

في المحصلة . الطريق الجديد أسرع . مخاطرته كبيرة . لكن لو انتا بتسوق من زمان . هتنتبه لمخاطره

.

الطريق القديم بطيء ومكسر . لكن مضمون

.

إنتا محتاج عشان تمشي على الطريق الجديد الآتي

.

أولا /

إن يكون معاك عربية . لو انتا راكب ميكروباص . فالقرار لسواق الميكروباص

.

ثانيا /

الخبرة الشخصية . أو مراقبة خبرات الآخرين

.

ثالثا /

مهارة السواقة

.

رابعا /

المخاطرة بحادثة على طريق العربيات ماشية فيه بسرعة وفي اتجاه معاكس

.

خامسا /

المرونة في التعامل مع طريق كل يوم بحال . والتعلم المستمر وتحديث بياناتك عن مدى وصول أعمال الإنشاءات في الطريق

.

سادسا /

تقبل المشاكل في بعض الوصلات في الطريق مقابل إن المحصلة لصالحه في الوقت

.

سابعا /

الاعتماد على نور عربيتك . ما فيش نور على الطريق

.

ثامنا /

المخاطرة بوجود حد يثبتك بالعربية بالليل لوحدك

.

تاسعا /

المخاطرة بتعطل العربية في طريق ما فيش عليه خدمات

.

عاشرا /

تعرف إمتى تناور بين الطريق الجديد والقديم . إيه الوصلة اللي ممكن تسيب فيها الطريق الجديد وتمشيها على الطريق القديم . وبعدين ترجع للطريق الجديد تاني

.

أخيرا /

مستخدمو الطريق القديم هما الأكثر . كانوا واقفين متعطلين عند كمين كفر شكر وكمين ميت غمر . وبيبصوا على العربيات اللي بتجري على الطريق الجديد وبيقولوا عليهم

أولا /

يا بختهم . معاهم عربيات . تلاقي امهم هيا اللي جايباها لهم

.

ثانيا /

دول ناس من أهل البلاد اللى في الناحية التانية . فحافظين الطريق ده

.

ثالثا /

دول ناس متهورين . بيخاطروا يعملوا حادثة على طريق سريع ومزدوج زي ده ليه

.

رابعا /

أكيد دول عاملين جريمة وبيهربوا من الكماين

.

خامسا /

لما يعدوا جنب حتة من اللي الطريق الجديد فيها سالك يقولوا . يا بختهم . طريقهم سالك

.

سادسا /

لما يعدوا جنب حتة من اللي الطريق الجديد فيها مكسر يقولوا . شوفوا المجانين . سايبين الطريق اللي شغال . وماشيين على طريق مكسر

.

سابعا /

لما يدركوا إن اللي خدوا الطريق الجديد وصلوا أسرع . يقولوا [#حظوظ](https://www.facebook.com/hashtag/%D8%AD%D8%B8%D9%88%D8%B8?__eep__=6&__cft__%5b0%5d=AZWWIgHKYeuljY5fVNWi_EvUCbBc3i1aDMHCHe0M80JBIy-u_Gb5lJgjMyLbzeU--RfBNbSq6oUJb4FKmmiVMu9megVl5_jM_YsnU1e2ZQl6eNYyGh953DR2uS9xTXIRUUr4kWE49CgPk9whd9SU8Gim0t7E7wSi_dHcbrWEFSWjc20Ji8R_dPx6UC3P23vkpEA&__tn__=*NK-R)