[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUIIHuBerNjZTzQPcbLueS3XFF2bfc0ckb_EXHYSj569Sz-LWbUlAxebLDhSdSL8g6p3zsr5ShZkURSJCq6CMYCo3ScDrQmt8uU_Hfs8XhhknExftQg4YADcbyvOSLEHFuDaO13K0-ZnFTrxkqxtq5azySpX9DTN83lcYFW2RQcTnZjRFxcO1v38f97fcdvOgk&__tn__=*NK-R)

-

قيس معدّل تضاعف رأس المال عندك

وحطّ تارجت دايما لمضاعفة رأس المال

-

يعني

اسأل نفسك

أنا شغّال دلوقتي في 2 مليون مثلا

إمتى كانوا مليون ؟!

-

المفروض الموضوع ده ياخد من 3 ل 5 سنين أيّا كان الوضع

يعني لو شغّال في 100 مليون - فلازم تخلّيهم 200 مليون في من 3 ل 5 سنين

-

قيس المؤشّر ده - المؤشّر ده مهمّ جدّا

-

ولو بدأت حساباتك النهارده ولقيت مثلا مرتّبك 5 آلاف جنيه - يبقى لازم خلال من 3 ل 5 سنين يكون مرتّبك 10 آلاف

-

طبعا كلّ شيء يخضع للأرزاق ونعم بالله - أنا باتكلّم هنا عن الأخذ بالأسباب

-

وده تكنيك مهمّ جدّا ليك عشان تفضل طول الوقت ( مشتعل )

لو ما كانش المؤشّر ده قدّام عينك - هتفضل تحرت في البحر طول عمرك

-

أنا فاكر إنّ أوّل مرتّب شهر خدته كان 1000 جنيه سنة 2010

حطّيت تارجت بعدها إنّي أكسب 1000 جنيه في يوم

فضل التارجت ده يؤلمني حوالي 7 سنين

لحدّ ما جيت في ليلة ونسّقت لمحاضرتين في شركتين ( كنت محاضر لأحد البرامج الهندسيّة وقتها )

كلّ محاضرة ب 500 جنيه

جيت بالليل قلت خلاص - هاعمل بكره مرتّب شهر في يوم

وحصل موقف ما - ونمت تاني يوم ما رحتش لا المحاضرة دي ولا المحاضرة دي - هههههههههه

-

لكن فضل الهدف بتاع إنّي أكسب 1000 جنيه في يوم ده يؤلمني

كنت بأوصل ل 900 جنيه

950 جنيه

لكن مش قادر أوصل للألف

-

لحدّ ما حققته في يوم سنة 2017 تقريبا

-

أوّل ما حقّقته حطّيت هدفي إنّي ييجي يوم واكسب 2000 جنيه في يوم

وبعد كده حطّيت هدف إنّي أكسب 3000 جنيه في يوم

-

طبعا دا مش كلّ يوم يعني - هيّا بتكون أيّام معدودة - لكن الفكرة في ( القدرة على قياسها )

وده من عيوب الفريلانس طبعا - عشان كده ما أنصحش حدّ أبدا يكتفي بالفريلانس

هيّا مغرية جدّا كأرقام - لكن ما فيش فيها استدامة

-

اسألني انا - أنا اشتغلت فريلانس كتير - لو هتشتغل فريلانس يبقى لازم ده يكون وظيفة تانية بجوار الوظيفة الثابتة

لو الوظيفة الثابتة بتجيب 3000 جنيه في الشهر - فهي أفضل من فريلانس بيجيب نفس ال 3000 جنيه في يوم - لإنّ ممكن الفريلانس يفوت عليه شهرين كاملين ما يشتغلش !!!

-

نرجع للفكرة

الفكرة هي في ( القدرة على القياس )

الفكرة مش في حساب الأرباح قدّ ما هي ( مراقبة الأرباح )

إنتا ممكن تكسب 100 ألف جنيه في شهر من المبيعات وتصرفهم كلّهم تاني على تطوير الشركة

لكن الفكرة في ((((( المؤشّر )))))

لإنّ المؤشّر ده هوّا اللي هيوضّح لك ( الاتّجاه مقابل القيمة )

-

يعني ممكن تجيب جون - لكن في مرماك

الجون هو القيمة - المرمى هو الاتّجاه

فمراقبة الاتّجاه أهمّ من مراقبة القيمة

-

يعني

ممكن تكون بتحرت في البحر - بتبذل مجهود جبّار - وضميرك مستريّح لإنّك بتعمل اللي عليك - بينما النتائج مسطّحة - دخلك ما بيزيدش

-

ممكن تكون بتكسب دلوقتي 50 ألف في الشهر - دول كقيمة فهي قيمة كبيرة

لكن لو حسبت الاتّجاه - تلاقي نفسك بقالك 3 سنين بتكسب نفس ال 50 ألف في الشهر

وتكتشف الحقيقة الأمرّ من ذلك - ألا وهي إنّ ال 50 ألف بتوع النهارده - همّا أساسا أقلّ من ال 50 ألف بتوع السنة اللي فاتت من حيث قوّتهم الشرائيّة

فالقيمة كبيرة - لكن بقياس الاتّجاه - تكتشف إنّ فيه مصيبة

مش دي المشكلة - المشكلة إنّك هتكون ((((( مش حاسس )))))

وده قيمة التكنيك البسيط بتاع ((((( حساب مدّة تضاعف الدخل أو راس المال ))))) اللي باتكلّم عنّه في المقال ده

-

لو ما عندكش ( مؤشّر ) تقيّم بيه نفسك - فإنتا هتقيّم نفسك من خلال ( مجهودك )

بينما إنتا مش قادر تقيّم ( نتيجة المجهود ده )

لإنّ الفلوس بتيجي وبتروح - وطالما إنتا تمام والبيت تمام يبقى سو وات

إنتا بتبذل مجهود جبّار - يبقى هتبقى مستريّح وخلاص - لإنّك ما عندكش مؤشّر تاني

-

أسهل مؤشّر هو ده - هو إنّك تاخد نقطة أساس - ألا وهي

( أنا النهارده باكسب كام - لو إنتا عندك عمل حرّ - أو أنا النهارده راس مالي كام - لو عندك بيزنس )

وتحسب ( إمتى كنت بتكسب نصف الرقم ده - أو إمتى كان راس مالك نصف الرقم ده )

-

لو لقيت التاريخ ده قديم قويّ

يعني إنتا كنت بتكسب نصف دخلك الحالي من 10 سنين مثلا

أو آخر مرّة كان راس مالك نصف الحالي كان من 10 سنين مثلا

يبقى المؤشّر ده هيكون واضح جدّا قدّام عينك - ومش محتاج فلسفة

-

ونفس المؤشّر ده هيشتغل معاك للمستقبل

يعني تقدر بسهولة تقول أنا باكسب دلوقتي كذا - أو حجم راس مالي كذا

وتخلّيك فاكر الرقم ده بتاريخ السنة دي - 2022

وتشوف إمتى هتضاعف الرقم ده

-

ده مؤشّر قويّ جدّا - والميزة إنّه ( سهل جدّا )

وهيخلّيك طول الوقت منتبه - ومطنّش التفاهات - ومركّز على تارجت بسيط وواضح

هيخلّيك طول الوقت ( مشتعل )

-

ملحوظة /

المقصود بالمضاعفة هنا هي إنّ ال 1 يبقى 2 يبقوا 4 يبقوا 8

مش 1 2 3 4