[#كلام\_المعلمة\_في\_البيزنس](https://www.facebook.com/hashtag/%D9%83%D9%84%D8%A7%D9%85_%D8%A7%D9%84%D9%85%D8%B9%D9%84%D9%85%D8%A9_%D9%81%D9%8A_%D8%A7%D9%84%D8%A8%D9%8A%D8%B2%D9%86%D8%B3?__eep__=6&__cft__%5b0%5d=AZXo5TdppS9ENrWWiQJ-UWwuV4eeIkQjAhPHkkng6jZsXBW_RwkNEpUrDgwXmnuqSC-iQHrVbOW00V8bh6DEa7vLBT26MTl3lgVeE_gCnzmrnEbvXRpqZ1gOCdmo9yvRQxG8fxC-0NFoWYPomScCXPvC1wZef4Kw-THaAtBhjlsnQlj78DwVRpd1NATLHheYLOo&__tn__=*NK-R)

-

إمبارح كنت في جلسة مع شركة صينيّة - الحاضرين كانوا أنا - والعملاء - والشركة الصينيّة - وكان معاهم مرافق مصريّ - رحت لقيته موجود معاهم

ف أنا افتكرته المترجم - ف قال لي لأ - أنا بساعدهم في تركيب مكنهم هنا في مصر

-

قعدت دردشت مع الشركة الصينيّة - لحدّ ما العملاء جم - والكلام كان عادي جدّا بيني وبين الشركة وبين الأخّ التالت

-

أوّل ما العملاء جم - لقيت الشخص ده نبرة كلامه اتغيّرت تماما - ودخلنا بقى على طريقة ( منين الشبح ) - ف العميل يقول له ( انا من جيها تخاف تجيها ) - والكلام ده - ههههه

-

تعرف سمير طيخا - لأ انا اعرف حمّو الكنّي

-

ف أنا سبت الكلام ماشي عادي جدّا - وركنت على جنب انا - والجماعة بتوع الشركة الصينيّة ركنوا جنبي - وقعدت اشرب آيس كوفي من غير سكّر - بشاليموه ورق - وكلّ اللي شاغل بالي إنّ الشاليموه الورق ده هيدوب يا جماعة - يادي السلاحف اللي كدّرتنا في عيشتنا

-

طريقة الكلام دي بيعتبرها البعض ( طريقة لإثبات الاحترافيّة )

-

حاجة كده زيّ ما المعلّمة حلويّات قالت لبوحة ( إنتا عشان تدخل ع المدبح - لازم تدخل عليهم بالكزالك والسكاكين - والجلابيّة الغرقانة دمّ )

طاب اظبطي كتافك كده يا ستّ حلويّات - اظبطي كتافك - أنا هورّيكي بوحة الصبّاح لمّا يتغندر - إوعا م العنبر - يا انا يا انتا يا محروس يا ظبع يا واكل قوت الغلابة

-

الطريقة دي ( بالطريقة دي ) بتعتبر مبالغة

-

يعني إيه الطريقة دي بالطريقة دي

أيوه - ما الطريقة دي ليها طريقة تانية صحّ هكلّمك عنها كمان شويّة

-

لكن - أنا عاوز الأوّل أحذّرك ك عميل من خطر الطريقة دي

-

وبعدين اشرح لحضرتك بقى ك مقدّم خدمة ازّاي تعمل الطريقة دي صحّ - بدون مبالغة - بحيث ما تعملش معاك باك فاير - تجيب أثر عكسيّ يعني

-

ف الأوّل - نكلّم العميل

-

مش معنى إنّ اللي قدّامك كلّمك بطريقة كلّها معلمة وصنعة وشبحنة - إنّه فاهم فعلا في مجاله

-

حضرتك ممكن تلمّ 10 ولّا 20 سلانج من دول خلال أسبوع قعدة في الورشة - ف اللي بيتكلّم بمصطلحات الورشة مش معناه إنّه مولود في الورشة !!

-

أنا وانا طفل - كان والدي الله يرحمه بيصلّح ماكينات ريّ للفلّاحين - وكان معاه صنايعيّة صغيّرين - ف كان بيبعتهم المنصورة لمنطقة هناك اسمها الحسينيّة - دي اللي فيها المخارط وكده - عشان يكشطوا وشّ سلندر لمكنة ريّ مثلا - أو يجلّخوا جلبة - أو عامود كرنك - إلخّ

-

ف يوم والدي قال لي روح مع عمّك فلان شوف الحسينيّة دي - وشوف الورش والمخارط وكده

-

أعتقد أنا كنت في خامسة ابتدائيّ - أولى إعدادي - طفل يعني

-

ف خلال يوم واحد قعدته في الورشة - لقطت لي ييجي تلاتة سلانج من دول

-

ما بيقولوش على الخلقة خلقة مثلا - أو حتّة - أو كهنة - بيقولوا عليها ( ستوبّة )

عندنا في الفلّاحين بيقولوا عليها حاجة تانية - ههههههه

-

ما بيقولش ميّه ساقعة مثلا - بيقولوا ميّه ( سقعانة ) - وعرفت بعد كده إنّ دي أصلها دمياطيّ

-

ف أنا كنت طفل - ورحت الورشة يوم واحد - لقطت لي كلمتين تلاتة

ودا كان من ييجي عشرين سنة - يعني الناس ساعتها ما كانتش بنفس الشبحنة بتاعة دلوقتي

-

ف مش معنى إنّ واحد بيعوج لسانه وبيتقعّر بلغة الورشة - إنّه متربّي في الورشة يعني

أيّ حدّ ممكن يقول الكلام ده من غير ما يكون صنايعيّ

-

ف بقول لحضرتك - ك عميل - أنا بكلّم العميل دلوقتي - بقول لحضرتك - ما تنبهرش بطريقة الكلام دي - لإنّ دي طريقة سهلة جدّا - أيّ حدّ ممكن يعملها

-

وبقول لك - الطريقة دي لا تنمّ عن أيّ معلمة - المعلمة تبان بردو - لكن بطريقة تالتة - هكلّمك عنها في نفس البوست بردو إن شاء الله

-

بعد الجلسة - الشركة مشيت - ومشي الراجل اللي كان معاهم - وفضلنا قاعدين أنا والعملاء

-

فقلت لهم الراجل دا صنايعيّ - هنحتاجه في المنطقة الفلانيّة - أكتر من كده لأ

-

هوّا صنايعيّ - إحنا محتاجينه في منطقة زيّ تركيب المكن - تدريب العمّال - وبالكتير بعد كده هنحتاجه في صيانة مكنة - لكن - ما تسيبلوش فرصة يتقدّم و ( يسوق ) الموضوع

-

ما تسيبلوش فرصة يوحي لك إنّنا ( داخلين على بحر غريق ) - ف اتشعبط فيّا جامد لتبلعك السحالي المسعورة هنا

-

ما فيش حاجة في الصناعة بحر غريق ولا حاجة - وما فيش حاجة اسمها ( أسرار الصنعة ) بالدرجة اللي انتا متخيّلها

-

كلّ صنعة فيها كلمتين تلاتة - لو عرفتهم - خلاص - همّا دول اللي اسمهم أسرار الصنعة - مش أكتر من كده

-

لكن الصنايعيّ اللي زيّ ده بيوحي لك إنّ الصنعة دي طلاسم لازم تكون متربّي في الورشة من يوم ما اتولدت ومتعلّم على إيدين معلّم قراريّ عشان تعرف الأسرار دي وتفهمها - ويكأنّها أسرار سحر مثلا !!

-

ما فيش صنايعيّ هيقول لك إنّ صنعته كلمتين والردّ غطاهم - بسّ انا بقولك أيّ صنعة هيّا كلمتين والردّ غطاهم - وربّك سبحانه وتعالى بييسّر الأرزاق لواحد إنّه عارف الكلمتين اللي الناس مش عارفينهم - ف بيرزق من الباب ده - لكن ما يصوّرلناش إنّ الباب ده عليه رصد فرعونيّ يعني !!

-

ف بداية كده - ما تصدّقش الوهم بتاع ( سرّ الصنعة ) - إحنا مش بنصنّع طيّارات يعني

-

والطيّارات نفسها - كانوا بيصنّعوها قبل الحرب العالميّة الأولى - الحرب العالميّة الأولى دي كانت من 110 سنة

-

ف البشر - من أكتر من 110 سنة - بمخارط تقليديّة جدّا - صنّعوا طيّارات - وصنّعوا حاملات طائرات كمان

ف ما تجيش انتا النهارده تبيع لي إنّ عندك سرّ صنعة ما حدّش عارفه - واحنا بنصنّع كنبة مثلا ولّا أنتريه

-

ثانيا - ما تسيبش للصنايعيّ ده فرصة يفتح معاك ( علاقة منفعة مستمرّة )

-

يعني - ما يتّفقش معاك يجيلك كلّ شهر زيارة مثلا قال إيه عشان يشيّك على المكن - إنتا مش محتاج ده

-

ولا تسيب له فرصة مثلا يقول لك ( أنا هورّد لك الخام ) - إنتا يكون معاك مورّدينك وتتعامل معاهم مباشرة

-

ثالثا - ما تسيبش للشخص ده ( صباعك تحت درسه )

-

يعني - ما تحصلش مشكلة في المكنة - ف ييجي يلعب في الباراميترز بتاعة المكنة ( الحرارات والضغوط والسرعات إلخّ ) - ف المكنة تظبط - ف يمشي !! يمشي إيه ؟!

-

كده كلّ ما المكنة تتعفرت هتحتاج تجيبه

وممكن هوّا اللي يكون ظابطها إنّها تتعفرت كلّ شويّة عشان يخلّيك تجيبه

-

لأ طبعا

حضرتك يكون معاك من بداية فترة التدريب مع الشركة يكون معاك تدوين كامل - ويا ريت تسجيل بالفيديو - لكلّ تظبيطات المكن بتاعك

-

ف ده الجزء الأوّل من البوست - النصيحة للعميل

-

الجزء التاني بقى

النصيحة لحضرتك لو عاوز تبان [#صنايعيّ](https://www.facebook.com/hashtag/%D8%B5%D9%86%D8%A7%D9%8A%D8%B9%D9%8A%D9%91?__eep__=6&__cft__%5b0%5d=AZXo5TdppS9ENrWWiQJ-UWwuV4eeIkQjAhPHkkng6jZsXBW_RwkNEpUrDgwXmnuqSC-iQHrVbOW00V8bh6DEa7vLBT26MTl3lgVeE_gCnzmrnEbvXRpqZ1gOCdmo9yvRQxG8fxC-0NFoWYPomScCXPvC1wZef4Kw-THaAtBhjlsnQlj78DwVRpd1NATLHheYLOo&__tn__=*NK-R) - بسّ ما تبانش [#مبالغ](https://www.facebook.com/hashtag/%D9%85%D8%A8%D8%A7%D9%84%D8%BA?__eep__=6&__cft__%5b0%5d=AZXo5TdppS9ENrWWiQJ-UWwuV4eeIkQjAhPHkkng6jZsXBW_RwkNEpUrDgwXmnuqSC-iQHrVbOW00V8bh6DEa7vLBT26MTl3lgVeE_gCnzmrnEbvXRpqZ1gOCdmo9yvRQxG8fxC-0NFoWYPomScCXPvC1wZef4Kw-THaAtBhjlsnQlj78DwVRpd1NATLHheYLOo&__tn__=*NK-R)

-

هنا بانصح بنظريّة سمّيتها [#كلمات\_الونس](https://www.facebook.com/hashtag/%D9%83%D9%84%D9%85%D8%A7%D8%AA_%D8%A7%D9%84%D9%88%D9%86%D8%B3?__eep__=6&__cft__%5b0%5d=AZXo5TdppS9ENrWWiQJ-UWwuV4eeIkQjAhPHkkng6jZsXBW_RwkNEpUrDgwXmnuqSC-iQHrVbOW00V8bh6DEa7vLBT26MTl3lgVeE_gCnzmrnEbvXRpqZ1gOCdmo9yvRQxG8fxC-0NFoWYPomScCXPvC1wZef4Kw-THaAtBhjlsnQlj78DwVRpd1NATLHheYLOo&__tn__=*NK-R)

-

يعني إيه

يعني - هتتكلّم عادي جدّا - من غير ما تجعّر ولا تخنفّ ولا تتعوج في الكلام عشان تبان صنايعيّ

-

هتتكلّم عادي جدّا - كإنّك شغّال في شركة فاليو في القرية الذكيّة - بمنتهى الاحترام

-

وبردو ما تروحش للناحية التانية من الخنفان - ف تقوم متكلّم شويّة كلام انجليزيّ متعاص ببعض الكلام العربيّ - هتبان مبالغ بردو - وممكن تبان مدّعي

-

أمّال اعمل إيه ؟!

-

اتكلّم عادي جدّا - لكن - حطّ في وسط الكلام ( بدون افتعال ) - كلمة ما يعرفهاش إلّا أهل الصنعة اللي بتتكلّم فيها

-

وما تعملش ( ستريسّ ) على الكلمة دي - كإنّك بتقول للناس ( اسمعوا الكلمة دي - أنا قلت الكلمة دي ) - إرمي الكلمة في وسط الكلام بعفويّة عاديّة جدّا - وكمّل كلام عادي جدّا

-

كده انتا ب ( تتونّس ) بالكلمة دي في وسط كلامك

-

الونس ده بيكون بهدوء - ما ينفعش يكون صاخب - لو رايح مشوار وحدّ جه معاك يونّسك - هيكون هادي جدّا خلال المشوار

حتّى زمان كان فيه لمبة جاز كبيرة - وكان فيه ونّاسة - الونّاسة دي كانت لمبة صغيّرة نورها هادي

-

ف - الونس - عكس الصخب بتاع كلام المعلمة والصنعة

-

خلّينا نضرب أمثلة

-

بكلّم حدّ مثلا في الصناعات الهندسيّة - بكلّمه عن تنّاية سي إنّ سي مثلا - ف بقول له - السندو بتاع المكنة دي فيه محور واحد ولّا اتنين

-

ده انا مش مبالغ - ونبرة صوتي عاديّة - بسّ كلمة ( السندو ) هيّا كلمة الونس في الجملة

مع إنّ الجملة تبان إنّي بسأل عن ( المحاور ) !!

بينما أنا في الحقيقة مش مهتمّ اعرف المحاور ولا حاجة

-

بكلّم حدّ في الصناعات الغذائيّة مثلا - ف بقول له - حضرتك مسجّل في قايمة هيئة سلامة الغذاء ولّا لأ

-

ما قلتلوش حتّى ( القائمة البيضاء ) - ما هوّا عارف إنّ القايمة هيّا القايمة البيضاء - ف كلمة ( قايمة ) دي هيّا كلمة الونس في الجملة دي

-

يبان إنّي بسأل عن التسجيل - إنتا مسجّل ولّا لأ

لكن أنا قاصد ارمي بعيدا عن موضوع السؤال كلمة ( القايمة ) - ومن غير ما اقول ( القايمة البيضاء )

-

بكلّم حدّ في صناعة البلاستيك - ف بقول له المنتج ده هيحتاج زلّاقات ولّا لأ

كلمة ( زلّاقات ) دي - هيّا كلمة الونس في الجملة

-

وهكذا

-

ف حضرتك مش محتاج تتنطّط عشان تثبت للّي قدّامك إنّك صنايعيّ

-

مجرّد تطعيمات بسيطة جدّا - بكلمات مش صاخبة - كلمات عاديّة جدّا - لكنّها تكون معروفة في المجال ده - ومش معروفة خارج المجال ده - وهو الأهمّ - بتوصّل الرسالة بهدوء - وبدون افتعال

-

الجزء التالت من البوست بقى

وهو - إزّاي تبقى صنايعيّ فعلا

-

الجزء اللي فات كان بيتكلّم عن ( إزّاي [#تبان](https://www.facebook.com/hashtag/%D8%AA%D8%A8%D8%A7%D9%86?__eep__=6&__cft__%5b0%5d=AZXo5TdppS9ENrWWiQJ-UWwuV4eeIkQjAhPHkkng6jZsXBW_RwkNEpUrDgwXmnuqSC-iQHrVbOW00V8bh6DEa7vLBT26MTl3lgVeE_gCnzmrnEbvXRpqZ1gOCdmo9yvRQxG8fxC-0NFoWYPomScCXPvC1wZef4Kw-THaAtBhjlsnQlj78DwVRpd1NATLHheYLOo&__tn__=*NK-R) للوهلة الأولى إنّك صنايعيّ )

-

لكن - هنا بنتكلّم عن إنّك إزّاي تكون صنايعيّ [#فعلا](https://www.facebook.com/hashtag/%D9%81%D8%B9%D9%84%D8%A7?__eep__=6&__cft__%5b0%5d=AZXo5TdppS9ENrWWiQJ-UWwuV4eeIkQjAhPHkkng6jZsXBW_RwkNEpUrDgwXmnuqSC-iQHrVbOW00V8bh6DEa7vLBT26MTl3lgVeE_gCnzmrnEbvXRpqZ1gOCdmo9yvRQxG8fxC-0NFoWYPomScCXPvC1wZef4Kw-THaAtBhjlsnQlj78DwVRpd1NATLHheYLOo&__tn__=*NK-R)

-

تكون صنايعيّ فعلا لمّا تبتدي تنصح العميل - أو الطرف الآخر عموما - بنصائح في مصلحته ( ومصلحته فقط ) - حتّى لو عكس مصلحتك

-

يعني - اتكلّمنا - واتنّططنا - كلّ واحد بطريقته

فيه اللي اتعوج ع الآخر - وفيه اللي يا دوب لمّس مع الصنعة بكلام خفيف

نبان من بعض بقى في المراحل التالية

-

في المراحل التالية هيبان اللي ( عاوز يخبّي ) على الموضوع - مش عاوز يقول أسرار الصنعة بقى فعلا - اللي كان بيوهمني من يومين إنّ عنده براميل أسرار جوّا - تلاقيه دلوقتي بقى بيحسّس - ومش عاوز يقول معلومتين على بعض

-

بينما الصنايعيّ الحقيقيّ - هتلاقيه ماشي معاك في كلّ مرحلة بيقول لك ( دي تتعمل كده - عشان كذا - ودي غلط تتعمل كده - عشان كذا )

-

الفرق هنا أنا بشبّهه بالفرق بين البرميل والبير

-

اللي عنده شويّة ميّه ف برميل - لو خدت منهم جردل - البرميل هيقلّ

-

لكن - اللي عنده بير - لو خدت منّه جردل ميّه - عادي - هيطلع ميّه تانية وتالتة

-

ف الصنايعيّ الحقيقيّ يتعرف من هنا - إنّه في كلّ لمسة - وكلّ خطوة - بيشاور لك بمنتهى الأريحيّة ( مش خايف على معلومته لتتعرف ) - ف بيشاور لك بمنتهى الأريحيّة على تعمل إيه هنا وما تعملش إيه هنا

-

لكن المدّعي - هتلاقيه ماشي يحسّس - بيفكّر 3 مرّات قبل ما يقول لك تعمل إيه - وبيفكّر 10 مرّات قبل ما يخلّيك تسجّل وراه المعلومة !!

-

وهنا بتبان نصيحة مهمّة جدّا - النصيحة دي غيّرت حياتي - بدون مبالغة

-

النصيحة بتقول ( قيمة معلوماتك هتنزل النصّ كلّ 4 سنين ) !!

-

إزّاي ؟!

-

ما هو انتا قيمة معلوماتك هيّا إيه ؟!

مش إنّها مهمّة

ولكن - إنّها ( مجهولة بالنسبة للآخرين )

-

هيّا دي قيمة المعلومة بالمناسبة - مش قدّ إيه هيّا مفيدة - ولكن ( قدّ إيه هيّا مجهولة )

-

طيّب - إيه اللي جاب ده لإنّ قيمة معلوماتك هتقلّ للنصّ كلّ 4 سنين ؟!

جاب طبعا

ما هو كمان 4 سنين - الناس - بيك أو بغيرك - هتكون عرفت نصّ معلوماتك - ف أصبحت قيمة معلوماتك نزلت للنصّ

-

وهنا قدّامك حلّ من اتنين

إنّك تحاول تخبّي معلوماتك - وده حلّ بائس جدّا - لإنّ هتخبّي إيه ولّا إيه - ما كده كده الناس هتعرف منّك أو من غيرك

-

الحلّ التاني بقى - إنّك تبقى انتا اللي معلوماتك ب [#تتضاعف](https://www.facebook.com/hashtag/%D8%AA%D8%AA%D8%B6%D8%A7%D8%B9%D9%81?__eep__=6&__cft__%5b0%5d=AZXo5TdppS9ENrWWiQJ-UWwuV4eeIkQjAhPHkkng6jZsXBW_RwkNEpUrDgwXmnuqSC-iQHrVbOW00V8bh6DEa7vLBT26MTl3lgVeE_gCnzmrnEbvXRpqZ1gOCdmo9yvRQxG8fxC-0NFoWYPomScCXPvC1wZef4Kw-THaAtBhjlsnQlj78DwVRpd1NATLHheYLOo&__tn__=*NK-R) كلّ 4 سنين

وده غيّر حياتي - إنّه خلّاني أسيب مجال الكورسات وانقل على مجال الاستشارات والدراسات - ف النصيحة دي غيّرت حياتي حرفيّا - وما زالت بتغيّرها

-

ف النصائح من البوست ده

ما تصدقش كلّ الكلام - الكلام يظلّ كلام لحدّ ما ننتقل لمرحلة الفعل

ثانيا - استخدم نظريّة ( كلمات الونس )

ثالثا - خلّيك صنايعيّ حقيقيّ - بينفع الناس - مش بيخبّي عنهم

هدفه يخلّي الناس متعلّمين - مش جهلة عشان يفضل هوّا اللي عنده المعلومة

-

وأوكّد لك إنّ ساعتها هتلاقي البير اشتغل

-

وبالتوفيق للجميع لكلّ خير

-

[#طاب\_تعرف\_بحّة\_بتاع\_الناصريّة](https://www.facebook.com/hashtag/%D8%B7%D8%A7%D8%A8_%D8%AA%D8%B9%D8%B1%D9%81_%D8%A8%D8%AD%D9%91%D8%A9_%D8%A8%D8%AA%D8%A7%D8%B9_%D8%A7%D9%84%D9%86%D8%A7%D8%B5%D8%B1%D9%8A%D9%91%D8%A9?__eep__=6&__cft__%5b0%5d=AZXo5TdppS9ENrWWiQJ-UWwuV4eeIkQjAhPHkkng6jZsXBW_RwkNEpUrDgwXmnuqSC-iQHrVbOW00V8bh6DEa7vLBT26MTl3lgVeE_gCnzmrnEbvXRpqZ1gOCdmo9yvRQxG8fxC-0NFoWYPomScCXPvC1wZef4Kw-THaAtBhjlsnQlj78DwVRpd1NATLHheYLOo&__tn__=*NK-R)

-

[#معلّم\_من\_فرقة\_رضا](https://www.facebook.com/hashtag/%D9%85%D8%B9%D9%84%D9%91%D9%85_%D9%85%D9%86_%D9%81%D8%B1%D9%82%D8%A9_%D8%B1%D8%B6%D8%A7?__eep__=6&__cft__%5b0%5d=AZXo5TdppS9ENrWWiQJ-UWwuV4eeIkQjAhPHkkng6jZsXBW_RwkNEpUrDgwXmnuqSC-iQHrVbOW00V8bh6DEa7vLBT26MTl3lgVeE_gCnzmrnEbvXRpqZ1gOCdmo9yvRQxG8fxC-0NFoWYPomScCXPvC1wZef4Kw-THaAtBhjlsnQlj78DwVRpd1NATLHheYLOo&__tn__=*NK-R)

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXo5TdppS9ENrWWiQJ-UWwuV4eeIkQjAhPHkkng6jZsXBW_RwkNEpUrDgwXmnuqSC-iQHrVbOW00V8bh6DEa7vLBT26MTl3lgVeE_gCnzmrnEbvXRpqZ1gOCdmo9yvRQxG8fxC-0NFoWYPomScCXPvC1wZef4Kw-THaAtBhjlsnQlj78DwVRpd1NATLHheYLOo&__tn__=*NK-R)