[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWha3aWlZXaLRey-GmFjB7yttK7onhr2oa0x_rA_rme-3Zi9e_t7zBMC8tUu40lVoLv4vZeCe7aZsXUIq7-nCWUA_Af5dH_pkFS2XkizLtG9ato0dkwrf4K3kprpRjfH-MwtO9TYPg__3NSn8li1GknRuXhIDQWYmJn54lKrmEzdZmWuOZS--lbaWBVDTC_fVk&__tn__=*NK-R)

.

[#كيف\_ينجح\_الفنكوش](https://www.facebook.com/hashtag/%D9%83%D9%8A%D9%81_%D9%8A%D9%86%D8%AC%D8%AD_%D8%A7%D9%84%D9%81%D9%86%D9%83%D9%88%D8%B4?__eep__=6&__cft__%5b0%5d=AZWha3aWlZXaLRey-GmFjB7yttK7onhr2oa0x_rA_rme-3Zi9e_t7zBMC8tUu40lVoLv4vZeCe7aZsXUIq7-nCWUA_Af5dH_pkFS2XkizLtG9ato0dkwrf4K3kprpRjfH-MwtO9TYPg__3NSn8li1GknRuXhIDQWYmJn54lKrmEzdZmWuOZS--lbaWBVDTC_fVk&__tn__=*NK-R)

.

أولا . يعني إيه الفنكوش ؟!

.

يعني بيزنس لامع وبراق . بيطلع بسرعة . يكسر الدنيا . يحقق مكاسب جبارة . ويختفي فجأة . مخلفا وراءه خاسرون كثر

.

أقرب مثال على ذاكرتنا كان ( الصبارة الراقصة )

.

وأكبر مثال في ذاكرتنا كان ( الكمامات في زمن الكورونا )

.

وفيه أمثلة كتير . لكن هتكون في مجالات خارج مجال الصناعة فصعب أجمعها

.

طيب

هل الفنكوش حلو ولا وحش ؟!

.

الفنكوش حلو للي شغال في مجاله الأم

.

يعني

فنكوش الكمامات كان حلو للي عنده مصنع مستلزمات طبية

.

فنكوش الصبارة الراقصة كان حلو للي شغال في استيراد وتوزيع لعب الأطفال

.

يبقى إذن . ما هي إجابة سؤال البوست ( كيف ينجح الفنكوش ؟! )

.

الإجابة ببساطة هي

حضرتك اشتغل في بيزنس تقليدي . تصنيع مستلزمات طبية مثلا . أو تجارة لعب أطفال . أو أو أو

.

اشتغل الشغل التقليدي . صنع وبيع واكسب المكسب التقليدي

.

ولما يظهر فنكوش في مجالك . إدخل بتقلك وخد وش القفص في أيام . بالكتير أسابيع

وبعد كده اخرج بسرعة !!!

.

ليه ؟!

إرجع لتعريف الفنكوش . هتلاقي فقرة بتقول ( مخلفا وراءه خاسرون كثر )

.

مين دول ؟!

دول اللي هيدخلوا على الفنكوش من خارج مجاله . طامعين في المكاسب اللحظية !!

.

قال يعني احنا قاعدين شايلين طين المجال من سنين . ولما يظهر له مكسب لحظي . تيجوا انتوا تاخدوه . هأو

.

دول ما بيكونوش مستعدين

فعلى ما بتفوت الأسابيع الأولى من الفنكوش . بيكونوا هما بيسابقوا الزمن عشان يدخلوا التراك

.

على ما يدخلوا . بيكون أهل المجال خدوا خير الفنكوش الجديد

بيدخل أصحابنا الكواحيل دول يلموا قشر البندق

.

بل إنهم أساسا ممكن يكونوا آخر مرحلة مكسب لأهل المجال !!

.

يعني آخر بيعة كسب منها تاجر لعب الأطفال في مجال الصبارة الراقصة . كانت لناس داخلين السوق لأول مرة

كانوا داخلين يعملوا بيزنس . فاتعمل عليهم بيزنس . واتباع لهم الفنكوش

.

وتاجر لعب الأطفال القديم كسب من الفنكوش مرتين

مرة لما باع للناس العاديين

ومرة لما باع للي داخلين المجال على عماهم وفاكرين نفسهم هيحققوا ثروة في أيام

.

يا فندم

ما فيش حاجة سهلة

ما فيش مكاسب بتيجي في أيام

المجال اللامع البراق هو مجال مخيف لحد بيفهم

.

المجال اللامع البراق هوا الكنافة بالمانجة

.

لكن المجال اللي يأكل عيش طول السنة وفي أي وقت وفي أي مكان هوا البسبوسة والكنافة بالقشطة العاديين بتوعنا

.

فخليك في الحاجات التقليدية دي . وما تشبطش في الترندات

.

ولما ييجي رمضان . أكتر واحد هيكسب من الكنافة بالمانجة هوا مين ؟!

.

بالظبط

هوا اللي طول السنة بيبيع بسبوسة وكنافة بالقشطة

من ثبت نبت . والملتفت لا يصل

.

النتش ده ما يبنيش صناعة ولا تجارة

الترندات دي ما تبنيش بيزنس راسخ مستقر

.

لم أجد مضيعة للمال مثل ((((( الطمع )))))

ولم أجد صفة سيئة في الرجال مثل ((((( استثقال العمل )))))

.

تقول له الطريق الصحيح اهو . هوا الطريق الطويل الممل ده

تلاقيه متذمر منك !!

.

هوا حضرتك محتاج إيه يعني ؟!

محتاج طريق سهل يحقق لك مكاسب كبيرة بسرعة

.

أيوه . ما فيه ناس عملت ملايين من الكمامات

.

أرجع واقول لك . اللي عمل الملايين من الكمامات هما أصحاب مصانع المستلزمات الطبية

.

هما الناس اللي كانوا بيصنعوا قبل الأزمة

الناس اللي كانوا مستحملين رخامة الصناعة في الأيام العادية

فجات الصناعة كافئهم بمكاسب ضخمة في فترة سريعة

.

فالأصل هو العمل المرهق الممل ذو الأرباح العادية . والاستثناء هو الطفرات . الفناكيش

.

والطفرات دي بيكون خيرها فقط للي كان مستحمل العمل المرهق الممل في الأوقات العادية

.

طيب

كيف تصنع الفنكوش ؟!

.

لو عندك مصنع أجهزة كهربائية مثلا . سافر أوروبا وأمريكا كل سنة . ولف في المحلات هناك . هتلاقي ١٠ أجهزة جديدة

.

تعالى هنا اعمل اسطمبات ٣ منهم . وانزل بيهم السوق

اتنين هيفشلوا . وواحد هينجح

هنا ظهر ليك فنكوش

.

إضرب على الحديد وهوا سخن بقى . وصنع منه كميات . وبيعها خلال سنة . بهامش ربح مبالغ فيه

.

إحصد الأرباح الضخمة . وتاني سنة هتلاقي كل مصانع الأجهزة المنزلية قلدتك

خلاص . ما تحرقش جاز كتير . ولا تقول فكرتي وسرقوها

سيبهم يحاربوا بعض . وسافر تاني . وشوف ١٠ أفكار جداد تانيين

.

واعرض اسطمبات المنتج للبيع . هتلاقي ناس كتير عاوزة تشتريها . دول الطامعين في الفنكوش

بيع لهم الاسطمبات بأغلى ما صنعتها . وهما هيشتروها . دا آخر مكسب ليك من الفنكوش ده