من يومين - حدّ كلّمني قال لي معروض عليّا دراسة جدوى لمشروع استثماريّ - وكنت عاوز ابعتها لمكتبكم تراجعوها

قلت له ابعتها

-

غالبا الراجل استغرب إنّي ما اتكلّمتش معاه في تكاليف مراجعة ولا حاجة

وأنا كنت عارف هلاقي إيه - همّا ال 10 ورقات بتوع هنجيب الكتاكيت - الكتاكيت هتاكل - هتكبر - هنبيع الكتاكيت - هنكسب

-

وبالفعل - بعت لي الملفّ

همّا ال 10 صفحات

-

ردّيت عليه في لحظتها قلت له ( هذه دراسة ماليّة فقط - لا قيمة لها - وليس لها مستند ) - ونقطة

-

يعني بتقول الارض هتتكلّف 20 مليون - مين قال

المبنى هيتكلّف 50 مليون - مين قال

المكن هيتكلّف 70 مليون - مين قال

-

الخامات بكذا

والمنتج كذا

والربح كذا

مين قال

-

الراجل حاطط مرتّبات للمدير فقط أكثر من نصف مليون جنيه في السنة

دا مش للموظّفين كلّهم - دا للمدير فقط

-

النهارده كنت في استشارة لمشروع شبه كده - بسّ بعد سنة مثلا من الدراسة

يعني همّا عاشوا التجربة دي من سنة مثلا - وحاليا نفّذوا

-

اللي عمل الدراسة ناس فنّيّين في المجال - وناس متخصّصين في بيع المجال - لكن كانوا هيشتغلوا في المشروع

ف اتعملت الدراسة على أرباح خياليّة

-

اتنفّذ المشروع

والأخوة مسكوا وظايفهم

والملّاك اتصدموا إنّ الأرقام اللي في الدراسة لا تمتّ للواقع - وإنّ الأرباح ليس لها علاقة بالمكتوب في الورق

-

وبناءا عليه

بحذّر للمرّة المليون من دراسة ال 10 ورقات دي

بسمّيها [#دراسة\_الكتاكيت](https://www.facebook.com/hashtag/%D8%AF%D8%B1%D8%A7%D8%B3%D8%A9_%D8%A7%D9%84%D9%83%D8%AA%D8%A7%D9%83%D9%8A%D8%AA?__eep__=6&__cft__%5b0%5d=AZV9A3w366hx6LEVDo8VTp7Utge1pbKQu6cR8Ghq1J3JwU2w39R0kc9aSAx_obDCvTCTVS0jRDK2Az4KOgtWwJZ-i52-srvfe6ruS7I9wTPcr6uZBmQAqZv8PVCWUrTFDnfOEXQtxVTbJrbGfGK4CL4eDt_pNW0bzdmVWDeaz6_MhJ-HMT2vrjf8tEV1BQu3Wp4&__tn__=*NK-R)

-

ما تعملش دراسة معايا - لكن - ما تعملش دراسة بالطريقة دي

-

ما تاخدش دراسة من وكيل عاوز يبيع لك مكن

ما تاخدش دراسة من واحد هيشتغل مدير المشروع

ما تاخدش دراسة من واحد عاوزك تدخل معاه كمموّل

-

إمبارح بردو لسّه مهزّء واحد سعوديّ عاوز ياخد 18 مليون ريال من مستثمر سعوديّ

بقول له ما باعملش دراسات لغرض التمويل

قال لي أنا مش محتاج فلوس من المموّل

-

يا ولا !!

أمّال هوّا اللي محتاج يعطيك فلوس - عنده عقدة من الفلوس يعني فعاوز يتخلّص منها وما صدّق لقاك

هوّا أوّل ما قال لي ( هل الدراسة معتمدة ) - عرفت احنا رايحين فين

هوّا عاوز ختم مش أكتر - وابقى انا اللي كتّفت الضحيّة للقاتل

-

حتّى لو حدّ جاب لك دراسة أنا اللي عاملها - كلّمني - لإنّه ممكن جدّا يكون لاعب في الأرقام بعد ما ياخد الدراسة بردو

-

أنا اكتشفت بعد فترة من الشغل في مجال الدراسات ده إنّه - رغم إنّ الدراسات بتتعمل أساسا لتوضيح الأرقام - إلّا إنّه أكتر استخدام ليها بيكون في تدليس الأرقام أصلا !!

-

حاجة كده زيّ ما رمضان بقى شهر الأكل !!

-

لكن - أرجع وأقول لك - للضحيّة - هتكون مسؤول عن الجريمة لو شاركت فيها عن طريق التساهل - أو عن طريق إنّك تاخد الأرقام من طرف ذو مصلحة

-

هوّا حضرتك عمرك ما سمعت عن مصطلح [#تضارب\_المصالح](https://www.facebook.com/hashtag/%D8%AA%D8%B6%D8%A7%D8%B1%D8%A8_%D8%A7%D9%84%D9%85%D8%B5%D8%A7%D9%84%D8%AD?__eep__=6&__cft__%5b0%5d=AZV9A3w366hx6LEVDo8VTp7Utge1pbKQu6cR8Ghq1J3JwU2w39R0kc9aSAx_obDCvTCTVS0jRDK2Az4KOgtWwJZ-i52-srvfe6ruS7I9wTPcr6uZBmQAqZv8PVCWUrTFDnfOEXQtxVTbJrbGfGK4CL4eDt_pNW0bzdmVWDeaz6_MhJ-HMT2vrjf8tEV1BQu3Wp4&__tn__=*NK-R)

-

من النصائح اللي نصحها لي د [حسين بكري](https://www.facebook.com/heebakry1?__cft__%5b0%5d=AZV9A3w366hx6LEVDo8VTp7Utge1pbKQu6cR8Ghq1J3JwU2w39R0kc9aSAx_obDCvTCTVS0jRDK2Az4KOgtWwJZ-i52-srvfe6ruS7I9wTPcr6uZBmQAqZv8PVCWUrTFDnfOEXQtxVTbJrbGfGK4CL4eDt_pNW0bzdmVWDeaz6_MhJ-HMT2vrjf8tEV1BQu3Wp4&__tn__=-%5dK-R) في أوّل تعاملي في مجال الاستشارات - قال لي - خد فلوس على الاستشارات - دي من مصلحة العميل

-

قلت له ازّاي !!

يعني ازّاي تبقى مصلحته إنّي آخد منّه فلوس

-

قال لي - لو ما خدتش منّه فلوس - هتفكّر قبل ما تقول له ( ما تعملش المشروع )

-

لإنّ ساعتها هتبقى انتا ضيّعت لك ساعتين تلاتة - والراجل مش هينفّذ حاجة - ف مش هيطلب منّك خدمات تانية

ف - ممكن جدّا عشان انتا عاوز تاخد منّه فلوس - تغيّر ضميرك وتزقّه تجاه إنّه يعمل المشروع

-

لكن - لو انتا واخد فلوس استشارتك كده كده - ف مش فارقة معاك تقول له يشتغل ولّا ما يشتغلش - إنتا في الحالتين هتطلع كسبان - ف هتقول له على اللي في ضميرك

-

ف - من مصلحة العميل إنّك تاخد منّه فلوس الاستشارة

-

إنتبه جدّا إنّك تاخد رأي من طرف ذو مصلحة - حتّى لو كان ذو ضرر - يتساويان

-

يعني

ما تاخدش تقارير حسابات شركتك من المحاسب بتاعك - الداخليّ

لإنّه ممكن تكون التوصية بناءا على الحسابات إنّه ( إقفل الشركة )

طيّب هوّا هيقول لك اقفل الشركة وهوّا يروح فين !

-

ف ممكن جدّا المحاسب بتاعك يقعد يدلّس عليك - وانتا بتخسر - المهمّ هوّا يفضل ياخد مرتّبه

يبقى لازم تراجع حساباتك مع طرف خارجيّ مالوش مصلحة إنّك تقفل أو تكمّل

-

إنتبه لتضارب المصالح

إنتبه

الموضوع بملايين

المثال بتاع اللي من يومين دا كان أكتر من 100 مليون

والمثال بتاع النهارده كان أكتر من 20 مليون

والراجل بتاع السعوديّة كان بيتكلّم في 18 مليون ريال - يعني 200 مليون جنيه

-

وللأسف الأرقام دي بتضيع بسبب عدم انتباه لأصل من أصول البيزنس - وأصول الحياة عموما - إسمه - ببساطة - تضارب المصالح

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZV9A3w366hx6LEVDo8VTp7Utge1pbKQu6cR8Ghq1J3JwU2w39R0kc9aSAx_obDCvTCTVS0jRDK2Az4KOgtWwJZ-i52-srvfe6ruS7I9wTPcr6uZBmQAqZv8PVCWUrTFDnfOEXQtxVTbJrbGfGK4CL4eDt_pNW0bzdmVWDeaz6_MhJ-HMT2vrjf8tEV1BQu3Wp4&__tn__=*NK-R)