بتابع رجل أعمال كبير - وكبير في السنّ - ف عايش حياته بشكل ودّيّ جدّا - بيطلع يتفسّح في الجنينة ويرعى الشجر وبتاع

-

حلو قويّ

لكن - ما تاخدش من حدّ زيّ ده نصيحة عن مرحلة الشباب بتاعتك

ما تاخدش منّه نصيحة إنّك المفروض ما ترهقش نفسك في الشغل مثلا - إنتا اطلع اهتمّ بالشجر اللي في الجنينة - دا هيحسّن من مزاجك العامّ

-

لا يا فندم - هوّا بيحسّن من مزاجك العامّ انتا عشان انتا عندك جنينة أصلا - وفي الخلفيّة فيه شركات انتا عملتها في شبابك وأسندت إدارتها لناس - الشركات دي بتضيف لرصيدك رصيد كلّ يوم وانتا في الجنينة - ف ما ينفعش ياخد بنصيحتك دي شابّ لسّه ما عندوش الجنينة أصلا

-

حضرتك كشابّ لازم تجتهد طبعا - وتتعب - وتتعب جدّا

-

اللي اقدر أقولهولك - إنّك ما تجتهدش لحدّ ما تحترق - دي غلطة بيغلطوها بعض الشباب - لكن مش بقول لك ما تجتهدش أصلا - وما ترهقش نفسك

-

دايما بنقول - الصحّ بين غلطين

-

غلط إنّك تحرق نفسك - وغلط إنّك تنام في الخطّ وتأنتخ

لكن الصحّ إنّك تجتهد - وترهق نفسك - في إطار المسموح وغير الضارّ

-

لو لقيت إنّك تجاوزت حدّ الضرر ده - لازم تقف وتراجع نفسك

-

حدّ الضرر هو ضرر الجسم

ضرر العقل - إنّك تاخد أدوية منبّهة مثلا

ضرر الأعصاب - إنّك تاخد الأمور بعصبيّة

ضرر الأسرة - إنّك تحرم أسرتك منّك

ضرر الدين - إنّك تجتهد على حساب دينك

-

غير كده - اجتهد طبعا وارهق نفسك في المرحلة دي