ما ينفعش تستدلّ بتجربة واحدة او حالة واحدة وتعتبر الحالة دي ((( تعميم ))) تقدر تبني عليه

-

ما ينفعش تشوف رجل أعمال مثلا عمل ممارسة معيّنة - ف نجح - ف تعتبر الممارسة دي صحّ

-

ممكن جدّا تكون غلط - لكنّها ممارسة غلط وسط 10 ممارسات صحّ - ف كانت النتيجة النجاح بنسبة 90 % - اللي هوّا نجاح مبهر طبعا - ف ما تاخدش الممارسة دي لوحدها وتعتبرها صحّ بدليل النتيجة - وعموما الحكم بالنتيجة هو مغالطة منطقيّة - يعني ما ينفعش تعبر إنّ عشان طالب نجح - يبقى كلّ إجاباته في الورقة كانت صحيحة - ولّا إيه !!

-

ممكن فلان يكون رجل أعمال ناجح - لكن ممكن بردو تكون الممارسة الفلانيّة عنده تكون غلط - ف خلّته يكسب 10 مليون جنيه في السنة - بدل ما كان هيكسب 15 لو تجنّب الغلطة دي

-

تروح انتا تطبّق الممارسة دي - ف تخسر 5 مليون جنيه

-

الممارسة في الحالتين سبّبت خسارة 5 مليون جنيه

-

بسّ هوّا كان ربحه 15 مليون - لمّا خسر 5 - بقى ربحه 10 - إنتا خسرت 5 مليون من لحمك الحيّ

-

ممكن هوّا الممارسة دي صحّ عنده في حالته - وفي مجاله - وفي حجم أعماله - لكنّها غلط عندك انتا

-

اللي يتوصف للمريض الراجل غير الي يتوصف للمريضة الستّ - واللي يتوصف للمريضة الستّ - غير الي يتوصف للمريضة الستّ الحامل

-

للأسف بشوف ردود من نوع ( الحاجّ محمود العربيّ عمل كذا ) - ( شركة تويوتّا عملت كذا )

-

ما عادي جدّا الحاجّ محمود العربيّ يكون عمل حاجة غلط - وشركة تويوتّا تكون عملت حاجات غلط - لكن في الأحجام الكبيرة اللي زيّ دي الصحّ أكتر من الغلط - ف النتيجة النهائيّة بتكون ربح - دا مش دليل على إنّ كلّ ممارسة بعينها كانت صحّ

-

وأحيانا مش بتبقى ممارسة واحدة غلط وسط 100 ممارسة صحّ - أحيانا بيبقوا 50 و 60 و 70 ممارسة غلط من 100 - أمّال الشركات الكبيرة اللي بتقفل وتفلّس بتقفل ليه - غباء من الآخرين مثلا

-

في العلم الشرعيّ كلمة عظيمة جدّا - خلّينا نستعيرها للبيزنس

فيه حكمة بتقول ( لا يعرف الحقّ بالرجال )

وقاعدة بتقول ( أقوال العلماء يستدلّ لها - ولا يستدلّ بها )

-

لا يعرف الحقّ بالرجال - يعني مش عشان الشيخ فلان قال كذا حلال - يبقى حلال - الحلال بيتعرف بالدليل - ولو الشيخ فلان قال عكس الدليل يبقى كلامه مردود - ودا كلام الشيوخ نفسهم - كلّهم قالوا إذا خالف رأيي الدليل فاضربوا برأيي عرض الحائط

-

و ( أقوال العلماء يستدلّ لها ) - يعني - لمّا أقول لك مين اللي قال لك كذا حلال - تقول لي الشيخ فلان قال كده - أقول لك ( إيه أدلّة لشيخ فلان )

-

يعني كلام الشيخ فلان محتاج أدلّة تثبت صحّته - مش هوّا شخصيّا اللي بيعتبر دليل - يستدلّ لها - ولا يستدلّ بها

-

ف نفس الموضوع عندنا - ما ينفعش تاخد ممارسة شخص ناجح - أو شركة نجاحة - دليل على إنّ الممارسة دي نفسها صحيحة

-

الممارسة تكون صحيحة لمّا تكون متوافقة مع قواعد وأصول البيزنس - مش عشان مجرّد واحد عملها أو شركة عملتها