[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZXCmPuLIfLoIiWSmWrE_JVMqNrpn7Ou3rfy7lY5914jrOHJHNPLCeZXzh8XZY7J5IDdSbV8_oUKmlHolh8Z77qs4q5Gt4n3Q2ZYipltwNItUGzOm0it0R5N1VjXX579mnNLj4trcn8Y1YgJCyijpPE1dfWw65Vc8AjOOYOyQE7i6Q&__tn__=*NK-R)

-

أيّ تعاون ( أو شراكة ) مبني على احتياج مؤقّت - فهو عرضة للفشل بنسبة كبيرة مستقبلا

-

واحد بيحبّ واحدة وعاوز يتجوّزها عشان هيّا جميلة

-

موظف عاوز يشتغل عندك عشان يتعلّم

-

واحد عاوزك تدخل معاه شريك في مشروعه عشان عنده ضائقة ماليّة في المشروع

-

-

الجواز بيكون بهدف إقامة أسرة صالحة - واللي بين الزوجين المستقبليّين لازم يتخطّى الإعجاب بالشكل إلى التفاهم والتوافق في الفكر والطباع

بحيث لمّا يزول الجمال - تتبقّى قاعدة صلبة يقوم عليها البيت والأسرة

-

التوظيف مبني على منفعة مشتركة متبادلة بين الطرفين - طرف بيقدّم خدمات - وطرف بيقدّم راتب

ما ينفعش الوظيفة تكون مبنيّة على منفعتين للموظّف - ياخد راتب يصرف منّه - ويتعلّم - لحدّ ما خلاص يكتفي بالعلام - يروح يشتغل باللي اتعلّمه في الشركة اللي كان مستهدفها من الأوّل

إحنا فاتحين شركة - مش مركز تدريب

وصاحب الشركة مش أبوك

ومرتّبك مش مصروف إيد في فترة تعلّم

-

التعلّم بالنسبة للموظّف هو فائدة جانبيّة بيكسبها وهوّا بيؤدّي وظيفته في الشركة - لكنّها مش الهدف الأصليّ لتوظيفه - إحنا مش موظّفينك عشان نعلّمك

-

الشريك اللي بيقبلك شريك مموّل في شركته - لازم يفهم إنّ دي علاقة من طرفين - مش من طرف واحد

هوّا مش من حقّه يقرّر مصير الشركة بطرد أحد الشركاء لعدم الحاجة إليه بعد ما الشريك ده دخل وبقى صاحب حقّ في الشركة

-

طب وهفهّمه ده إزّاي ؟!

مش هتعرف

فمن الأوّل بلاش

-

أنا بسمّي ده ( الشريك التفصيل ) !!

يجيلي واحد يقول لي شوف لي مموّل - تكون مواصفاته 1 2 3

ويدخل بنظام 1 2 3

وتكون حقوقه كذا والتزاماته كذا

-

حضرتك كده عاوز عروسة يا فندم - مش شريك

وفي الحالة دي بارفض طبعا أساعده في الوصول لشريك - لإنّه مستقبلا لمّا ياخد غرضه هتحصل مشاكل وهيسحبوني فيها

-

حضرتك ما تدخلش شريك في شركة متعثّرة

مش عشان هيّا متعثّرة - ولكن - عشان التعثّر ده هيخلّي أصحاب الشركة واقعين تحت تأثير مخدّر - لمّا هيزول المخدّر - هتشوف ناس تانيين

-

يا إمّا تدخل شريك في شركة ناجحة وعاوزة تكبر - فهمّا وقت ما انتا دخلت ما كانوش بيدخّلوك بناءا على مجرّد الاحتياج لفلوسك - ولكن - بغرض التكبير والتطوير - فالغرض ده هيفضل موجود على طول

لكن - الاحتياج لحلّ ضائقة ماليّة طارئة - هيزول بمجرّد زوال هذه الطارئة

-

أخيرا /

حتّى لو كانت النوايا حسنة في البداية - فتغيّر الظروف هيؤثّر على النوايا بالتغيير

-

يعني

الموظّف اللي كان ناوي يكمّل في الشركة حتّى بعد ما يتعلّم - لمّا يتعلّم - هيختلف منظوره للأمور

الشريك اللي كان صادق النيّة وهوّا بيدخّلك معاه كمموّل - لمّا ظروفه الماليّة تتحسّن - نيّته هتتغيّر

-

فيه ناس بتتحوّل من الإيمان للكفر يا بيه - مستكتر واحد نيّته تتحوّل تجاهك ؟!!!