من العلامات اللي تقدر بيها تتوقع فشل إنسان معين في المستقبل . إنك تلاقيه بيراهن على الطفرات

.

يعني . لما ضاعت منه هندسة مثلا . ودخل صيدلة . قال ( أي نعم أنا مش هابقى مهندس . لكن هاطلع الأول على صيدلة . وابقى دكتور في الجامعة . أحسن ١٠٠ مرة من مهندس )

.

لما دخل في مشروع غلط . وخسر فيه نصف راس ماله . ف بدل ما يتوقف عن الحفر . قال ( ممكن المنتج ده بكره سعره يغلى فجأة . ونعوض خسايرنا كلها . لأ ونكسب كمان . وأكتر بكتير من اللي خسرناه )

.

لما تقول له العلم والخبرة بيقولوا تروح يمين . يقول لك ( ما ممكن لما نجرب الشمال تطلع فيه مكاسب كبيرة جدا أكبر بكتير من المكاسب المعتادة بتاعة اليمين )

.

هوا مش بيعمل كده عشان طموح . هوا بيعمل كده عشان هوا متكبر ومتبع لهواه . ف بدل ما يقول ( أنا عارف إن انا غلط بس هكمل عشان مزاجي كده ) . بيقول ( أنا طموح وعندي أمل )

.

الشخص الناجح الحقيقي بيعمل اللي عليه . بيتصرف التصرفات المنطقية . وبيتوقع النتائج الواقعية

.

ولو جات الطفرة . تيجي . تبقى نافلة . لكنها مش الأصل اللي بيفكر بيه . ولا الأساس اللي بيبني عليه

.

بينما الشخص الأول . هتقابله بعد ١٠ سنين وهوا بيلعن الحظ السيء

.

يعني حتى لما تكبره هيخسره . هيلوم الحظ . مش نفسه