ما الناس اللي بتتكلم في البيزنس كتير

اشمعنى انتا اللي عامل دوشة وعمال تهدد الناس بالبلوكات

ما فيه مليون واحد أحسن منك

.

أنا مش هرد على حضرتك

لكن هوجه كلامي للمليون واحد الأحسن مني

.

حضرتك إذا لم تجد لك معارضين . فده مش معناه إنك بتقول كلام صح فالناس مش بتعترض عليه . ولكن معناه إنك بتقول كلام الناس عارفاه

.

ولو حضرتك بتقول كلام الناس عارفاه . فده له احتمال من اتنين

.

أولا /

إما إن كلامك صحيح . لكن الناس عارفاه . إذن هو كلام عديم القيمة . لإنه ببساطة الناس عارفاه

.

تقول القاعدة ( وصف الواقع لغو )

لو حضرتك هتقول لي حاجة أنا عارفها . ما تقولهاش

.

ثانيا /

إن كلام حضرتك خطأ . لكن شكله حلو . فالناس بتتفق معاك عليه عشان شكله حلو وعلى هواهم

.

يبقى طالما حضرتك مش بيظهر لك معارضين . يبقى انتا واحد من الاتنين دول

.

الشخص التالت هو الشخص اللى بيقول كلام صح . بس شكله وحش

كلام غريب ومستهجن على الناس . فالناس بترفضه

.

من ضمن الخرافات . إن المعلومات موجودة ومنتشرة يا جماعة . بس مين اللي يفهم ويطبق

لا يا فندم . دي خرافة

المعلومات مش معروفة ولا حاجة

.

معظم المعلومات اللي عند عامة الناس غلط

عشان كده بيعيشوا ويموتوا بيلفوا في دوائر مفرغة

وبيستغربوا هما فقرا ليه

ما المعلومات اللي عند الأغنيا عندنا بردو . ليه مش بنبقى أغنيا زيهم

.

هههههههههههه

يا راجل

إنتا عندك المعلومات اللي عند الأغنيا

طب اقعد فى حتة ناشفة

هههههههه

.

الحقيقة إن المعلومات اللي عند الأغنيا مش عندك ولا حاجة

ولا انتا عندك حتى طريقة تفكيرهم اللي بيوصلوا بيها للمعلومات

يعني حتى لو حاولت تفكر . هتوصل لمعلومات غلط بردو . هههههههههههه

.

المعلومات اللي عند الأغنيا هما مستأثرين بيها

عرفوها من آباءهم . وبالتجربة

وبالكتير بيقولوها لأبنائهم

وبعضهم لا يملك حتى ملكة نقل المعلومة لإبنه

فبيموت بيها وابنه بيلطش في السوق من أول وجديد . ويخسر الثروة اللى أبوه سابها له . لكن ما سابلوش كاتالوج إدارة هذه الثروة

.

المعلومات دي بتتنقل بالتوارث بين الأجيال

وأنا لولا الجلسات الاستشارية مع المستثمرين ما كنتش اتعلمت حاجة

فما تستغربش لما آجي أنقل لك معلومة غريبة على ودانك

.

المعلومة دي من يومين كانت غريبة عليا أنا كمان

ومن يومين نفس المستثمر اللي علمني المعلومة دي . كانت عنده معلومة غلط أنا صححتها له

وأنا اتعلمت المعلومة اللي صححتها له دي من سنة من مستثمر تالت

وكلها أسرار العامة ما يعرفوش عنها حاجة

.

ما تستغربش

الأغنيا نفسهم عندهم معلومات غلط كتير

أنا واحد كل أسبوع باقعد مع صاحب مصنع شكل

بنتكلم من ٣ ل ٥ ساعات

متخيل إني باقعد أقول له على معلومات هوا عارفها !!

.

ما انا باقعد أقول له دا صح ودا غلط

وهوا بيقول لي حاضر وطيب وآمين

وهوا شغال في ملايين

.

تيجي انتا ع الصفحة هنا وانتا سالف تمن باقة النت . ومش عاجبك كلامي وعاوزني اتناقش معاك !!

.

طب صاحب المصنع آخر الجلسة بيدفع لي فلوس

إنتا هتدفع لي إيه ؟!!

أحرق جاز معاك ليه ؟!!

الجاز ده على حساب مين

.

أنا بحاسب المستثمر على بنزين عربيتي على فكرة

يعني لو رحت المصنع وهوا اعتذر عن الجلسة . هاخد منه فلوس مقابل البنزين وإهلاك العربية وغرامات العربية وعطلتي في اليوم ده وتكسير جسمي اللي هيخليني ما اقدرش اشتغل تاني يوم بكامل طاقتي

.

المستثمر هيحاسب على ده رغم إني ما اتكلمتش معاه أصلا

فانتا متخيل إني هاحرق جاز معاك عشان أقنعك ؟!!!

.

آديني بقول لك ع الصح ببلاش

عاوز تعمل بيه أهلا وسهلا

مش عاوز براحتك

.

عاوز نتناقش . لما يبقى عندك مصنع ومعاك ملايين هنبقى نتناقش واقنعك . لكن وقتها هيبقى حلال آخد منك فلوس آخر الجلسة . لكن انا مش هاخد منك فلوس وانتا فقير

.

فلحد ما تبقى مليونير . لو سمحت ما ترفضش الكلام الغريب على ودانك

ولو سمحت بطل تتابع اللي بيقول لك كلام شكله حلو

.

الكلام دة يا إما تافه . فالناس كلها عارفاه . فما حدش بيعترض عليه

أو كلام غلط . لكن الناس ما تعرفش إنه غلط . فبردو ما حدش بيعترض عليه

.

اللي بيقول معلومات قيمة . لازم تلاقي عنده استهجان

المعلومات القيمة نادرة . وغريبة . وصادمة

إنتا الفايدة اللي بتستفيدها من شخص ما هيا اللسوعة اللي هتكشف لك أخطائك فين

الفايدة اللي هتستفيدها من الدكتور هي الدواء المر اللي هيعطيهولك

الفايدة اللي بتستفيدها من مدرب الجيم هي الحمل الزيادة اللي هيحملك بيه في التمرين

.

no pain . no gain

دي قاعدة في التمرين

لو ما طلعتش من التمرين مكسر . تبقى ما استفدتش حاجة

.

طبعا التمرين لازم يكون مدروس . هيا مش عفيجة . لازم يكون معروف مين يقدر يشيل ٥٠ كيلو ومين يقدر يشيل ٦٠

لكن لازم اللي يقدر يشيل ٥٠ أشيله ٦٠

واللي يقدر يشيل ٦٠ أشيله ٧٠

.

الخناقة اللي بيني وبينك هيا في ال ١٠ كيلو الزيادة دول

ودول اللى هينفعوك

فما تزهقنيش عشان أنا مش هاحرق جاز معاك

.

لما تلاقيني بقول لك على معلومة غريبة ومش باشرح لك جات منين . ما تبقاش تسمع كلامي

هيا مش ( خالف تعرف )

.

ولا انا رسول بقول لم اسمع كلامي بالأمر الإلهي

كل يؤخذ من كلامه ويرد

.

القاعدة عندنا بتقول ( الحق بدليله )

يعني طالما فيه دليل . يبقى فيه حق

.

نفس الكلام . طالما أنا قلت لك على معلومة وشرحتها لك ودللت عليها . يبقى ده الحق

يبقى اسمع كلامي عشان هو الحق . مش عشان هوا كلامي

.

لا تصدقني عمياني

ولا تعارضني عمياني

در مع الحق حيث دار

لا تعرف الحق بالرجال . ولكن اعرف الحق تعرف الرجال

.

أنا دوري هوا إني أصدمك بالمعلومة اللي انتا تجهلها

فما تبقاش عدو ما تجهل . لإن دي صفة الجهلاء

لكن النابهين بيترقبوا المعلومات الجديدة . لإن دي اللي هتفرق معاهم

.

أنا دوري إني أقول لك على الغريب عليك . مش اللي انتا تعرفه

دا دوري . ودا اللي هيرفع مستواك

.

زمان كنت محاضر لأحد البرامج الهندسية

فأحد المتدربين بيقول لي ( إحنا عاوزينك تنزل لمستوانا )

فقلت له ( أنا دوري إني أرفعك لمستوايا . مش أنزل لمستواك )

.

أرفعك لمستوايا ازاي . دا شغلي . مش شغلك

ما تعلمنيش ازاي أعلمك

.

لا انا هعلم الدكتور ازاي يعالجني

ولا الدكتور بيعلم المهندس ازاي يبني له المستشفى

ولا حضرتك هتعلمني ازاي أعلمك

.

أصدمك . دا شغلي

أطبطب عليك . ساعات . وليها مواقعها . وليها طريقتها

لا انا باصدمك عشان أنا جاف

واللي بيشوف فيديوهاتي ما بيصدقش أن دا صوت اللي كنت قارء له بوست امبارح

ولا انا بطبطب عليك عشان أنا أمور

.

أنا باعمل ده وده لإن دا شغلي . وعارف أعمل ده إمتى وازاي . واعمل ده إمتى وازاي

التعليم صنعة . زي ما الطب صنعة . وزي ما البيزنس صنعة

ممكن تبقى أعظم بيزنس مان في العالم . بس ما تعرفش تعلم ابنك البيزنس

.

أنا اشتغلت مدرب كاراتيه ٧ سنين

ومحاضر للمهندسين ٧ سنين

واستشاري للمستثمرين ٦ سنين

لما تقعد ٢٠ سنة بتعلم الناس ابقى تعالى نتناقش في صنعة تعليم الناس . وتقول لي طريقة ايه اللي تنفع وطريقة إيه ما تنفعش

.

عاوزني أنزل لمستواك

ممكن أنزل لمستواك . وهنهيص . وهنقضيها مرقعة . وهنلم متابعين ونعمل لايكات

ممكن فعلا . لكن شوف حد تاني يتمرقع معاك

.

البوست اللي يصدمك هوا ده اللي هيفيدك

الكلام اللي يؤلمك هوا ده اللي هيفيدك

.

حد زي الدكتور إيهاب مسلم . شرح لنا كل حاجة في التسويق . لكن ال ١٠ كيلو الزيادة بتوعه هما ( نشر ثقافة خدمة العملاء )

.

هما دول الفائدة الحقيقية اللي بنستفيدها منه

وهما دول اللي عليهم خناقته مع الناس . ورسالته في الحياة

.

هما دول اللى هنفتكره بيهم

مش هنفتكره إنه علمنا ال 4Ps مثلا

ما كلنا كنا عارفينها

.

حد زي الدكتور حسين بكري

علمنا كل حاجة

لكنه كشف لنا عن خبايا بتحصل بين الشركاء . ومغالطات بتحصل في الحسابات

هما دول اللي علموا فينا

وهما دول اللي عليهم خناقته مع المستريحين والبنوك

وهما دول رسالته في الحياة

وهما دول اللي هنفتكره بيهم

مش هنفتكره إنه علمنا يعني إيه قائمة الدخل مثلا

ما كلنا كنا عارفينها

.

لو حضرتك متصدر لتعليم الناس . وما حدش بيخانقك . فإحذر . ده معناه ببساطة إنك لا تقدم قيمة

القيمة هي في تصحيح المعلومات الخاطئة الراسخة عند الناس

وأؤكد لك إن معظم المعلومات الراسخة عند الناس هي خاطئة بشكل فاحش

بدليل الكروب الاقتصادية اللي الناس فيها

.

ما اللي عمال يفشل ويخسر ده يعني ما فكرش مرة إنه ( أنا باعمل إيه غلط )

ما جاتش في بالك مرة يا أخي

مرة واحدة !!!

.

لأ قول انتا بتعمل إيه صح يا باشا

دا انتا خاربها . دا انتا بتخرف ومانتاش حاسس

.

سعاتك بتغلط حتى في الأساسيات . البديهيات

ما بالك بالأسرار وخبايا الأمور والمعلومات الدقيقة

.

إنتا فاشل عشان انتا بتلوش . ما فيش حد مستقصدك يعني . ولا هوا غباء من الآخرين

هو غباء من حضرتك مش أكتر

.

إنتا لما تمشي على الصراط المستقيم في البيزنس احتمال تخسر

ما بالك وانتا بتلوش . لأ ومقموص ومش عارف بتخسر ليه

وفاكر نفسك محسود

يا ولا

وفاكر اللي بيكسبوا دول حرامية وبيغسلوا أموال

ما هو من ضمن جهلك

.

الدكتور إيهاب مسلم قال جملة من حوالي سنة

قال ( إذا لم تشعر أنك كنت مخطئا العام الماضي . فانت لم تتعلم شيئا هذا العام )

.

بيني وبينك وقتها الجملة ما عجبتنيش

لكن بيني وبينك بردو أنا دلوقتي حاسس إني من سنة كنت حمار

.

ما انا من سنة كنت بفكر ازاي أوسع النشاط في دراسات الجدوى والاستشارات

دلوقتي شايف إن مصنع واحد ممكن يجيب لي أضعاف أرباح حكاية الدراسات والاستشارات دي . وبربع المجهود

على رأي عبد المنعم مدبولي ( كنت مغفلون )

.

وإذا كان على إفادة الناس . ما أفيدهم وانا صاحب مصنع بردو . ونكتب بوستات ونصور محاضرات بردو . إيه وجه التعارض ؟!

.

هوا انا هبطل تعليم يعني . دا شكله قدري . من أيام ما كنت بعلم الأطفال الكاتا الأولى

.

إذا لم تشعر أنك كنت مخطئا العام الماضي . فانت لم تتعلم شيئا هذا العام . أقوال مأثورة . إيهاب مسلم

.

القيمة اللي هتاخدها مني أو من غيري هيا المعلومات الغلط اللي بنصححها لحضرتك

.

إسمع . إشتري

إنتا ليك ودنين ولسان واحد

.

وودانك مفتوحة ع العالم . مالهاش حواجز

لكن لسانك قدامه حاجز السنان

وقدامهم حاجز شفايفك

نعمل لك إيه تاني عشان تسمع أكتر ما تتكلم

.

حتى لو مش مقتنع . والمعلومة غريبة . حطها في بالك دلوقتي وفكر فيها بعدين

أنا مش جايب معلومات من خيالي . ولا باحلم بالليل واقوم من النوم أكتب بوستات

.

دي خلاصات من دراسات باعملها لمصانع وأسواق . وخلاصات من جلسات إستشارية بتقعد بالساعات مع مستثمرين شغالين في ملايين

بيضيفوا لي أكتر ما بضيف لهم

وباجي أصيغ وانقل لحضرتك

أنا بوسطجي

ما تخانقنيش

.

الذكي من يتعلم من أخطائه . والحكيم من يتعلم من أخطاء الآخرين

.

والسعيد من وعظ بغيره

.

و no pain . no gain