كتبت بوست بانتقد فيه ثقافة المصريين إن الأب بيبقى عاوز يسيب لابنه ثروة تكفيه وتكفي أولاده وأحفاده

.

تلاقيه بيشتري له شقة . وشقة للمصيف . وعاوز يشتري شقق لأحفاده !!

.

وبناءا عليه تلاقي الأب عايش طول حياته ينحت في الصخر عشان عاوز يعمل لابنه ويسوي لابنه

.

لدرجة أن فيه آباء بيضحوا بأبنائهم شخصيا عشان ( يأمنوا ) لهم مستقبلهم . ف تلاقيهم سايبينهم بدون تربية . ومسافرين الخليج عشان يعملوا لهم فلوس

.

هتأمن مستقبله ازاي وانتا بتضيع حاضره

.

إنتا عامل زي اللي باع التليفزيون عشان يشتري فيديو !!

.

المهم

.

أحد المتابعين علق بإن فيه حديث بيحث على إننا نسيب أبناءنا أغنياء

.

ودا فهم خاطئ للحديث !

.

الموضوع يشبه زي ما اقول لك لك المفروض تأكل إبنك . ف تقوم داخل على مزرعة مواشي دابحها كلها وشاويها عشان تأكل إبنك !!

.

تذر أبناءك أغنياء يعني تذر لهم ما لا يجعلهم فقراء . مش تذرهم أغنياء يعني مطلوب منك تعملهم مليونيرات قبل ما تموت

.

تذرهم أغنياء خير من أن تزرهم عالة يتكففون الناس

يعني مطلوب منك تسيب لهم اللي يخليهم ما يشحتوش . يتكففون الناس يعني يشحتوا

.

لكن احنا فهمنا إنك لو تسيبهم مليارديرات أحسن ما تسيبهم مليونيرات !!

.

دا عز الطلب عند الشيطان إنه يوصلك للفهم ده . ما هو بكده هيحولك لطور مربوط في ساقية عشان تحقق الملايين . وبالتوازي . هيلهيك عن أي خير ليك في دينك

.

حد الغنى في الإسلام هو ٥٠ درهم . يعني أقل من ١٠ آلاف جنيه مصري . يعني أقل من تمن تليفزيون انتا عاوز تسيبه لابنك

.

المشكلة في الفهم الخاطيء للحديث ده . إنه هيخليك تضيع عمرك كله ( بما فيه دينك ) . وانتا بتجري عشان تجمع لولادك فلوس من الشرق والغرب