سؤال اتسألته في استشارة من حوالي ١٠ أيام . ومن ساعتها بفكر فيه . لكن أعتقد إني اهتديت لإجابة . ف خليني اكتبها ع العام وابعت البوست لصاحب المصنع

.

صاحب المصنع بيقول إننا بنعمل زي ( طعم ) بضم الطاء . لعمال المخازن

بتحكم قدامه حاجة يسرقها . ونراقبه من بعيد

بحيث نعرف الحرامي ف نطرده

هل دا صح ولا غلط

.

الصعوبة في السؤال ده هيا إنه بيحصرك بين حاجتين الاتنين صح . أو غلط يعني من الاتجاه الآخر

مش مقارنة بين حاجة صح وحاجة غلط . كانت بقت سهلة

.

الحاجتين الصح هما

.

صح جدا ومهم جدا إني أكون حريص على مالي . خصوصا لو هوا كمان مال الشركاء . وبناءا عليه أنا محتاج الاختبار ده بحيث اكتشف الحرامي . قبل ما يسرق حاجة كبيرة . أو يسرق حاجات صغيرة كتير قبل ما اكشفه

.

الحاجة الصح التانية . إني مش المفروض ( أعرض الناس للفتنة )

.

فيه حد ممكن يكون ( مستعد للسرقة ) . لكن عمره ما اتحط في موقف يسهل له السرقة . ويموت على كده . الحمد لله . نجا

.

ليه آجي أنا واكون السبب في فض خاتم البراءة ده !!

.

وهوا بعد كده خلاص . هتبقى نظرته لنفسه إن انا حرامي . سرقت قبل كده . ف ما فيش مانع أسرق تاني

.

ف إنتا حافظت على مؤسستك . ورميت للشارع حرامي إنتا صنعته بنفسك . أو ع الأقل عرفته إنه حرامي . وسيبه للشيطان بعد كده . هوا هيتعامل معاه

.

ليه كده

ليه تعرفه إنه حرامي

.

عشان كده ممنوع في الإسلام إنك تذكر التائب بجريمته

.

ومن أحكام الإسلام ( التغريب )

دي في ظاهرها عقوبة

لكن هيا ( علاج ) للمجرم

.

واحد سرق في البلد دي . ف بقى معروف في البلد دي إنه حرامي . يتوب ليه

.

لكن . لو وديته بلد بعيدة . ما حدش يعرفه فيها . هيروح بشرفه كامل . ف هيبقى خايف يسرق ل يتفضح . لكن في البلد الأولى خلاص ليس عنده ما يخاف عليه

.

عشان كده بنقول ( ما تفكرش التاءب بجريمته ) . كل ما هوا يلاقي إن الناس فاكراها له . يتوب ليه

.

للأسف بعض العلماء قالوا إن التغريب يناظره حاليا السجن . وأنا لا أرى ذلك مطلقا . ولا أرى السجن إلا إمعانا في صقل الجريمة لدى المجرم . وليست علاجا له

.

وبناءا عليه . تبقى ٱجابة سؤال البوست هي

.

لأ ما تعملش طعم . لكن . في المقابل . زود الرقابة في المخازن . وخليها واضحة . يعني تبقى معلنة إننا بنراقب . وبنفتش . مش تجتهد في إخفاءها

.

إنتا بكده عملت العكس تماما

إنتا حافظت على واحد عنده هاجس السرقة إنك خليته ما يسرقش

ف إنتا عالجته . أو وقيته من المرض قبل ما يحصل

.

و كقاعدة عامة . إجتهد في إنك تمنع الغلط قبل ما يحصل

.

يعني مثلا بتسلف واحد فلوس . مضيه على وصل

ليه ؟!

عشان ما تسيبس ل شيطانه فرصة يوسوس له يسرقك

.

ما تحسبهاش من باب إنه لو سرقك إنتا هتخسر . ما انتا ياما خسرت

.

لكن خدها من باب إنك مش عاوزه هوا يبقى حرامي

.

أنا واحدة محجبة مثلا . يبقى من نيتي إني بساعد الشباب على غض البصر . بحيث حتى لو شيطانه وسوس له يبص عليا . يلاقيني محجبة . ف يقول لنفسه . هبص على إيه . كده كده مش هشوف منها حاجة

.

نازل من عربيتك . إقفلها . كنت سايب الموبايل في التابلوه . خده معاك

.

مش من باب إنك ما تتسرقش

ولكن من باب إنك مش عاوز تكون معين للشيطان على شاب إنه يسرق

.

إنه يسرق . مش يسرقك