من التصورات الخاطئة للي عامل مشروع جديد . إن المفروض الناس تشجعه عشان هوا لسه باديء وكده وبتاع . على رأي اللي كان بيقول أنا شلت الشنط ومحتاج حضرتك تشجعني . يعني إيه شلت الشنط يعني . بطل الفندق في رفع الشنط حضرتك

.

رحت مطعم النهارده أنا والولاد . المطعم جايب الفطير في الكرتونة بتاعته . زي كرتونة الديليفري كده . طيب هات اطباق . لا للأسف ما فيش اطباق . طيب فيه بطاطس صوابع

لأ

.

قلت للمدام المطعم دا تفكير رجالة !!

هههههههه

يعني احنا يلزمنا الفطير وخلاص . بلا اطباق بلا بطاطس

.

التفكير دا غلط

.

تلاقي واحد عامل مصنع مثلا . ومش مهتم بالتغليف

تقول له ليه

يقول لك أصل احنا لسه في البداية . نظبط المنتج بس الأول وبعدين نظبط التغليف

.

ويكأن العميل المفروض يكون عارف إن المنتج دا من مصنع قديم . والمصنع التاني جديد . ف المفروض نفوت للمصنع التاني بقى لما يعمل تغليف مش تمام . لكن المصنع الأول طبعا لأ ما يصحش

.

العميل مالوش دخل بالكلام ده . إنتا جديد قديم أنا ليا تقدم لي الخدمة كما يجب . زي ما هتاخد فلوسك كما يجب

.

لو ما قدمتش الخدمة مظبوط . الناس مش هتقبلها منك . زي ما انا مش رايح المطعم دا تاني

.

لو حضرتك لسه مش مستعد بشكل كامل . إنتظر لما تبقى مستعد

.

لو مش معاك فلوس كفاية . إنتظر

.

لكن !!

ما تعملش مشروع وتحاول تلم الدنيا في الفلوس

الاستثمار مش مجال للتوفير

الاستثمار مجال إنك معاك فلوس . تصرف على المشروع . ف تكسب فلوس أكتر

مش مجال إنك معاك فلوس قليلة وعاوز تلم الدنيا

الكلام دا تعمله في جوازة . مش في مشروع

.

ممكن في الجوازة تلغي النيش . تعمل أوضة نوم وبلاش أوضة الأطفال دلوقتي . تلم الدنيا

لكن المشاريع لأ

.

لو المشروع محتاج ٢ مليون مثلا . وانتا معاك مليون واحد . ما تحاولش تلم المشروع على قد المليون

شوف مشروع محتاج نصف مليون . وتصرف عليه المبلغ ده . ويتبقى معاك نصف تاني للتشغيل

.

مش تروح تتصدر في المشروع ابو ٢ مليون وتحاول تلم الدنيا فيه على مليون واحد . ف تعمل مشروع نص كم . ومش كده وخلاص . دا انتا لسه هتتصدم بإنك مش معاك فلوس للتشغيل

.

ببساطة

ليك منافس معاه ٣ مليون

هيعمل نفس المشروع . بتجهيز أفضل منك . ومعاه فلوس للتشغيل . وتستغرب انتا بعد كده إن ليه العملاء بيروحوا للمنافس وسايبينك

أصل المنافس بيغسل أموال . حلوة . لأ وجديدة

.

لسه قبل البوست دا مباشرة عميل بيقول لي . إيه أقل تكلفة للمشروع الفلاني

كده شكرا

دا مش هيعمل مشروع

ولو عمله . هيفشل

.

دخلة الفقر دي ما تنفعش في المشاريع

.

المشاريع مجال الوفرة . مش التوفير

.

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZUUqGSu1Nli3L10651XRk9aRsqAo2raPLYx8gEUXS4RHrYL3qDjCTyX7znfFb1l7KUH1i7FmyKxk_FFvpmHkCkDk8lGfu_jJJbl--MQzSsTn41P8spMDYZROAL_jUwisJ2L_XTAoIHO5oyR1hvJHbHICASuWpJZBDcSPWYpTYeATmjnJ05M0BxRLepgugXhjrk&__tn__=*NK-R)