السادة إخواتنا طلبة كلّيّة هندسة

شايف اهتمام كبير من حضراتكم بمجال البيزنس

وناس بتسأل نعمل إيه عشان نتعلّم البيزنس وبتاع

-

دراسة الهندسة تخصّب الأرض لزراعة أيّ بيزنس فيها بعد 10 سنوات من التخرّج إن شاء الله

لو فكّرت تزرع البيزنس دلوقتي - الشجرة هتدبل وهتقع

-

مش هتلاقوا في كلام التنمية البشريّة القاعدة اللي بتقول إنّ ( كلّ رجل أعمال ناجح بدأ حياته كـ فنّيّ ماهر )

حضرتك محتاج تكون فنّيّ شاطر الأوّل - فنّيّ هنا يعني حدّ فاهم في الفنّيّات - يعني دكتور ماهر - محاسب ماهر - مبرمج ماهر - إلخّ

-

هيكلّموك كتير عن الواو اللي عمله بيل جيتس - بسّ مش هيكلّموك إنّه كان مبرمج عبقريّ - مش هيكلّموك إنّه كان بيشتغل في كتابة أكواد البرمجة لحدّ ما ينام قدّام الجهاز - ياخد تعسيلة - ويصحى يكمّل الكود من مكان ما وقف مباشرة - عبقريّة في المجال دي ولّا لأ - في المجال الفنّيّ

-

كلّ رجل أعمال ناجح بدأ كفنّيّ ناجح - كلّ عمارة عالية - يوازي ارتفاعها عمق في قواعدها اللي تحت الأرض

-

مش عاوز اتكلّم عن نفسي كنموذج للنجاح - لإنّي باعتبر نفسي أقلّ من أن أكون نموذج - لكن أنا لو بدأت المكتب سنة 2010 وانا لسّه متخرّج - وقلت للمستثمرين أنا هاعمل لكم دراسات جدوى لمصانعكم - كانوا هيعتبروني مجنون

-

الناس وثقت فيّا سنة 2018 عشان كانوا يعرفوني من مساحة الفنّيّات - أيّام ما كنت محاضر مشهور بداية من 2014

ووثقوا فيّا كمحاضر سنة 2014 - بعد ما كنت مهندس تصميم شاطر من 2010

وكنت مهندس تصميم شاطر في 2010 - بعد ما كنت طالب مجتهد من 2005

-

ما تخلّوناش نندم إنّنا بننشر ثقافة البيزنس - فتكون ضحيّتها شابّ نطّ عشر خطوات في مسيرته المهنيّة وتجاوز مراحل الإجتهاد في النواحي الفنّيّة - ونطّ ع البيزنس فاكر نفسه هيوصل لحاجة - هيبقى عامل زيّ اللي نطّ من فوق عمارة على حبل مقطوع !!

لكن أنا عاوزك تطلع على درجات سلّم العمارة درجة درجة

-

شيّر دا لزمايلك لعلّهم ينتبهوا

وشوف حلقة ( مراحل العمل الأربعة ) من سلسلة ( مفاهيم مهمّة في البيزنس ) على قناة المكتب