كتبت بوست بحذّر فيه من التردّد في اتّخاذ القرار ؟

فواحد كتب تعليق بيقول ( واللي بيتردّد يعمل إيه ؟ )

فعملت له بلوكّ طبعا

-

فيه أسئلة بصنّفها تحت بند ( أسئلة المرقعة )

-

زيّ ما تقول لواحد ( ذاكر عشان تنجح )

فيقول لك ( واللي ما بيحبّش المذاكرة يعمل إيه ؟ )

-

ما هو لو ردّيت عليه هتشتمه - يبقى البلوكّ أحسن

-

تقول لواحد ( بطّل تدخين )

فيقول لك بقالي سنين عاوز ابطّل السجاير ومش عارف

-

اللي زيّ كده ما تكمّلش كلام معاه

دا مش عاوز يحلّ - دا عاوز يهري في الكلام

كمّل معاه لو انتا كمان بتحبّ الهري

-

قال رسول الله صلّى الله عليه وسلّم

إنّما العلم بالتعلّم

وإنّما الحلم بالتحلّم

ومن يتحرّ الخير يعطه

ومن يتّق الشرّ يوقه

-

يعني ازّاي يبقى عندك علم ؟!

بإنّك تتعلّم

-

طيّب أنا عصبيّ - إزّاي ابقى حليم ؟!

تبقى حليم بإنّك تبقى حليم

-

من يتحرّ الخير يعطه

-

عاوز الخير - أقف في طريق الخير - شوف الخير فين وروح له

لكن عاوز الخير وانتا قاعد مكانك وتقول لي ( أكسب ازّاي ؟ )

تبقى بتتمرقع

-

ومن يتّق الشرّ يوقه

-

السجاير ضارّة - تجنّبها - بسّ - خلاص - بسيطة

عاوز نعمل لك إيه يعني عشان تدخّن وما تتضرّرش ؟!

نحضّر لك دكتوراه يعني عشان نقنعك - ما عنّك ما اقتنعت

-

الموضوع ده يندرج تحت عقدة اتكلّمنا عنها قبل كده - إسمها ( عقدة الأهمّيّة )

-

الشخص ده بيبقى شايف نفسه مهمّ - والمفروض العالم يتوقّف عشان يشوف هيفيده ازّاي وهوّا قاعد مرتاح

-

بيبقى شايف إنّ المفروض القوانين تتغيّر عشان خاطره

الشغل محتاج مجهود -لكن أنا مهمّ - المفروض القوانين دي ما تنطبقش عليّا - فما تقولّيش الكلام الفاضي بقى بتاع اتعب واشتغل والكلام ده - قول لي اكسب ازّاي - وبسرعة

-

فبيدخل معاك في أسئلة المرقعة دي

-

الحقيقة إنّ الشخص ده لا هوّا عاوز الخير - ولا هوّا مستعدّ يتنازل عن المتعة اللي جاياله من الضرر

-

بسّ طبعا مش هيقول كده

فيقوم رامي الكورة في ملعبك انتا - عشان يبقى هوّا تمام وانتا اللي مقصّر في النصيحة

خطّة في منتهى الذكاء

-

يقول لك إيدي على كتفك - إهري بقى وقول لي ابقى قمّور ازّاي

إهري إهري إهري

وهتلاقيه فاتح الموبايل بيسكرولّ على الفيس وانتا بتحرق في أعصابك عشان تنصحه

خلّصت هري - طاب اهري كمان - أسلي لسّه مش موكتنع

-

الناس دي لو الناس عاملتهم بالمكاشفة دي هيبطّلوا مرقعة

-

لو وطّنت نفسك على إنّك مش مهمّ - وإنّك مش استثناء - وإنّك عشان توصل لنتيجة لازم تعمل مقدّماتها - هترتاح

هتتعب بدنيّا - لكن هترتاح نفسيّا وفكريّا