[#لو\_شغّالة\_ما\_تصلّحهاش](https://www.facebook.com/hashtag/%D9%84%D9%88_%D8%B4%D8%BA%D9%91%D8%A7%D9%84%D8%A9_%D9%85%D8%A7_%D8%AA%D8%B5%D9%84%D9%91%D8%AD%D9%87%D8%A7%D8%B4?__eep__=6&__cft__%5b0%5d=AZWSEbYd3CBHbKSwxipVKELOMTm3lpzzT5w7hV3V_paxHj3p2r4NSvkksF-qH43tAR8323gVqtI3p3W21O7bRSQh-B_66y3ADN3whWjV0d0RWalKfFlPQbi6GpcHw4a7kqYDt4fguhBz3ic7YZQqcIAB8OS-37doccLItjRDIYrArW_tOotbGjICdie2P3a4NALHmg1ZpVEsOmWlFaDEsdd6&__tn__=*NK-R)

-

كتبت بوست عن إنّي ما بحبّش اعمل بلوكّ للأعضاء القدامى - وإنّ لو حدّ خد بلوكّ بالغلط ما بالغيهوش

وقلت اضيف جملة كده واشوف ردّ فعل الناس عليها هيكون زيّ ما انا متوقّع ولّا لأ

فقلت ( حتّى لو كان البلوكّ بالغلط ما باتراجعش فيه )

-

وقد كان

التعليقات المتوقّعة من الناس اتكتبت بالحرف - يعني انتا لمّا بتغلط ما بتعترفش بغلطك - دا حتّى الاعتراف بالحقّ فضيلة - وهكذا

بوست عظيم بصراحة - عمل شويّة بلوكّات عنب

-

لكن - خلّينا نطلع من البوست ده بفائدة حقيقيّة - بعيدا عن بوستات مصيدة البلوكّات

ألا وهي - إنّه فعلا أحيانا بيكون عدم التراجع عن الخطأ هو القرار الصحيح

-

إزّاي ؟!

لو حسبت ولقيت إنّ التراجع عن الخطأ هو خطأ أكبر من الاستمرار فيه

-

ودا ممكن ؟!

طبعا

-

ممكن تغلط غلطة - تخسّرك 100 جنيه مثلا - لو حبّيت تصلّحها - هتكلّفك ألف جنيه

يبقى سيب الغلط زيّ ما هوّا أحسن ما تحاول تصلّحه

-

الحكمة هي فعل الصواب - صحّ ؟

-

لأ - غلط

الحكمة هي فعل المناسب - حتّى لو المناسب ده غلط

الغلط في الحالة دي هيكون هوّا الصواب

-

وانا في الخدمة - كان عندنا تنّاية صاج بتنقّط زيت - وانا شايفها وساكت عادي - بتنقّط نقطتين تلاتة كلّ يوم - عادي

-

دخل قائد الوحدة - قال إيه الزيت ده - قلت له الأويل سيل بتاع المكبس اليمين من التنّاية بيسرّب

-

قال فكّوا التنّاية وغيّروا الأويل سيل ده

قلت له يا فندم سيبها كده أحسن - أنا مش عاوز اعطّل التنّاية - هيّا والمقصّ همّا إيدي ورجلي في الورشة

-

قال نفّذ اللي بقول لك عليه

قلت له تمام ( هوّا يعني كان جرنان أبونا )

-

جيت في يوم من بدري - وجبت ونش بلانكو كبير وقّفته حوالين التنّاية - وبدأنا فكّ في التنّاية

-

كان معايا زميلي - قلت له قائد الوحدة لو دخل وشاف التنّاية وهيّا مفكوكة - هيشيل تراب من الأرض ويحطّ فوق دماغه

-

بعد حوالي 4 أو 5 ساعات شغل - كانت التنّاية نزلت ع الأرض وبقت عاملة زيّ سوق الجمعة بتاع الخردة كده

باتلفت ورايا - لقيت قائد الوحدة واقف مزبهلّ - وبيقول لي انتا عملت إيه ؟!!!

-

ضحكت وقلت له - ما تخافش هرجّعها زيّ ما كانت

فقال لي أنا ماليش دعوة بيك - وسابني ومشي

-

كمّلنا شغل - 4 أو 5 ساعات كمان لحدّ ما ركّبنا التنّاية

-

وكنّا طبعا نزّلنا الزيت القديم من التنّاية - فرحت لقائد الوحدة قلت له عاوز 200 لتر زيت هيدروليك

-

قال لي كام ؟!!

قلت له 200 لتر

-

قال لي 200 لتر ليه ؟!!

قلت له احنا نزّلنا الزيت اللي كان في تانك التنّاية ملا برميل - والبرميل سعته 200 لتر

-

المهمّ - تروح الأيّام وتيجي الأيّام - والتنّاية واقفة ما بتشتغلش - والورشة شبه عطلانة بسببها

لحدّ ما جابوا لنا زيت هيدروليك - ملينا التنّاية - وشغّلناها تاني

-

فالسؤال هنا

هل كان الصحّ هو تصليح التنّاية ؟

أيوه - دا كان الصحّ

لكن !! دا ما كانش الحكمة

-

الحكمة كانت إنّنا نسيب التنّاية تنقّط كده عادي - طالما شغّالة

وده معنى قاعدة ((( لو شغّالة - ما تصلّحهاش )))

-

if it works - don't fix it

-

ممكن تصحيح الخطأ تكون تكلفته أكبر بكتير من تركه

-

وكما قال ابن تيمية رحمه الله

ليس الحكيم من يعرف الخير من الشرّ - ولكنّ الحكيم من يعرف خير الخيرين - وشرّ الشرّين

-

ولذلك القاعدة تقول - الضرر الأشدّ يزال بالضرر الأخفّ

-

فاختيار الضرر الأخفّ هنا هو إقدام على فعل ضرر - وخطأ

أيوه - ما احنا عارفين

لكنّه ضرر يدفع ضرر أكبر منه - فيصبح الضرر الأخفّ هنا هو الحكمة

-

في طريقنا من محطّة قطار طنطا - لكلّيّة الضبّاط الاحتياط - كان الطريق صحراويّ طبعا - وكان قاعد قصادي زميلي الدكتور عبد الله

فكان التراب كلّ شويّة ييجي على هدومه - فينفّضه

-

فقلت له سيب التراب - ولمّا نوصل الكلّيّة نفّضه مرّة واحدة

-

هل ترك التراب خطأ ؟ أيوه طبعا خطأ

-

لكن - إنّك تقعد طول الطريق تنضّف في التراب - دا مش من الحكمة

ناهيك عن إنّك لو عرقان وقعدت تنضّف التراب - هتليّط البدلة أصلا !!

-

فليست الحكمة دائما فعل الصواب - الحكمة هي فعل المناسب

-

وليس التراجع عن الخطأ دائما أبلة فضيلة - ممكن الإصرار على الخطأ يكون هو الحلّ الحكيم

المهمّ تكون فاهم انتا بتعمل الغلط ده ليه - مش بتعمله كده عند وخلاص

-

الرسول صلّى الله عليه وسلّم ترك الكعبة على بناء قريش لها - مع أنّه كان بناءا خاطئا

-

لكن الرسول صلّى اله عليه وسلّم كان يعرف أنّه لو أقدم على هدم الكعبة - ستقوم الدنيا ولن تقعد

وممكن المسلمين حديثي العهد بالإسلام يرتدّوا لمّا يلاقوا أعظم رمز عندهم من يوم ما اتولدا سواءا في الجاهليّة أو الإسلام - بيهدم

-

كما أنّه صلّى الله عليه وسلّم لم يكن يملك النفقة الكافية لذلك

وهو - عليه الصلاة والسلام - لم يكن ليهدر أموال المسلمين في أمر قد يكون ثانويّا في الأهمّيّة

-

قال ابن الزبير: إنّي سمعت عائشة تقول: إن النبي -صلَّى اللهُ عليه وسلَّم- قال: (لولا أنّ الناس حديث عهدهم بكفر، وليس عندي من النفقة ما يقوي على بنائه، لكنت أدخلت فيه من الحجر خمس أذرع، ولَجَعَلْتُ لها بابًا يدخل الناس منه، وبابًا يخرجون منه)

-

فهذا التصحيح لم يحدث في عهد الرسول صلّى الله عليه وسلّم

ولكنّه حدث لاحقا لمّا تقادم الناس في الإسلام - واستقرّت عقيدتهم - وتوافرت النفقة

-

[#نصيحة\_من\_خبير](https://www.facebook.com/hashtag/%D9%86%D8%B5%D9%8A%D8%AD%D8%A9_%D9%85%D9%86_%D8%AE%D8%A8%D9%8A%D8%B1?__eep__=6&__cft__%5b0%5d=AZWSEbYd3CBHbKSwxipVKELOMTm3lpzzT5w7hV3V_paxHj3p2r4NSvkksF-qH43tAR8323gVqtI3p3W21O7bRSQh-B_66y3ADN3whWjV0d0RWalKfFlPQbi6GpcHw4a7kqYDt4fguhBz3ic7YZQqcIAB8OS-37doccLItjRDIYrArW_tOotbGjICdie2P3a4NALHmg1ZpVEsOmWlFaDEsdd6&__tn__=*NK-R)